text:
2014-10-7 01:38
ahyi.
(真人真事)*成長等於需要放手*
除左個名之外 其他都真
____
曾經 我都打過好多假文
亦都冇諗過會打真文
直到呢排穩返呢個 我曾經好鍾意ge人..
____
2009年個時 我同朋友一齊玩勁舞
識左個男仔 叫L
初初覺得佢好煩 又串
成日聊交嗌 我同佢差不多日日嘈交
後尾熟左
晚晚我fd off左都Lock間房同佢吹水
我地無話不談 天南地北
慢慢就習慣左每日放學都衝返去開勁舞玩
為左夜晚同佢講兩句
為左個陌生人 甚至連佢真名係咩 真人係點ge樣都唔知ge人咩都唔理 依家諗返真痴線
____
後來我地交換左msn
佢就冇再玩勁舞 只係偶爾會上線陪下我
我戈時根本就未拍過拖唔知咩叫鍾意
可能習慣左有個人陪啦
佢一唔上線就會好失落 畢竟我等左咁耐
____
但我份人又好怪 好唔鍾意主動搵人
就一直等佢玩完 等佢再搵我
記得有次
係勁舞入面又同佢嘈 嘈咩唔記得lu
我出左去大廳
點知佢狂改房名同打我個名
叫我唔好嬲又同我say sorry-_-#
可能你地會諗有咩咁特別值得講
但我就係覺得係好特別ge事
____
之後我同佢啲對話就越黎越曖昧
細個咩都唔識 但見到啲甜言就係冇反抗能力
冇幾耐之後我地就一齊左
係點一齊我唔記得 只係知當時好開心
____
前面都提過我對L好多野都係一無所知
記得個時2010年新年
記得個年同情人節撞正
佢話佢個一日all day free
仲sd sms比我叫我出黎見面 睇戲
我完全無料到佢會無啦啦約我出黎
而且個時先得個15歲 我屋企人點會比我唔去拜年而走去同個陌生網友出街?
____
所以你懂的我地最後冇出得成街
仲因為呢件事而嘈交
佢對我都冷淡左好多
儘管我講左好多次我唔係怕先唔出..
____
到後來佢越黎越少理我
我覺得好冷淡 於是就話要分手
(有一齊過咩?) L講得岩ge 呢啲算一齊咩?
haha
____
原本我冇諗住長寫呢個人 但都提一提呢個人
因為之後係非常重要的*
邊個冇年輕過?年輕都係傻
2014-10-7 02:06
ahyi.
2011年到12年
____
個時我冇玩勁舞
玩左第2個online game
____
個時呀L仲陪我一齊玩呢隻game==
係game入面我識左個男仔
呢個男仔叫阿豪 咁當然呀L都識佢
一開始我知佢同呀L同一個星座所以就好想了解佢
點知佢話佢鍾意我
我心諗 有冇咁易阿== 個時識左一個禮拜都冇
____
可能我寂寞 可能神秘感 可能為左激呀L
總之我最後真係同左阿豪一齊
大家唔好誤會 阿豪絕對唔係咩呃蝦條男
佢純過一杯水
可能你覺得我好兒戲
個時我都冇諗過後果:(
____
後尾我同阿豪約左出黎見 係Mk
其實因為我廢事比佢覺得我豬西 我識心打扮左先出黎
點知佢話好靚 自問從來冇人咁讚過我==
講返第一次見面 係地鐵站等左佢半粒鐘都有
唔mk 普普通通男仔樣 但好高瘦
我全程都唔敢望佢
只feel到佢係咁望我笑
我仲係咁鬧佢叫佢咪望==
我記得我地睇左套戲
之後就走左
____
同阿豪出完第一次街就會有第二第三次
可能因為唔鍾意佢
每次同佢出街都好想搵個藉口快啲走
其實佢對我真係好好
好細心
知到我m period就鬧我飲凍野
叫我唔好搞壞自己身體
每晚都等我同佢講電話講完先訓無論幾夜
有好多時候係理取鬧佢都照比我鬧
嘈交都會第2日打返黎tum我
知我鍾意驚喜買條鏈自己親手刻我名上去
知我意粉晶鏈偷偷買比我
知我鍾意食麥記喉嚨痛都陪我食
____
同佢一齊7個月 係 佢對我好好
但我越同一齊得耐
就越覺得佢唔係我想要ge人
可能人就係犯賤 人對你越好就係越唔鍾意
____
我開始咩都鬧一餐話佢怪佢 一心想佢頂唔順同我分手
不斷講分手
點知佢轉個頭又扮冇事打番黎
可能我個人又易心軟
但佢竟然係度喊..
我知我衰 我差 但我冇辦法扮鍾意佢
____
為左自己我好狠咁block哂佢所有野
諗住佢搵唔到我 我就唔會心軟又同返佢一齊
點知佢仲係成日打黎..
sd好多msg比我
____
係 我知道我好衰 但係感情真係無辦法控制
2014-10-7 02:19
ahyi.
2013年 我畢業呢年
____
其實我岩岩都有提過 我同阿L
係仲有keep住contact
亦都係同佢吹水ge無意中
我發現原來佢係mc人:O 個時真係好o咀
____
就諗起個時佢約我係咁叫我出去睇戲個日..
原來戈日佢黎左hk拜年 諗住順便見埋我
呢啲都係我冇諗到==
我個時成日諗 如果我同佢有出到
唔知仲係咪一齊緊呢?
____
有次同阿L玩到好夜
講返以前啲野 其實再玩返第二個game之後
阿L同我都唔提以前啲野
但阿L係我同阿豪一齊個時
成日講到好了解我咁 搞到阿豪好呷醋==
記得個時得我同L
就吹水
我就話 唉 好慘 成日比人玩
____
L就話 你玩人就真
個時我都比你玩得好慘啦==
____
其實個時我都好唔開心 好委屈
因為我真係無諗過同佢玩
但好可惜 有啲野錯過左就過左
____
2014-10-7 02:32
ahyi.
好啦 打左咁多無聊ge
就入返正題.
畢業之後我就開始我第一份工
個時dse完左 勁多新人 同我一樣:D
大家返工之餘仲一齊玩
咁就令我識左另一department ge嘉維同wing:)
____
嘉維同阿wing唔同部門
但我同阿wing就同一部門
個時覺得佢無咩野 我係新人 咁佢都肯教我
____
其實一開始我只對阿wing有好感
可能因為佢多野講 唔知阿 總之佢吸引到我
但阿wing冇幾耐就冇做
而且嘉維話佢唔係啲咩好人==
___
後尾嘉維呢個人起勢咁追我
差唔多成間公司ge 人都知
勁煩 個個都話我同佢有野
搞到我開始避佢..
頁:
[1]
Powered by Discuz! Archiver 5.5.0
© 2001-2006 Comsenz Inc.
2014-10-8 02:14
ahyi.
我好肯定ge係 嘉維係真係想溝我
真係八不離九 九不離十
因為佢啲朋友日日都問我
a(你覺得嘉維點?)
b(嘉維話鍾意你)
c(嘉維話你好可愛wo..)
更甚既係 佢每晚都會陪我吹水
儘管我只當佢朋友 佢都會同我傾到好夜
好可惜我對佢無feel=(
____
但另一邊
我所有既女同事都對佢好多劣評.
包括我最好ge朋友 阿茵
阿茵(你千祈咪同佢一齊.聽講佢好花fi)
我(我taste邊有咁差)
阿茵(係就最好啦 見你2個玩得咁埋..)
我(成日wtsapp姐 唔代表啲乜架wo ==)
阿茵(聽講佢之前溝過lazy..你未黎之前 總之咪制)
lazy係一個靚女 幾乎全公司男仔都冧佢 好可惜人地有男友
雖然我只見過佢2日 (因為佢之後冇撈) 但真心覺得佢姣
因為佢只同男仔講野 又完全唔so我
真係吹脹 啲男人就係永遠睇唔透呢啲姣婆╮(╯_╰)╭
____
就係我同嘉維好曖昧既時候 阿wing又返左黎做
其實我個時已經對佢完全冇好感
而且好憎佢 因為嘉維同我講左佢好多衰野:O
真又好假又好 反正我信了..
____
前面唔知有冇提過阿wing啲野
但佢返黎之後 我就成日黑口黑面對住佢
阿wing(你仲乜成日系面.)
我(關你鬼事)
阿wing(你個樣係咁...→_→)學我個樣
因為阿wing係啲好多口ge人
成日周圍聊女仔 所以就同公司啲女好fd
____
有排我成日拍住佢做野
我發覺我同佢都幾夾
兩條友都鍾意抽人水 同搞笑自娛==
之後我都冇再憎佢 反而越黎越fd 但只係停留於fd lo
____


c: text/html

text:
今日係小小豬PN學校生涯最後一日,亦都係依間學校最後一日返學日.其實回想返上年八月開學時,都真係唔似已經過左一年,依啲咪係快樂不知時日過啦!
原來學校都有為小朋友們舉行感恩散學禮,讓小朋友同老師影相留一個小紀念.最後一日返依間學校,所以唔洗做手腳,大家都可以知道小小豬PN係邊度讀書啦~
我地都有同老師們一齊影,不過唔太方便放上嚟,就等我地留嚟私人珍藏啦!
今日散學禮都係派返啲小朋友成績表同勞作~
估唔到平日成日攪事嘅小小豬,都可以有兩個獎,真係令我既驚喜又感動.
好孩子獎(不過相信依個都係啲豬肉獎嚟啦....哈哈哈)~
另一個就係進步獎~
依份禮物係一本圖書嚟呀~
我估依份都應該唔係豬肉獎嚟,小小豬可以拎到獎,尤其知道係進步獎,我都真係喜出望外呀!
小小豬既成績表都算唔錯啦~
我最期待嘅就係依本學生歷程檔案~
因為入面除左有每一單元嘅成績報告之外,亦都有小小豬係校園生活嘅相呀(不過因為好多都係同同學仔一齊影,所以唔方便係依伋度分享啦)~
睇見小小豬校園生活照,原來小小豬返學都係好開心,有好多互動時刻,唔係一舊飯嚟呀!
回想起小小豬由返學第一日到今日,雖然唔可以話有好大進步,不過係老師對小小豬嘅愛心同耐性影響下,真係有左小改善.起碼由開學初係一名百厭攪事份子,到依家可以乖乖坐定定聽老師講課,又可以同老師合作,相信老師們都對小小豬付出都不少,我實在好感恩有對小小豬愛護嘅老師,所以真係十萬個唔捨得呀!
三位班房老師中,其中一位助教許老師我真係最唔捨得,開學初開始時都已經都對小小豬嘅一舉一動都十分清楚,每日返學探熱時,佢都一定笑得好燦爛咁同小小豬傾吓計先入課室,成日都主動同我講返小小豬返學做得好同做得唔好地方,仲完全可以講到小小豬嘅內心性格,仲同我分享點可以教好小小豬.講真,一班有成二十個學生,老師又點可以咁清楚知得晒全部學生嘅缺點,所以許老師一定係非常留意小小豬,從佢每日向小小豬展示燦爛嘅笑容,我真係可以完全感受到佢係有幾愛錫小小豬呀!
今日許老師一見到小小豬,就已經即刻上前攬到小小豬實一實,唔想放手,仲不停講話好唔捨得小小豬,叫佢繼續要做好乖乖,睇見依個離別嘅情況,我都真係忍唔住眼濕濕,小小豬真係幸福有個咁愛佢嘅老師呀!
小小豬K1就要轉去另一間學校,希望佢轉校之後都可以KEEP住繼續進步,亦都可以得到更多更多老師嘅愛錫,最重要係繼續開開心心,好好享受校園生活呀!

robotstxt: allowed

filter: keep


text:
作為上屆dse嘅考生,經歷完公開試,放榜,放jupas,我夠膽講dse嘅成個過程,係到現時為止,成個人生最開心,最熱血,最無束縛嘅時候.
我自細開始讀書都唔係叻架啦,中學符符碌碌入左間名校讀就更加知道自己完全唔係讀書嘅材料,所以就無心機讀書.一直去到中四個年,遇到幾個好老師,俾佢地係咁激勵加少少踐踏先開始發奮讀書,準備dse,中六最後個幾個月我仲記得我晚晚溫到淩晨三四點,tvb個陣仲重播緊大時代,晚晚係房聽住秋官唱「巨浪翻起朱千雪…」.雖然日日都好攰,但係我過得好開心,因為個陣嘅我好有目標,淨係完全為咗要入大學,乜野都唔需要煩唔需要諗,感覺就好似火影忍者入面嘅鳴門咁,為咗要成為火影而去發奮去努力.雖然最後我做咗公開試失敗者,best 5 得14分,好彩嘅係都叫有full cert 33233,最後讀商科asso.
入左asso之後,我唔知我究竟係唔係為咗入返大學而揀讀asso,不過我每個sem都有努力讀書,亦都有一班好好嘅同學,一齊食飯,一齊返學放學,一齊趕project,仲有我係男校未見過嘅一班新生物:囡囡.唔係話唔開心,不過永遠差咁少少野咁,但慢慢我發覺我唔見左嘅除左係我嘅中學生涯外,我唔見咗仲有我嘅人生目標,我心入面團火,同埋我嘅靈魂;我而家每日只係返學放學,定期social,交project,簡單d嚟講,一個字「頹」,同埋有種浪費時間嘅諗法.
可能因為環境嘅影響,我一得閒就係到諗,究竟我點樣先可以令人生變得更有意義.西方哲人葛勞德曾經講過 「生活最大的危險就是一個空虛的心靈」.其實係唔係dse考生都好,人生最可怕嘅唔係你窮,亦唔係你有d咩殘疾,最可怕嘅而係你忘記自己究竟為咗d咩去生活,其實呢樣野可以好簡單,可以係一個人,一件事,只要你肯去搵,搵到嘅話,人生就會開心好多,亦都會好努力去過每一日,頹呢種感覺就好似一場過雲雨咁,落雨落到狗屎咁都一定會有返陽光.


text:
VJQT
你個IG,同我打開佢.風景相,野食相,叫春歌詞相,大同中同Re_U相.無自拍.無大奶奶.無訓身擺對波上檯.OK,Clear,你有潛質單身到2046.
你試下放隻手係個口前面,讀個閪字呀,你會 feel 到有道氣噴出黎架.
我覺得做女人真係多災多難,第一次黎M手騰腳震措手不及,中學個條爛鬼白色校裙,只要有一點紅色都明顯到,連隔離學校都可以望到,PE堂着短褲做sit up又驚走光露左對翼出黎,夏天朝早操場集會,條M巾噏到成個屎忽都係汗,痴撚住晒.
自己一個去旅行的最大好處就係,當你凌晨咁岩撞見平機票,你係可以毫不猶疑咁禁個submit制.你地自己諗下,有幾多個旅程,唔係因為你自己無時間,而係因為人地唔得閒而胎死腹中?其實好撚無謂,想去就去,講咁多做咩.之後,BookHostel呀plan行程呀,你會好順利,因為你唔洗就依個又就個個,唔洗理呀A君有潔癖要住酒店呀,呀連C君鍾意shopping唔鍾意睇博物館呀呢樣個樣blahblahblah.
岩岩學結他個陣,我個腦不停浮現一把聲:人體奧妙展人體奧妙展人體奧妙展.初學的時候,手指成日都唔協調,手腕亦會因為長期拗曲而覺得酸痛.按弦個陣,只要稍微按得唔實或者high到其他線少少,掃出黎個chord都唔靚.仲有,最恐怖既係,初學的你,買既通常都係個隻,最平價值$399的濕尻結他.
我一出世就住係上水,中小學都係上水讀,我以前好鍾意上水,阿叔細細個就蒲開名都個間冒險樂園,得閒又去下馬會道個間租碟舖.個時住係上水,我從來唔會覺得悶.
一個人如果無一樣好鍾意既野,其實好易迷失.大學揀科,唔想人云亦云咁揀BBA,但係又唔知有咩係適合自己,好似咩科都差唔多,無可無不可,只要自己唔討厭,唔會揸兜就得;出黎打工,因為唔知自己鍾意咩,所以人工行先,又係只要係自己唔討厭就得.
「今天是XXX的生日.祝她有美好的一天!」屌,關我撚事,又彈出黎.
自細係基督教家庭長大,細個既時候,牧師會教我地要遵守聖經的教導,咁樣上帝先會喜悅.人愈大,我發覺原來自己根本做唔到.自從明光社個條仆街蔡志森,行出黎鬧尻D同性戀之後,牧師就成日借D椅係講道既時候,提出基督徒係唔可以接受同性戀.得罪講句,其實人地同性戀關你撚事咩?你話,聖經記載,上帝唔悅納.OK,FINE,咁如果人地唔係基督徒呢?做乜尻要聽你枝笛,男同女就係愛就係純潔,男男同女女就係罪就係污糟,都痴撚線,點解你要將自己個安全聖經套套入人地到啫,咁人地伊斯蘭教係咪就可以譴尻責你地食豬肉呀,做咩野啫而家?
老老豆豆,單身,我係幾enjoy.唔洗下下望住wtsapp,stalk住人facebook,唔尻想覆message就唔覆,生暗瘡夜訓面黃黑眼圈,whocares? 想去旅行想出走想消失就消失,唔洗同任何人交待.
頂,多藥房都算,上水真係去邊到都咁撚遠(除左番大陸),如果你番工要過海,我真是恭喜你啊,你每日的交通時間坐底3個鐘.3個鐘,可以做咩,去一轉台灣,睇2套戲,煲3集太陽的後欄‧‧‧,屌,唔好同我講呢D,我淨係知,3個鐘可以訓3個鐘覺,完.


text:
From Malmo to Real, the story of our run to this season’s Champions League semi-finals. Which has been our standout performance and why?
Posted by Juventus on Monday, May 11, 2015
歐聯已經到左四強第二回合嘅階段,即係得返「Go Berlin or Go Home」兩個可能.四支球隊,集合三個聯賽冠軍,絕對係最強對最強.但相對下,祖雲達斯總係最被睇淡嘅一隊.作為祖記球迷,我必須深耕細作,向未表態嘅沉默大多數中立球迷解釋點解要撐祖雲達斯.
倘若皇馬最後淘汰祖記,巴塞亦順利晉級,歐聯決賽再次由西甲球隊包辦(應該係西超至啱).上年由新貴馬體會上演一場「雞蛋打高牆」當然過癮,但國家打吡…Oh come on!呢幾年睇西甲,國王杯仲未睇夠咩?啲球員成日一掂就跌,有咩事就廿二個人圍住個球證,對住呢啲場面真係審美疲勞喇.我亦已起誓,如果決賽真係國家打吡,我會選擇唔睇.所以,撐硬祖記!
2014年嘅世界足球先生選舉,我係支持紐亞,但我必須重申,我支持紐亞嘅最主要原因,係我唔想再係嗰兩個人拎.誠然,美斯同C朗嘅實力的確傲視同儕,但,有到壟斷咁多年嘅地步嗎?兩位嘅「瑜亮情節」,某程度都受助於傳媒嘅操作,兩間大型體育品牌嘅市場策略,國際足協同歐洲足協之間嘅角力.2015年係非大賽年,換句話說歐聯將會係最有參考價值嘅比賽,若果你都唔想嘅話,請撐祖記!
我不喜歡哥迪奧拿,或者係因為睇左伊巴自傳描述嘅哥迪奧拿,但更多係因為我唔鍾意佢嘅戰術理念.我曾經講過,佢嘅戰術的確好得人驚,因為有踢過波嘅知道,如果一場波8成時間個波都俾人哋控住,你係何其心力交瘁.但係唔好同我講呢啲係進攻足球或者漂亮足球,佢只係利用自身球員優異嘅質素,將對手慢慢折磨至死.足球,其實有好多玩法,唔係你猜黎猜去咁就叫叻,若果你認同,請撐祖記!
祖雲達斯雖然係意甲班霸,但經歷金融海嘯之後,元氣未回復,購買力同市場競爭力,始終比唔上英超同西甲嘅豪門球隊.經歷咁成功嘅一季,一定面臨被拆骨風險.普巴已經成為全歐頭號獵物,維達爾上季差啲就成為曼聯球員,莫拉達可能俾皇馬用優先回購條款買返,迪維斯同派路今季約滿後離隊,仲未計潛在有機會離隊嘅球員.想見到37歲嘅保方第一次(或者最後一次)捧起大耳,請撐祖記!
通常呢啲時間,總有啲識唔識啲嘅同事朋友問你點睇.再唔熟波嘅人,都會聽過巴塞,皇馬,拜仁,而當你話自己撐祖雲達斯,一定係有品味嘅選擇,就好似我建議人吔世界杯懶型要捧比利時一樣.當女同事聽到祖雲達斯係來自意大利,名牌呀時裝呀靚景呀靚仔呀pizza呀意粉呀,發現你個人原來咁浪漫,咁有taste,仲唔係撐硬祖記!
唔理你覺得我啲理由有理有據,或者只係得啖笑,我都想呈現一個數據你知.過去六年歐聯決賽,總有巴塞,皇馬或者拜仁是旦一隊.面對如此霸權,我哋更要挑戰佢.無論如何,撐祖雲達斯!Forza Juve!


text:
其實出邊真係好多寫program好叻嘅人.做咗啲好靚好勁嘅app出嚟 但係就係同個市場連接唔到 因為佢哋大多數睇新聞 睇Facebook 睇數據冇親身去感受個需求 同根本唔知行內點樣運作.但係有另外一班人親身感受到行內嘅需求(通常做咗好多年)但係就對tech 零認識同根本身邊冇識tech呢啲人 就走出去俾人劏 揼波鐘搞到啲app遲遲出唔到 嘥咗個時機 其實好sad
tech人都可以同其他行業人傾或者合作,了解市場需求.其他行業既人都可以自己學programming,了解下個開發流程.
你個人唔係咁死架,識轉膊架嘛
自己學落手做,普通人無background要學幾耐? 一個biz一個tech兩個人互補就得啦.其實香港啲tech同biz隔得太開,無得一個two pizza team玩晒biz同tech又夠agile
睇個人有冇心學囉,當我係tech友,你話你係biz人,又唔知你做唔做到野,點信你丫,大佬.我要做dev先, risk 係晒我度,你係咪掂先.
宜家出黎搞個d 友,market research 又唔做, lean startup, market validation乜7都唔識,話自己係biz 人.搞隻app搞成年無人用,之後發覺無市場需求,咁點呀?
個問題係你要有自學能力去解決問題,tech 問題又好biz 問題又好,有彈性去思維發展方向既可能性,唔係一句我biz既, 唔識tech呀咁.根本一個founder唔應該畫地成牢,自己畀個限制自己,殺到埋身就要自己解決架啦
何況tech人都可以自己做sales / marketing, 唔係rocket science黎架嘛


text:
(食Buffet免費整CupCake)迪士尼好萊塢酒店 米奇廚師餐廳
上星期我地約埋姨姨同表姨一行五人齊齊嚟搵米奇食BUFFET,除左食大餐之外,仲可以參加CUPCAKE工作坊,學整靚靚DUFFY & SHELLIEMAY CUPCAKE,當然仲有我至愛嘅一環節集郵啦~
嚟米奇廚師餐廳食BUFFET都應該係我嘅第二次,對上一次印象都係同老公拍拖時入嚟慶祝生日節目.其實我都好想嚟,但作為一名集郵愛好者(指限同公仔集郵..呵呵呵),所以我地大多數都係去翠樂庭嗰邊,原來依家米奇廚師餐廳都有廚師MICKEY出嚟同大家影相,另外係5月嘅星期日,小朋友都可以免費參加CUPCAKE工作坊,所以就嚟食+玩一轉啦!
原本打算係草地休息一下,感受春日氣息,點知小小豬見到個小公園,佢就要去放玩一番.個小公園咁靚,俾佢去玩下都係唔錯呀~
我地一入座職員哥哥就為我地預約好整CUPCAKE同埋與廚師MICKEY影相時間,咁就一定可以做到依兩個重要活動啦~
嚟食BUFFET當然就係最關心有咩正嘢食,估唔到佢嘅種類都真係好多,而且仲添置都好快,總之行出去拎嘢食每一次都係齊齊整整,超快手呀~
我都唔可能全部都影晒出嚟,所以只能分享一部分,不過食物種類唔止多,而且個味道都真係唔錯呀~
作為女仕嘅我,當然係著眼去啲甜品度啦!嘩…超靚嘅美女與野獸甜品,絕對吸睛之選~
食左半飽,就到我地預約好時間,去學整今個月主題嘅DUFFY & SHELLIEMAY CUPCAKE~
其實我地都係只係做後期製作嘅部分,因為廚師們一早就為我地準備好啦~
小小豬嘅DUFFY & SHELLIEMAY CUPCAKE完成啦~
雖然我地入場時表明BUFFET只可以食兩小時,不過我地今日都應該唔超過兩小時.緊係啦…又食又玩又集郵,真係快樂不知時日過,我地大家都食到飽飽咁離開呀~
今日相信最開心嗰個一定係小小豬,因為有佢最愛嘅表姨同姨姨嚟陪佢(有表姨在場,小小豬真係連我地都唔要呀),佢地兩個都係好錫小小豬,仲間中幫我湊佢,所以開心玩樂時間又點可以少得佢地呢.
小小豬仲已經講話下次又要齊齊入嚟食BUFFET,因為佢話啲食物真係好好食,尤其係個豬豬飽哦!
哈哈哈…我當然都係非常樂意再帶佢嚟,不過相信都係要等啲乜乜慶祝日先得啦!
BY 小小豬的成長日誌


text:
因為呢張喺巴黎 LV時裝 show嘅合照,就傳出柴崎幸同中田英壽撻着.
Ads by Google
出外埠
柴崎幸中田英壽傳婚訊
媽咪姐睇到呢個消息,都 shock一下㗎.事關柴崎幸一向緋聞多多,最近先傳佢搭上 51歲嘅作家中川雅也,仲俾人見到兩人喺街頭咀嘴咁話.誰不知「嗖」一聲,又傳佢同日本前國腳中田英壽撻着,仲話要結婚喎﹗真係講到似層層.
話說之前都冇聽聞柴崎幸同中田英壽有咩交集,何解突然會有呢啲消息呢?原來今年 3月時,兩個喺巴黎 LV時裝 show相遇,一撻即着,返到日本後,即發展成情侶關係,日前有人喺京都嵐山見到佢哋.有電視台中人放風話佢哋好快結婚㖭!但亦有人話因為柴崎幸將頂替松嶋菜菜子出演《家政婦三田》,有人幫佢造勢做宣傳喎.消息係真係假,媽咪姐唔敢拗,惟有同大家講呢四個字:拭目以待﹗
柴崎幸緋聞男友中川雅也多才多藝,除咗係作家,亦會粉墨登場,舊年就演出福山雅治嘅《誰調換了我的父親》.
2010年,松嶋菜菜子復出拍攝嘅《家政婦三田》,創下高收視,令佢心雄.有傳要收天價,先肯拍續集,因而激嬲電視台將佢 fadeout,改用柴崎幸.
《家政婦三田》續集以柴崎幸配東山紀之,柴崎幸飾演表面完美無瑕,實則隱藏好多不為人知秘密嘅妻子.至於劇名《 OO妻》, OO係乜電視台故意賣關子,話到劇集播出時先公開喎.
東山紀之


text:
森美 伍晃榮夠幽默
全知言
最愛主播
Ads by Google
早前一班大台新聞從業員聯署反高層新聞自閹,全城大讚勇敢,其實家陣佔中新聞無間斷,大家睇新聞一定多過煲劇,望班主播仲多過望屋企人.
數新聞主播,陳嘉倩,陳嘉欣喺巴打嘅女神地位唔低過一眾明星仔,但講新聞同睇牙一樣要講實力先夠水準.其中伍晃榮嘅風趣講波依然係最令人難忘,成為唔少星心目中最愛主播.
伍晃榮當然係講體育新聞 icon,經典金句:「波係圓嘅!」冇人唔識啦!電視畫面
我最鍾意嘅男主播係伍晃榮,佢令我明白認真得嚟又可以幽默,幽默得嚟又可以不落俗套.睇佢講足球比賽,就可以睇到說話嘅技巧.女主播就係陳嘉欣,每次喺屋企睇到都忍唔住講『佢真係好靚喎』,但同一時間又畀到你莊重感覺.」
羅仲謙 有風格
我最喜愛新聞報導員係伍晃榮,我細個睇新聞好留意佢講體育嗰 part,佢用自己特別風格去講波.其實慢慢培養咗我對體育嘅興趣囉.
小儀 林曦如夠親切
男主播我揀伍家謙,女主播係林曦如.首先伍家謙高大威猛成個籃球健將,成日講體育,所以都幾 eye-catching.好早期已留意呢位男士喇,至於林曦如我就覺得佢個樣好 nice好和善,呢啲女仔感覺好親切.
林曦如好少喺 6點半新聞見到,多數出現普通話新聞時段,但樣靚話之你一秒,巴打都留意到,連小儀都 buy喎!電視畫面
陳柏宇 方健儀最優雅
如果要揀最鍾意,我會揀方健儀呀!佢畀到我一種好 elegant又高知識,總之係一種好優雅嘅感覺啦.我就做唔到新聞主播喇,因為 live太大壓力喇,驚讀錯會唔知點算好.
方健儀唔係玩女神 feel,但的確係近年最成功女主播,離開大台後去過 ICAC做公關,來年回中大教書兼做皮革.電視畫面
陸永 方東昇靚仔呀
喺我小學時候呢,已經有人話我似方東昇,我問屋企人似佢好唔好,佢哋話似佢靚仔呀.再大嗰啲再睇方東昇……又真係幾靚仔呀,一表人材呀.女就最鍾意魏綺珊,係童年回憶嚟,嗰陣睇新聞剩係得魏綺珊做緊,我就以為全香港得一個女主播.
方東昇有中大才子稱號,幽默程度唔比伍晃榮差,早前嘅新聞節目《世界零距離》亦盡顯佢幽默嘅主持手法.電視畫面
鄧麗欣
我最鍾意伍晃榮先生,記得佢以前講足球好似現場一樣,非常之生猛,搞笑,就算我唔係一個睇波嘅人都好鍾意睇佢講足球新聞,把聲又好聽;另外𠵱家有個接捧叫伍家謙,都係講波講得好好笑.
伍家謙算係近年大台新聞男神,外形高大,私下亦係籃球健將!電視畫面
學生最 like利君雅
電視畫面
巴打最 like靚女主播,不過學生就唔係咁睇,反而唔係女神級數嘅利君雅就跑出.尤其佢啲唔純正廣東話大家最 like.
蔡小姐 19歲 時裝形象學生
利君雅我覺得佢講廣東話好正,有次喺上水街頭見到佢做新聞覺得佢幾好,同埋佢幾靚女.
Venus 18歲 平面設計學生
周嘉儀講嘢咬字發音好清,同埋潘蔚林嗰次講颱風好搏命.
廖小姐 18歲 設計學生
最有印象係利君雅,佢啲中文好正.自己都識外籍人士,但佢好似特別吸引.
即時報料
有料,有相,有片即刻 send嚟啦!
熱線 9222 0828
電郵 facenews@nextmedia.com
facebook: facemagazine inbox
LINE, we chat id: facemagazine
知無不言 言無不盡 我係全知言


text:
Webber
時裝 Buyer 網上生還實錄
Ads by Google
網上商店開到周「網」都係,網絡狙擊手又周圍匿埋,小商家想名正言順呃 like炒生意嘅時候,又怕太 hard sell;想 soft啲透過分享形式吸引人,又怕俾網民話假分享.唉!呢個年頭真係搵食艱難,到底如何做生意嘅同時,又不失 fans呢?記者發現由時裝 buyer做起,做到今時今日升格為店長嘅 Little KaKu粉絲數量又唔錯,可以向佢討教平衡心得.
Webber's profile
Little KaKu
facebook page: Little Kaku Blog
Like:約 11,836
Instagram: littlekaku
followers:約 7,381
喺 fb見到呢位小妮子嘅穿搭相,靚到日本人都要搵佢影相,實力不容忽視
Q:宜家嘅人通常都會同時有 fb同 IG account,大部分人會互相同步,放嘅嘢都係一樣,咁你自己又會擺啲咩上去?
A:呢兩個 account我擺嘅相會盡量唔同,令我嘅 fans可以睇多啲唔同嘅嘢. IG多數會係一啲個人嘅嘢,例如食物同旅行相;而 fb就同自己鋪頭多啲連繫,會較多化妝同穿搭嘅分享,通常 fans會同我傾有關穿搭嘅嘢.其次就係旅行,因為我成日都會去日本同韓國入貨,佢哋都會叫我推介下.
自己入貨,自己襯衫都唔只,仲要自己做埋 model,真係美貌與智慧並重!記者超 like!
Q:我知道你之前有另一個比較多人 like嘅 fb page,超過 17,000個 fans. Close咗舊 page後,新 page就只得 11,000粉絲,點解要咁做呢?有冇後悔 fans流失呢?
A:因為之前個 fb page係我舊公司嘅老細幫我開,因為我已離開舊公司嘅關係,所以就 close咗,再重新開新 page搵 fans,感覺上同舊公司分開會比較好啲.其實我覺得雖然 fans少咗,但呢 11,000個 fans唔少係好耐之前已留意我,所以先會跟隨轉 page,關係比起之前更密切.
IG嘅食物相,香港食唔到,呢個咪係呃 like大絕囉!
Q:見你嘅工作都係可以周圍飛嚟飛去,又可以扮靚,又有得 shopping,好似好開心,女 fans咪好羨慕你囉?
A:一般人見我嘅工作好似好開心咁,但係靚相背後其實好辛苦,一落機就冇得停,瞓覺嘅時間接近冇!我試過買緊嘢,俾緊錢嘅時候,真係攰得滯喺個 counter度瞓着,嚇親個收銀小姐.
呢位小妮子有時都係一個傻大姐,見佢有得周圍飛,雖然記者都葡萄,但見佢咁搞笑,點嬲得佢落呢?
Q:有冇試過有女 fans因為葡萄你嘅工作而攻擊你?
A:可能我個人比較真,唔似有啲女神着到好靚 post IG呃 like,加上慶 幸我嘅 fans都比較 nice,所以冇試過有惡意攻擊.,勁樣衰,勁奇怪!會有少少唔開心,但我又覺得「算啦呢啲嘢,都控制唔到」,唯有調節自己心態.
撰文:陳可兒
攝影:楊晴


text:
香港人不嬲都爭分奪秒,對於衝紅燈呢家嘢一定覺得濕濕碎.大佬,趕住返工/開會/ 約咗女神男神,唔衝會遲到,你衝唔衝?衝!之但係衝還衝,可唔可以都睇清楚啲先衝呢?頭先我就親眼見到有個女人望都無望有無車就直接衝出去條馬路度,好彩佢男友撲出去一手捉佢返嚟,巴士司機又同時間急停佢先無事,之後佢仲不停打佢男友,話做咩捉住佢,搞到佢好「火羅」,原來有人寧願畀車撞都唔想「火羅」,真係好難理解.
正常巴士司機會即刻落車鬧佢一大餐,但係呢個司機無咁做,反而即刻走出司機位睇吓係咪每個乘客都安全.你真係唔好睇少呢啲急停,我見過有人坐下層最尾嗰行嘅中間位剎車時真係碌咗出去,企位更加唔使講,好似打寶齡咁瞓低晒.曾經有個揸巴士嘅朋友講過,其實每次停車佢都要慢慢拖慢架車嚟停,唔可以急停,因為個衝力係可以好勁,會整傷乘客.試過坐新手巴士司機車(我估係新手),佢真係每一次埋站都半急停,chok 到我想嘔,仲要係企位,扶到實一實都無用,都係左跌右跌,所以話揸巴士一啲都唔簡單,加埋遇到啲亂過馬路嘅人仲慘.
公司個人事部經理做咗幾十年,佢話見過/聽過無數意外發生,因為同事會向佢報工傷.最嚴重嗰次係有人落雨搬重嘢跌親,撞到尾龍骨,下半身癱瘓,我聽到真係呆咗,雖然我都知跌一跌可以好大件事,但係無諗過會癱.人事部經理話:「就算 claim 到工傷拎到賠償金又點?半世人要喺輪椅度過,有錢都無用啦.」其實仲有好多例子,例如打風比度門撞到,踏錯級碌落樓梯等等.所以每次我同佢講塞車會遲到,佢都只會同我講小心,慢慢,唔好急,或者落緊雨千其唔好跑.話明意外,即係意料之外,但係自己小心啲點都好啲.
以前我都試過唔小心喺樓梯碌落嚟,仲扭親,要幾個星期先好返,唔係意外,係因為我邊玩手機邊行樓梯,係抵死,自己攞嚟.自從嗰次之後我就無再試過行樓梯玩手機,而且見到其他人咁做都會叫佢地小心,勸佢地唔好咁做,通常收到嘅回應係:「得啦,無事嘅!」又或者:「覆緊公司嘢,urgent!」其實係咪真係急到行一條樓梯嘅時間都等唔到呢?仲有你自己衰就好啦,如果你碌落去撞到其他人咁點呢?所以麻煩大家真係要萬事小心,唔好累街坊.
Photo: johnharmon.photoshelter.com


text:
最近天氣咁炎熱,自自然然就喜歡左每日食完Lunch就去嘆番杯yogurt,呢間位於船街既yogurt店,每逢lunch時候,我都見到好多OL買黎當lunch食.
Yogurtime每日都有四種味道供應,Euro Tart, Vanilla and Chocolate係每日都有既.只有一種味係每日都更換,真係日日都唔同,我見過幾隻味,有青蘋果,焦糖吉士,藍梅,荔枝,香蕉朱古力,Pina Colada等等,聽講呢間店係有成100種味道既,遇到大時大節,可能仲有特別味道推出.
我食左咁多次,覺得荔枝清新得黎又唔甜,係夏天食,真係好正.反而個青蘋果味太重奶味,又唔夠酸,差D.Vanilla 同 chocolate 就好似軟雪糕,完全唔似yogurt.原味即係euro tart,呢個都唔錯.呢到仲有好多有特色既toppings,好似dry banana,煙煙韌韌,好得意,另外,mochi都好得意,仲有好特別既以色列椰絲糖,加埋落去都幾好食.
上圖係同事既錯配,荔枝配朱古力,大纜都扯唔埋,再加上chocolate clips,失敗左.
荔枝配euro tart,大家都酸酸地,好夾,白色一粒粒既係mochi,好似燸米糍,配合上黎好得.
chocolate banana配麥維他,飽肚之作,好重朱古力同香蕉味,不過太甜.
軟雪糕組合,朱古力配雲里拿,加上蜜糖脆脆,ok 的,不過一d都唔似yogurt.
地址:灣仔莊士敦道60號嘉薈軒地下3號舖


text:
雖然大台嘅《不懂撤嬌的女人》已經播完,但大家對劇中嘅故事同角色都仲好難忘,其中一個一定係被封為深情暖男嘅王浩信Saving.憑住突出嘅角色王浩信更被視為下屆視帝嘅熱門,工作量大增到無停手,但就變咗同老婆陳自瑤Yoyo同囡囡嘅見面時間少咗好多.係《撤嬌》大結局後,王浩信更加俾人影到佢夜晚揸車都唔係番日出康城嘅屋企,搞到Yoyo最近都同朋友訴苦老公少咗番屋企,情願開工都唔見老婆同個囡喎.其實男人以事業為重係好事,不過劇入面王浩信又咁情深對住回復單無耐嘅唐詩詠,你估唔多唔少又有無影響呢?
其實有唔少人可能因為一齊公幹,朝夕相對而令原本穩定嘅感情產生變化,一齊黎睇下同事間產生感情嘅幾個因素:
日久生情
當你一星期最少有五日無論工作,食飯,傾計都係對住同一班人嘅時候,大家嘅生活都好似變成一樣.只要你唔係真係憎一個人憎得好緊要嘅話,自自然會產生感情,等待機會發芽.
互相明白
係同一間公司,辦公室入面,你嘅同事都係你嘅戰友,大家互相都好明白對方做緊乜經歷緊啲乜,大家都同聲同氣.相反,每日筋疲力䀆番到屋企,花好多口水但另一半都未必了解你嘅辛苦時,一定覺得好無癮.
外出公幹
如果本身對公司某同事已經有好感,再加上有一齊出trip嘅機會的話,更多時間相處,而且氣氛環境都比較輕鬆自在,雙方自會變得更親密,甚至有超友誼嘅關係.
刺激感作崇
辦公室戀情其中一個最誘惑人嘅原因,就係佢嘅神秘同刺激感.一般嘅辦公室戀情都係由地下偷偷發展,唔可以俾其他同事知道,同時又會係公司眉來眼去,係無人嘅地方密會,呢種刺激感令人好難抗拒.
相片來源:vincentwong07@instagram


text:
賤男食完重要唱...事實倒返轉黎講!就係為左溝我D朋友...
講真,男人要玩女,我當識錯人就算,但係食完重要唱,將事實倒返轉黎講, 詆毀埋我人格就真係忍唔到,係你溝我嘅,但對人講係我姣你搞你,係你自己走過黎溝我嫁!同我一齊之後見到我朋友,你鳩痕,突登隊醉左我之後溝我個frd,係佢面前踩我話我搞你仲搏同情!約我frd去飲野話我質素低唔好叫埋我去!人地唔受你溝,就唱人地做乜做乜,你屈我已經好過份!重要咁樣話我朋友!?重要之前特登拎左我部電話偷睇我啲野,抄底埋我朋友電話!其實重有咩可以賤過你呢啲行為呢?哥哥.
識左你第2日,你已經知我有個仔,我怕你介意,亦同你講得好清楚我嘅情況,你話介意就唔會繼續揾我啦!又扮哂野講話好鍾意小朋友,重話可以幫手教我個仔,扮到關心佢咁,但係轉個頭係出面同人講你接受唔到我有個仔,又講到我無人要講到係我逼你!你係咪有病咖?講大話講到自己都信埋?
另外第一晚發生關係,你係趁我醉左行唔到同比你既大話呃到,帶左我上酒店,原來你有個未婚妻,但仲要對我日日噓寒問暖,管接管送,呃我話要同我一齊,係我咁蠢先會信你!到我知道左你有未婚妻我都未怪你,你仲要癲倒是非話我姣你!!估唔到原來你係咁嘅人囉!到呢一刻仲要扮緊情聖!
你要玩,玩完走左我都可以算,我唔怪你,當我無帶眼識人,但你依家呃完我,唱不特止仲要加鹽加醋黎屈我,踩我踩到落地底,我真係忍唔住要講俾全世界知你係咪真係咁情聖!
Facebook:Avalon Chan
D人叫佢:呀朗
各位女仔小心呢個提防賤男~
頁: [1]


text:
結婚相好彩就話一世人影一次吖,畢業相就唔同喇,影得愈多愈好,學士一次碩士一次博士又一次,不過就算畀你讀到上去,相信影得最癲最開心嘅,點都係得學士嗰次㗎咋,所以真係要好好珍惜你嘅青春小鳥呀!
個個影畢業相都係拎住張沙紙笑到梗晒咁嘅樣,好冇特色啫,唔係睇你條色帶都分唔到你讀咩系呀!咁樣對唔對得住你個教授呀!嗱,中山大學呢班同學仔就唔同喇,一睇佢哋張畢業相,就肯肯定佢哋係讀哲學系呀!
呢幅名畫叫做《雅典學院》,將唔同時期嘅哲學家畫埋一齊,作為哲學系畢業生,點都要跟住嚟影一次嘅!牆上面嘅係阿波羅同雅典娜石像,同學仔仲打大赤肋扮佢哋,夠晒誠意呀!
講起哲學家,最多人識嘅應該就係蘇格拉底喇,咁名畫《蘇格拉底之死》你又見過未先?呢班同學仔都扮得幾似,幾入戲㗎,個胳肋底.
除晒衫披住件畢業袍扮哲學家呢啲嘢,唔啱女同學做嘅!女子組一於就扮《最後的晚餐》啦!每位同學嘅手勢同表情都學到足㗎,連畢業相都影得咁認真,真係想像唔到佢哋寫論文會有幾強呀!
見到呢班同學仔一齊夾手夾腳影哲學系專屬畢業相,真係令人覺得好青春!好滾動呀!不過呢,最滾動都係有其他同學諗到毒L可以扮咩名畫囉,早知毛毛當年都影返張《吶喊》啦……
封面圖片,資料來源連結:dcard


text: 容祖兒今日去到中環出席美腿按摩機活動,連負責司儀嘅區永權亦都着住高踭鞋亮相,佢話係獻出自己第一次.至於祖兒就分享自己平時夜晚會喺屋企着高踭鞋,佢話:「因為經常要為第二日嘅工作試衫,所以要試埋對鞋.媽咪就叫我唔好夜晚着住對鞋行嚟行去,會俾鄰居投訴.」另外,祖兒又帶咗三對私伙高踭鞋喺活動上分享趣事,入面有兩對都係演唱會嘅時候着過,其中一對就係因為遲到所以要着住跑步,另外一對祖兒形容鞋踭有成呎高,佢話:「係當年做1314演唱會喺紐約走埠,中場換衫嘅時候唔小心跣低拗柴,第二日要即刻喺紐約睇跌打.」祖兒話自己好鍾意高踭鞋,覺得着咗就好有自信,直到有一次林峯同佢講話唔想同佢做朋友,因為覺得佢太高而且唔啱比例:「我聽完之後有反省,o依家已經減番兩吋,唔會再咁離地.」祖兒受訪時話:「因為林峯平時好寡言,突然間咁認真講令我有反思.」大會喺活動尾聲向嚟緊16號37歲生日嘅祖兒提早慶祝,仲送上蛋糕同唱生日歌,祖兒就即場許願,話希望以後着高踭鞋唔會再拗柴.講到生日有咩節目?佢話:「未有Date,應該都係食飯,不過當日應該係唔使做嘢嘅.」會唔會出埠?佢話:「得嗰幾日去得邊?但我真係鍾意即興旅行,上次完咗演唱會後好想即飛英國睇Bruno Mars,但知道接住要拍廣告所以忍痛放棄咗,點知原來個廣告都取消咗,嬲到我原地跳.」咁今年生日想唔想即興旅行?佢話:「到時睇吓Timing啱唔啱啦.」至於生日願望,祖兒話希望有機會拍吓劇:「大陸啲劇集製作越來越好,有機會都想試吓.」古裝定時裝?佢話:「一定唔可以古裝,我個樣咁諧趣,拍出嚟以穿越,以為拍緊鬼片,大陸會禁㗎.」講到謝霆鋒斥8千5百萬買樓送俾爸爸謝賢,祖兒又會唔會再入市?佢話:「霆鋒係乖仔,但我暫時唔會入,自己冇時間打理,又唔想增添媽咪負擔,要佢打理好辛苦.」


text:
我真係覺得啲賣淫俾人捉違反逗留條件嘅中國妓女好唔抵囉!
走私賊(a.k.a.水貨客)嘅滋擾問題,諗來諗去都係入境處嘅錯.無論你係邊個國家嘅公民,無論你去邊個國家,就算話你免簽證,都其實係旅客身份嘅免簽證,你去只係可以遊覽觀光,買些少手信,探望一下親朋戚友嘅嗟.有時幫朋友買少少嘢,一件半件,合情合理都根本吹你唔脹.
當然,做人無得咁過份,試諗下我一個半個禮拜去一次日本,先唔好講我有無次次都買十條八條裙,六七盒粉,日本嘅入国管理局見我來得咁頻繁,每次都三幾日就走,望一望電腦都見到記錄,隨時會俾人的去見inspector.如果我解釋唔到我點解要來得咁頻繁,佢有合理理由懷疑我去嘅目的並非旅遊,都可以無需理由直接拒絕入境,或者叫我申請其他簽證過去.
嗱,走私賊之中,有香港人,亦有中國人,咁問題自然可以分兩部份去睇.中國人嘅部份,顯然用逗留條件足以處理.假設一簽多行嘅一日行兩轉,單係來回上水羅湖,一次都六十蚊,兩次就百二了.入境處嘅人問你做咩一日出入咁多次,無錯,可以一句話「我中意搭火車,唔得咩?」去回答,不過你試下咁同Mag仔講,睇佢地信唔信你?我覺得啦,講reasonable doubt,已經完全beyond晒,真係要被告解釋先有機會甩喇.況且踏入禁區,邊境口岸周圍都係閉路電視,C&E,Immigration,甚至慈母都有得係Control Room度睇,據某Discipline嘅Senior Inspector說係有錄影的.見你次次拎住一大箱嘢走,姑勿論係奶粉餅乾,抑或益力多,喂,你點解釋嗟.
就當一日或一個禮拜只走一轉,一樣可以用違反逗留條件去處理:唔challenge你買,你話你自用吖嘛~每次都成堆明顯地用唔晒嘅貨物,我好難唔懷疑你違反逗留條件嫁喎.一個禮拜飲一百枝益力多,用三百塊尿片,喂,唔好咁過份好喎,真係真係飲都飲死你,真係要帶個小朋友去睇下醫生先得.
明明走私賊同班中國妓女一樣,都係用旅客身份來港,然後做嘢,得啲妓女次次中招上鏡,電視新聞報紙頭版都有得上時,走私嘅人竟然無事,我覺得好唔抵囉~


text:
全知言
2015最爆娛聞回帶
轉眼嚟到 12月尾,今年娛樂圈小三當道, Heidi同 Mandy Lieu出盡絕招爭「米」夠晒戲劇性;強國女孫君子暗交司馬燕老公 Togi亦相當震撼!除咗大婆小三長霸頭版, 2015其實仲有唔少大新聞發生,究竟啲藝人又覺得今年邊單娛樂新聞最轟動呢?
Anjaylia: Gigi生 B
2015最震撼新聞係 Gigi梁詠琪生咗 BB女!因為我細細個已經好鍾意聽佢嘅歌,又睇佢嘅戲,算係佢嘅 fans.終於都見到佢結婚,生 BB,感覺上係睇住一個偶像一路長大,呢件事真係好深刻,希望自己都快啲有呢一日
邵仲衡:怒摑曾江
最震撼一定係見到 Ken哥(曾江)被四哥一嘢……嘩,我個心離一離囉!我諗好多人同我一樣,呢單真係走唔甩,一定係今年最震撼嘅娛樂新聞!
莊思敏莊思明:城城拖手
2015娛樂圈其中一件大盛事,就係「這樣回答要慢一點」,郭天王公開戀情喇!郭富城拍拖喇!封咗盤喇!
Miss Hunny:叻哥乜乜乜
2015最有娛樂性嘅娛樂新聞,係啱啱叻哥哥話如果佢生於呢個年代,佢係青年的話,會做特首同埋創辦到 facebook!呢單真係好娛樂呀!
As One: Baby結婚
最震撼新聞一定係曉明寶寶同 Angelababy嘅世紀婚禮!真係超級超級浪漫,喺上海一個堡壘結婚,延開好多席, Angelababy又靚到不得了,簡直係將所有女孩子對於婚禮嘅門檻升高咗一百級!嗰幾日都係被呢單新聞洗版!
最 hit娛聞 街坊:一定係郭富城同 Moka
劉先生:
最震撼一定係郭富城同 Moka!真係意想唔到,佢會同個咁後生嘅女仔拍拖,個個都唔識呢個女仔係邊個,嗰排都好多關於佢哋嘅新聞.
吳小姐:
我覺得最轟動係洪永城同黃翠如,因為個個都講,搞到我都唔知佢哋係咪真係一齊,周圍都係佢哋啲嘢,唔想睇都要迫我睇到!
楊先生:
應該係叻哥上《我係乜乜乜》嗰單,佢講嘢冇邏輯,好多嘢都亂噏當秘笈,身邊個個朋友都笑佢!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
戴定頭盔先,呢篇文並唔係幫真‧狗公同真‧姣婆講說話.
而係想講現今呢個社會對人亂標籤嘅影響,幫受害者平反下.
狗公原是指一啲會用不擇手段追女仔,同時拋棄尊嚴嘅男人.
為咗想同女仔發生關係,咩都聽曬個女仔講,搖尾乞憐,猶如發情雄性狗隻.
而姣婆原是指一啲見男仔就走埋去引人,拋媚送眼,更會做出過份撒嬌行為嘅女仔.
有很多人遇到心儀對象都會主動出擊,但亦因此被外界強制歸類為狗公/姣婆,笑佢地主動去追求異性.但佢地似乎忘記了現今係自由戀愛時代,唔再係傳統包辦婚姻時代.如果係追求異性時唔主動一啲,唔通個天會跌一個落蒞?兩個人可以係埋一齊,點都要一邊做主動吧?做主動嗰個本身已經需要莫大勇氣,咁點解仲要去標籤人笑人呢?
以前想追求心儀對象第一件事就係諗下「開埸白講咩好呢?」,「佢會唔會都對我有意思呢?」等等.依家第一件事變咗係諗下「如果我主動搵佢,佢會唔會當我係狗公呢?」,「我會唔會畀人貼上高登/連登架?」.
亦因為咁令到好多人都驚畀人標籤同畀人笑而唔敢踏出第一步,咁你連入場券都唔去拎,仲講咩入唔入到閘.一段原本可能係大好姻緣就因此埋沒咗.
我個人認為如果遇到心儀對象就可以勇敢去追求先,唔好理住啲咩人地會唔會當你係狗公/姣婆個啲先.自己努力去爭取自己幸福係一件完全冇錯既事,唔需要下下都顧住人地對自己嘅睇法,咁樣唔單只冇可能爭取到幸福,你自己亦會一事無成.
咁當然啦,唔係叫你完全唔理人地感受,如果人地都明示/暗示對你無興趣,你就唔好死纏爛打,如果唔係你就成為咗真‧狗公/姣婆.
現今社會上好多人鍾意以恥笑人為樂,正所謂「睇人仆街最開心」.所以有理冇理屈咗你做狗公/姣婆先,再企係道德高地上加以批鬥.嘩,就咁諗下都已經覺得好過癮.
無錯,的確好過癮.但希望下次係你滿足自己快樂,笑人既之前,都會諗一諗佢係咪真係值得嘲笑,分析一下佢係咪真‧狗公/姣婆,唔好人云亦云,跟車太貼.無謂令到人地錯失一段姻緣之餘,仲令到佢地被點相,以後都識唔到異性.因為資料係網絡上留咗底後,就係咁先架啦,你都知網上有好多係又Backup,唔係又Backup嘅「Backup佬」架啦.


text:
(睇樓策略王2手篇)高密度蚊型則點住?海逸居傳統西貢大宅(第82期)
2016-7-24 15:00:23
新盤全方位開價,更突顯發展商出貨有幾急,因為供應壓境威力逐步浮現,係咪政府供應建功?正如上期湖同所講,限量地推高供應量,單位愈起愈畸形,犧牲市民生活空間去建功,係咪值得欣賞?就連被視為低密度環境,有香港後花園之稱嘅西貢,早年都硬銷呢類地皮,結果新盤「逸瓏海匯」咪又係高密度,蚊型則,係就係四字頭有車上,但港人窮一生精力供樓都要住得咁屈就,為乜?
逸瓏海匯四個字,除咗樓盤個名有海之外,呢個位於西貢消防局隔離,康村路嘅樓盤,本身就屬西貢工業區,同海景根本絕緣,頂盡只係望到車來車往嘅西貢公路,以及周邊五幢舊式工廈.唔講仲以為去咗元朗東頭工業區.雖然呢個工業區會逐步轉型起住宅,但環境角度同西貢鳥語花香嘅格調,確有相當大嘅落差.
海逸居環抱山水日月之景
睇埋今期呢海逸居間屋,會更了解西貢區傳統住宅係點.環抱山水嘅大屋,一個近千呎大花園內設長型泳池,長度橫跨整個客飯廳,花園籬笆設落地玻璃,方便邊游泳邊欣賞美景,同大自然環抱.除咗內置泳池,呢度大到放置戶外沙灘椅,作為游水中途稍作歇息嘅地方.近大屋一邊就設用餐區,並設室外燒烤爐,可以招呼三五知己聚餐,或者稍移玉步往梳化區談天.
返入室內,全開放式廚房配一個中島長桌,充滿外國大宅風味.客廳設計簡約,但一盞釣魚燈,加牆背幾幅掛畫都為大廳增添型格感.單位一共設五間房,其中主人房大型睡床置中後,周邊仲有大把空間,亦可以直望海天一色景緻.除咗小朋友房間,呢度仲將一間房劃為影音室.牆身襯上全幅過香港夜景圖,望落相當柔和.
傳統西貢區,本身就以低密度住宅為主,實在不宜夾硬起高密度住宅,因為同周邊環境實在唔協調.可能你會反駁,係咪只得有錢佬可以進駐?但換個角度諗,就算逸瓏海匯呢類蚊型盤,畀你夾硬上到車又點?從住嘅角度,好唔好住先?周邊荒蕪無配套不在話下,全盤285個單位,車位得58個,差唔多五戶爭一個.最慘係樓盤本身唔近西貢市中心,要企喺西貢公路中途截車出市區,有無位上都成疑問.


text:
香港伺服台人比港人還要多[size=6]台灣伺服十多個,港人伺服只有兩個[/size]
[size=6]但有很多台人玩家不玩台伺服卻進港伺服玩[/size]
[size=6]在港伺服玩又要說港人lag[/size]
[size=6]老實說我覺得這行為白痴至極[/size]
[size=6]不過姑且想知道會不會有什麼理由[/size]
[size=6]有沒有玩港伺服的台人玩家可以說說自己為何有台伺服不玩玩港伺服?[/size] [size=4][b]就係D死人台灣人走晒入黎香港伺服,搞到我地lag晒,真係想X佢地老母....[/b][/size] 其實好易睇到條友係台灣定HK
首先個名啦 台灣改d名多數都書面dd
第2就係開波果陣啦
例如:2 on 2果陣 如果全部都係香港人既話 正常係全綠~"
但如果一有台灣人既話 咁就會係3個綠1個黃 最憎d台人
成日攪到個場lag 哂
仲要話我地攪到佢地lag
我叫 火爆帝王xD a
得閒一齊玩la 當初如果數碼胞子冇汁到粒''
我地依家應該有香港版'' 最憎d台人
成日攪到個場lag 哂
仲要話我地攪到佢地lag 同D 台NOW佬 又溝通唔到
佢地正係識得話我地
明明自己走入黎我地GA 香港區 仲話我地
你話佢地係咪白痴+ 班死台dog超仆街!!!!!!打輸咗不係罵人仆街打埋d亂碼就係話人整到佢地部機Lag灑!!!!!!仲在我地ge香港ser左住灑!!!!!!正死仆街!!!!!! 好好好好好好好好好好好好好好好好好好好好頂頂頂頂頂頂頂頂頂頂頂頂頂頂頂好好好好好好好
好好好好好好好好好好好好好好好好好頂頂頂頂頂頂頂頂頂頂頂頂頂頂頂頂頂頂好好好好好好好
好好好好好好好好好好好好好頂頂頂頂頂頂頂頂頂頂頂頂頂頂頂頂好好好好好好好好好好好好好
好好好好好好好好好好頂頂頂頂頂頂頂好頂頂頂好好頂頂頂頂頂好好好好好好好好好好好好好好
好好好好好頂頂頂頂頂頂頂頂頂頂頂頂好好好好好好頂頂頂頂好好好好好好好好好好好好好好好
好好好頂頂頂頂頂頂頂頂頂頂頂頂頂頂好好好好好好頂頂頂頂好好好好好好好好好好好好好好好
好好好頂頂頂頂頂頂頂頂頂頂頂頂好好好好好好好頂頂頂頂頂頂頂頂頂頂頂好好好好好好好好好
好好好頂頂頂頂頂頂頂頂頂頂頂頂好好好好好好頂頂頂頂頂頂頂頂頂頂頂頂頂頂好好好好好好好
好好好好頂頂頂頂頂頂頂頂頂頂好好好好好頂頂頂頂頂頂好好好頂頂頂頂頂頂頂好好好好好好好
好好好好好好好好好好頂頂頂頂好好好好好頂頂頂頂好好好好好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂好好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂頂頂好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂頂頂好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好好頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好頂頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好頂頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好頂頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂頂好頂頂頂頂好好頂頂頂頂頂好好好好好好好好
好好好好好好好好好好頂頂頂頂好好好好頂頂頂好好頂頂頂頂好好頂頂頂頂頂好好好好好好好好
好好好好頂頂好好好頂頂頂頂頂好好好好頂頂頂好好頂頂頂好好頂頂頂頂頂好好好好好好好好好
好好好好頂頂頂頂頂頂頂頂頂頂好好好好好頂頂好好頂頂好好好好頂頂頂頂頂好好好好好好好好
好好好好好頂頂頂頂頂頂頂頂頂好好好好好好好好頂頂頂好好好好好頂頂頂頂好好好好好好好好
好好好好好好好頂頂頂頂頂頂頂好好好好好好好好頂頂頂好頂頂頂頂好好好好好好好好好好好好
好好好好好好好好頂頂頂頂頂頂好好好好好好好頂頂頂頂好好頂頂頂頂頂好好好好好好好好好好
好好好好好好好好好好好頂頂頂好好好好好好頂頂頂頂頂好好好頂頂頂頂頂頂好好好好好好好好
好好好好好好好好好好好好好好好好好好頂頂頂頂頂頂好好好好頂頂頂頂頂頂頂好好好好好好好
好好好好好好好好好好好好好好好好好頂頂頂頂頂頂好好好好好好頂頂頂頂頂頂頂好好好好好好
好好好好好好好好好好好好好好好好頂頂頂頂頂頂好好好好好好好好頂頂頂頂頂頂好好好好好好
好好好好好好好好好好好好好好好頂頂頂頂頂好好好好好好好好好好好頂頂頂頂好好好好好好好
好好好好好好好好好好好好好好頂頂頂好好好好好好好好好好好好好好好頂頂頂好好好好好好好 台灣d人好濺 仆街死台灣佬~好鬼死賤
自己有台服唔入~入港服搞到lag晒
頁: [1]


text:
依家喺 Facebook 紛紛見到好多人 post last day 嘅相,令我回想起自己喺中學 last day 竟然幾乎一張相都冇影過.唔係講笑,果陣時根本都仲未預備好要離開校園,就己經到咗最後一日.直到出現咗好多嘅最後一日.最後一堂體育堂,最後一個早會,最後一次著校服,最後一個落堂鐘聲響起,直到走出門個一刻先知道,真係要離開校園了,要出外面對殘酷嘅社會.由個一刻先知道,自己擁有握緊未來的選擇權.
雖然你仲係好唔捨得間學校,甚至會花更多時間去懷念昔日的校園生活,翻開紀念册等等.
但係同時你已經要開始規劃你將來條路點行,繼續讀書定係出黎返工.由個一刻開始,你嘅人生開始由你掌握,而唔係喺父母手上.但係亦都會有人連諗都未諗過將來條路,到底點行.
「唉,呢 D 嘢,到時先諗吧!」
「啱啱先讀完書,俾我 hea 多陣啊!」
唔好講笑,其實由未考文憑試之前,我地都應該要有心理準備,就算成績最後考成點都好,由踏出校園嘅果一刻開,你嘅每一個決定都要開始為自己負責.由其係你出到嚟社會,幾乎有成千上萬嘅決定等緊你決擇.亦都有好多人由個一刻開始己經同自己認輸,成為左社會上所謂嘅「廢青」,無所事事,靠父母養活或靠綜援過世的大好青年.
好多人,會視告別校園為一個終結,其實反之,係一個進入社會嘅新開始.呢陣時,我地好睇自己嘅忍受能力同堅毅力,我所講嘅係忍受出到去隨時都會俾人頂同俾人問候嘅忍耐力,同努力堅持做好本份,不破混濁沖去的堅毅度.當你置身在社會工作,仍然找到自己,意志沒有被侵蝕,你才是屬於人生真正的王者.
所謂在贏起跑線上,成功靠父幹的謬論,
我認為,贏在踏出校園那一刻較為適合.
Photo: YouTube
作者 facebook: P’s:虐心者


text:
我發現畀學校捉佢地生涯規劃規咗六年,好多學生重係唔知自己嗰份工要做乜.例如有人好想入建築嘅人以為建築師要做埋室內設計同埋要落手起樓;又例如好多想做社工嘅人以為社工淨係開組同做Counsellor就夠(我即時嚴肅地糾正佢地——齋做輔導員咪即係社會維穩員~)唔洗識任何政策政治嘢,甚至以為自己吹得同外向就做到好社工;又有讀視覺藝術嘅學生想做紋身師,但我問佢VA老師有無指導佢做紋身師的話要練邊類畫佢又話老師無講.又例如有學生好想做記者媒體行業,但係去咗咁多次生涯規劃堂都無人建議過佢要從小練好支筆,參加吓吓啲公民記者工作坊或投稿畀網媒拎吓經驗之類,佢連Copywriter係一個職業都未聽過.
宜家好多拎一拎二嘅學生唔係唔識英文,但只係attain到三成水平.如果你考佢grammar_佢續個item_溫,識咩答咩,點都有三十分.屌你宜家淨係擺落writing_speaking_度計grammar_分._因為唔識字同表達差,佢寫啲嘢成日狗屁不通,佢邊有平台嚟展現自己識咗三成嘅grammar?_考評局個咀臉好難睇:你想show畀我睇你識grammar_?_好吖你識曬闡述技巧,作文生字,頭腦清晰,寫到篇夠字數十嘅文畀我,你就可以用入面嘅句子嚟display你嘅grammar_knowledge㗎喇.
望住啲中國細路,諗住佢大個之後會變成一堆睇到我滅國就會好開心嘅人,我就唔想理佢.其實我禮拜六日會喺中國教小朋友英文,但教嘅只停留喺工具層面,phonics_vocab_speaking,你畀份唔太豐厚嘅糧我所以我教佢英文,係咁多.(well,當然我有教佢地唔係所有華人都係中國人乜乜喇.)我有心機教佢價值上嘅嘢又點? 佢哋個腦咪又會畀morally_eroding 嘅國家機器,同埋望住個仔搗亂掟嘢而繞埋雙日喺一邊傻笑嘅家長食返~
咁大個人你又唔係唔識英文,又唔需要好似啲中學生咁「建立對英文興趣乜乜乜」,你睇成篇BuzzFeed無聊文/睇成套美劇先學到三四個字,重要學完未必記得,咁樣抵咩?相反,你上網,睇YouTube片時喺隔嚟開Note,睇一條五分鐘嘅片Jot低兩三句嘢,一個月積埋都有成百句.搭車時無聊碌呢張度身訂造Note,每一句都係精華,咁樣溫書用嘅時間唔多,一定抵過你睇成套兩個鐘美劇先學到三四句嘢.
學習從來都係積小成多嘅事,其實只要識睇,每日睇兩三段新聞都可以好有用.自學者一定要諗清楚自己手上嘅閱讀材料,工具到底畀到啲咩你,然唔係全份嘢睇曬吞曬就當學咗.如果你搞清楚你睇英文新聞係為咗求知訊(全篇睇曬)定係學語文(跳住嚟睇,揀嚟睇),咁樣睇新聞學英文就會有效率好多.
以我見識過嘅工嚟講,教幼稚園,Nursery嘅,就肯肯定係雞.明明我只係要教英文,身體用嚟維持課室秩序,同埋做出兒歌入面嘅動作就夠.當然,你鍾意嗰個BB的話,你緊係會同佢玩,寓工作於娛樂.但萬一有個你唔鍾意嘅兩歲BB喊,好聲好氣講極佢都唔收聲,喊到影響課同秩序;為咗維持課堂質素同其他小顧客嘅權益,你就要用你一雙肉臂抱住佢上堂,呵返佢,錫返佢,用你心口同臂彎將佢蜷曲嘅小身體包圍,用體溫同觸摸嚟畀安全感佢令佢快啲收聲.喂,大佬,呢啲咁親密嘅抱,我淨係想留畀我最欣賞嘅學生,我個仔,同埋我Best friends嘅細路.宜家咁就要畀咗個客仔,重要一路攬一路Chok個溫柔嘅樣畀佢,一日要做兩三次,做足五日,心好累啊…
包括HKU呢堆淨係識鳩叫嘅生物,香港唔少土生土長成年人形生物(尤其英文中學長大嘅)其實呢世人隨時寫英文多過中文,唔計Facebook_fd嘅status同政治罵戰,每日睇中文同英文嘅文字/片可能差唔多——無計,太多無聊英文Page呀Channel呀會攝走你好多時間,亦好多時會直接用Text_Book_style嘅英文思考.
我就係嗰無囡囡搓過,打得太多飛機,扯起射唔出嘅柒.年青人,唔好打太多飛機,不要沉迷太濃烈太錐心大癲大肺的時刻,偶爾享受過了那些醉到一地係酒樽嘅日子,覺得青春過,就要節制,繼續過廣義下嘅日常生活.
講起六四,諗起一班大學生用肉身擋坦克,我會鼻酸.講起中國民運人士拉黃旗支持雨革繼而被拉鳩,我會鼻酸.但講起香港前途,我會半夜諗起我哋會畀人滅族,然後無鳩喇喇喊到收唔到聲.邊樣嘢對我嚟講最重,一目了然.
要幾大勇氣先可以唔剃毛著背心出街呢? 有人叫我唔好做激光,驚做咗,他日腋毛重光,囡囡以腋下烏黑一片為風尚,反而會笑我哋做咗激光嘅一輩守舊.
受通識嗰種拉曬所有Stake_holders落水嘅教材影響,中學生普遍覺得「有預設立場」就係原罪,某至教師都有呢個問題.
我試過去長沙灣某中學門口派同志運動嘅傳單,有個通識老師衝出嚟同我哋講:「我覺得你張單張有自己Philosophy囉」,「如果你真係有心宣傳呢件事,你大可以將其他唔同Party嘅立場放落傳單;你宜家咁有偏見,會影響咗學生.」當下我膠都費事畀,事後諗返先覺得極心寒.
樓友犯錯你會話「始終都係樓友」,whichsoudslike你親戚會嗰句「始終都係一家人」,一年兩次樓飯,「齊人喇緊係要」.年輕的世人成日自恃好唔痴家,誰知山千萬水入咗大學,仍然要喺他方建立一個家,找一兩三四個像兄弟姐妹契細佬嘅樓友組眉嚟填補自己份砌圖.


text:
台灣有個作家因為長期受抑鬱症困擾而喺首本新書出版之後突然自殺,轟動一時,事態發展連香港媒體都有跟進.單新聞之所以不停發酵,除咗因為所謂紅顏薄命惹人同情,更在於林奕含佢將發生過喺自己身上嘅悲劇改編成書,內情牽涉性罪行之餘,更觸動師生戀禁忌嘅討論.加上佢嘅家人出面控訴某補習名師就係佢地個女抑鬱症嘅起源,而坊間又一味同氣連枝咁對補習老師大加撻伐,悲劇嘅源頭,反而唔多有人留意得到.
多得作家自己口供自己錄,喺林奕含嘅小說入面,有心了解嘅讀者會見到所謂無知少女其實有知嘅一面,而十惡不赦嘅所謂賤男亦值得拎返一半嘅公道.女主角房思琪同化名為李國華嘅老師相戀,並唔係完全被動嘅行為,與其話教師利用權威逞兇,倒不如還原老師嘅風流倜儻,同埋女主角嘅早熟而一往情深,更貼近真人真事.佢受到對方演講時嘅意氣風發所吸引,又畀對方接近自己時嘅甜言蜜語打動,顯而易見,佢愛嘅係對方堪比胡蘭成嘅才華,追求嘅係自己有朝一日可以陷於傾城之戀,教師只不過一如發情動物咁樣孔雀開屏,同時又好似普通男性咁刻意投其所好,以誘姦去形容,未免太侮辱林奕含本人嘅智商.
無奈,人生不如意事十常八九,女主角好快就發現對方原來並非只愛自己,而且受唔住對方竟然要求性交嘅打擊,結果因為夢碎而崩潰,而佢本人亦都喺現實之中陷入絕境,對人間嘅真善美徹底絕望.佢震驚於優秀嘅文學家喺現實之中竟然係一個有暴力傾向嘅老公,亦無法理解山盟海誓竟然會因為一句我地唔夾就灰飛煙滅,最後不停自我拷問,反覆揭開傷口驗傷——自以為獨一無二,偏竟失去男神托世嘅李國華,愛情原來係咁脆弱,人原來係咁善變,於是佢鑽入牛角尖,直至死,先至終於得到解脫.
佢嘅遭遇,無疑係悲劇,但悲劇嘅不可抗,往往係因為先有悲劇人物,同埋好多悲劇人物滿足於得到折磨嘅痛快感覺而得以周而復始發生.林奕含熱愛文學,亦自報家門,言明自己係張迷,可以想知,佢有一定思想深度去痛恨胡蘭成嘅不忠,但亦一定理解胡蘭成有幾令張愛玲無法自拔.女性對胡蘭成之流嘅苦戀,以林夕曾經寫過畀衛蘭嘅歌詞去概括,就係「可惜你有才華沒良心」,同埋「偏偏你有才華便吸引」,林夕本人久久無法平復嘅創傷,不無巧合,亦係由花心小王子黃耀明而生.記得林夕喺網上流傳嘅訪問入面直認過,黃耀明就係佢情緒病嘅根源,大失戀令佢痛不欲生到試過自殺,只係僥倖死裡逃生.再細加發掘林黃之事,旁人亦會如同睇林奕含嘅書一樣,見到有血有肉嘅胡蘭成,而李國華同黃耀明嘅相似係多於相異.
楊千嬅有首經典,叫《假如讓我說下去》,慘情到無以復加.如無意外,裡面所唱嘅就係林夕因為黃耀明唔想理佢,叫佢自己寫吓歌詞抒發情緒,於是佢情緒失控嘅故事.失眠,只求對方一句問候,但對方叫你放鬆自己,失戀,只想隔空傳遞一句掛住你,但對方一直以笑迴避,避到不筋竭都力疲,「陪著我像最初相識我當時不怕累」嘅熱情,已經一去不返.畀人拋棄確實可憐,亦可憐得可愛,但愛情嘅殘酷,時機嘅錯誤,所附帶嘅必然係熱情減退,無病呻吟係唔會改變劇情發展.對方態度堅決,自己仍然喺道妄想打風可以打到死人冧樓,只求臨死之前可以聽到對方最後嘅電話,本身就係刻意將自己矮化,推向失戀嘅深淵,營造殉情嘅淒美.呢類享受淒美嘅人,往往極其感性而有所追求,林奕含完全命中呢兩點,成為悲劇人物亦係註定.
林夕因為受難而成就自己,無數歌詞,靈感都係來自黃耀明嘅傷害.但事實上,黃耀明係咪壞人,愛情入面係咪有輕易二分嘅是非對錯,涉世稍深嘅人都會知道.明知道愛得義無反顧等同豪賭,明知道胡蘭成具有毀滅自己嘅威力都要燈蛾撲火,悲劇人物自己又點可以免責過骨?平時大眾談論莎士比亞筆下四大悲劇,人人都會認知到馬克白係自取滅亡,哈雷姆特係執迷不悔,奧塞羅係引火自焚,而李爾王則係權力蒙蔽雙眼,可見悲劇人物步向悲劇收場,全部係佢地性格使然,每個抉擇,都正如林奕含喺訪問中所誤用嘅嗰句,係「明知不可為而為之」,但點解林奕含悲劇自招,受千夫所指嘅只有男方?佢對愛情嘅好奇同貪婪,本質上就係慾望,慾望驅動人性,然後人性再推動悲劇,悲劇發生,並唔係一朝一夕嘅事.卑微嘅愛係好動人,但「越美麗的東西我越不可碰」,身為張迷應該早有覺悟,悲劇重演,講穿咗不過係因為自己唔願意放手,想試探愛情嘅底牌,貪一刻驚天動地.
林奕含係咪的確有如胡蘭成筆下嘅張愛玲咁脫俗,萬綠叢中一點紅,留待公論,而我所見到嘅,只有一個不可理喻而且生人勿近嘅癡情人.成年定未成年,係男定係女,都唔係關鍵.佢活喺自己嘅烏托邦世界,脫離現實,對世界抱有過高嘅期望,最後因為本來就已經近乎奢想嘅幻想徹底破滅而受創,任何人錯手拮爆佢個夢,就會中伏.正因為咁,雖然A貨胡蘭成,即係小說入面嘅李國華雖有過犯,但亦極之無辜,因為靚仔唔係罪,識得講「都是你的錯,你太美了」,都唔係佢想嘅.佢嘅溝女對白係徐志摩式嘅肉麻當浪漫,用喺廿一世紀明顯係相當out,溝到女都真係唔容易,難得嘅係比一般高中生博學嘅林奕含竟然無比受落,亦係一奇,我諗佢自己掟完煲之後都嚇親——就算人地真係胡蘭成,首先你都要係張愛玲掛.
的而且確,林奕含係遇人不淑,對方愛情觀歪離世道,但由幾時開始,只要身分定性為受害者,要求所謂受害者審視自己對件事有幾大責任,就必然演變成道德超人口中嘅blame the victim?強姦犯有錯係毋庸置疑,但喺呢件事入面,所謂受害者本人根本冇定性過自己係受害者,而佢有關美好愛情嘅思考,亦遠遠超過用正義與否去討論性侵罪行.對受害者再加責難係錯,但每個人都要為自己人生負責任亦唔係錯.世間嘅兇險,愛情嘅不對等,係要靠自己半爬半摸去累積經驗,訴諸無知,甚至責怪第三者同埋學術論文唔預先提點自己都係不切實際,因為其他人都係以經一事,長一智嘅方式去換取成熟,成長係冇得衣來伸手,飯來張口.成長係好痛苦嘅事,發現現實世界完美愛情難求亦然,但拒絕現實,忽然一朝驚醒現實為何物嘅時候,代價只會比當初接受現實深重千百倍.
拒絕現實嘅人,佢地唔一定係胸無點墨,反而係因為有所涉獵而又經脈不通,至會去到恨錯難返嘅田地.就正如林奕含,佢識得好多理論同文學作品,亦非頭腦簡單嘅人,但係往往空談理論,用死一套理論,或者誤用甚至扭曲理論,讀好多書但係冇學過做人,唔明白現實嘅限制,社會嘅規範,出事嘅係性格,唔係智商.佢話睇孔子講「詩三百,一言以蔽之,思無邪」,亦相信,人言為信,在心為志,發言為詩,情話應當發自胸臆,優美言辭必有真情,所以佢接受唔到對方溝佢只係為扑佢,肉體交流凌駕靈性對話,但熱戀期嘅說話唔可以當真,人言為信係君子而非小人所為,不論喺香港定台灣都係常識黎.就當唔係常識,除咗文學,佢可唔可以稍為研究吓人類學,或者道德心理學,試吓了解人類呢個物種喺幾多萬年前已經掌握講大話嘅技能?又或者,佢可唔可以睇吓倫理學,換個角度諗吓美同道德原來可以分開,因為美係永恆而道德係常變,唔好單純到試圖用一個框架去包攬兩者,同埋樂觀到以為有才華就會係好人?好恨拍拖嘅時候,就堅信人性極善,等待張愛玲眼中嘅胡蘭成,現實不如預期嘅時候,信仰就秒速崩潰,然後認定所有男人都係胡蘭成,由一個極端仆去另一個極端,以偏概全,喺做人方面好難唔係一個失敗者,禍福亦係自招.
好在,林奕含比較內歛,反覆思考先至動筆寫作,亦未有憑藉一己之經驗權充權威,總算有自知之明.有啲同佢一樣少女情懷泛濫但又極度渴求旁人注視嘅幼稚病人,所作所為比佢離譜得多.佢地缺乏人生經驗,思考亦欠周密,但又自以以為自己識得思考,於是經常催趕自己為事情落定論,最後講多錯多,誤己誤人而不自知,為害之廣大,不勝枚舉.未涉情愛即同陌生人初嘗雲雨,就同人講性愛無聊,性愛不妨分開,廿歲出頭至拍第一次戲短情淺嘅拖,唔太體會到愛為何物,就急於發放聲明,話拍拖難比單身自在,再去到三四十歲都未遇到真愛,就怪世人歧視自己,怨人負心怨自己命途多舛,殊不察覺天作孽猶可恕,唯自作孽則不可活嘅墮落,完全係不知所謂.
戀愛罹難,能夠救自己嘅,從來只有人自己.寶藥黨要呃錢,首先都要有蠢人.太執著於某人或某種信仰而唔識得抽離,簡而言之不過係愛情令人盲目,虧欠佢嘅係佢嘅屋企人,係佢自己,唔係李國華,唔係街外人.自己太敏感太纖細,諗到個世界太美好,出事嘅時候只怪世間無情而唔識自我檢討,寧願自欺欺人,用世界好黑暗去自我安慰,都唔願意承認自己幼稚,甚至發放出「我有錯,但人地一定更加錯」嘅怨念,呢種人喺現實嘅世界係註定受傷,因為冇人奉旨陪你保護你,確保你愛得輕鬆又開心.愛情之所以會令一般人又愛又恨,正在於愛同痛會成正比,而痛過至會令人感覺到生存嘅真實感,從情人嘅愛至會體現到自己嘅存在價值,唔投入,就唔會明白愛情嘅可貴,而投入,亦等同自綁雙手,任人魚肉.To be or not to be,人係可以揀,揀咗就唔好喊.
胡蘭成周旋於張愛玲小周秀美三女之間,係帶痛嘅愛.亦只有一個有條件嘅人,至會調製得出帶痛嘅愛.佢就係因為有佢自己一套嘅價值觀所以異於常人,所以令愛上佢嘅人都會因為喺佢身邊而沾染到佢嘅獨特,但當你自己嘅價值觀真係無法同佢調和,你亦唔需要相信佢為自己開脫嘅廢話,大可以同佢斷絕來往.唔好忘記,分離可以係單向,但交合必然係雙向.「是應該還是不應該,我只能不求甚解,甚至不去多想,總之他是這樣的,不可以解說,這就是理了」呢種說話,我都講過,因為我就如同李國華,如同胡蘭成,係佢地嘅分靈.我對自己無比寬容,而又真誠希望喺對待感情嘅事上面可以拖拖拉拉得過且過,所以我至今仍然記得我曾經傷害過嘅人每次聽到我用「我都唔想,唔好意思」去應對嘅時候,佢地既心如刀割而又不得不深表理解嘅反應——知錯而不停犯錯,喺我自己嘅世界只係順性而為,而到底中意好多個人,即係所謂身痕,係咪一種罪過,仍然係有待定義,怨亦無謂.
唔想同呢種世俗認為不知廉恥嘅人糾纏,理性嘅人可以離開自救,離開就會風平浪靜——只要林奕含甘於風平浪靜,戒得甩胡蘭成.而受傷之後,復康之路亦唔係得一條,死其實唔係唯一解決方法.有真材實料嘅,會好似林夕咁,以苦痛自殘成一家,到最後參透佛理,反能看破世情,又或者好似程蝶衣咁,人戲不分,癡到盡頭,玉石俱焚,就成為傳奇.但人若然不思進取,缺乏叩問真理嘅決心,只係想永遠匿喺避風港逃避現實,喺自己狹隘嘅小宇宙裡面自我中心自我陶醉,終究會失去所有同情,因為佢已經淪為煩膠.林黛玉雖然迷人,但迷人並唔係因為佢偏執成狂,不食人間煙火,而係佢係有長處嘅煩膠.當林黛玉變成奇行種,林奕含變魯芬,悲劇人物就註定要承受更大嘅悲劇,因為得人中意都要講資格,現實就係現實.
張愛玲筆下嘅胡蘭成,係屬於張愛玲嘅胡蘭成,情人眼裡出西施嘅結果,必然係放大優點而縮細缺點,稍通人性嘅人都知,唔知嘅只係林奕含.如果林奕含冇咁早慧,冇咁渴望戀愛,一切悲劇亦無從開始,怪只怪佢太缺乏安全感,太缺乏愛.林奕含投射過無盡嘅愛,喺佢太早遇上嘅胡蘭成身上,旁邊觀眾念念不忘嘅儆惡逞奸,從頭到尾都唔係佢嘅所思所想.一個唔願意面對現實嘅人,其實由一開始就唔期望複雜嘅分析,文學理論同社會正義,不過係尋求體面落台階,掩飾性格缺陷嘅包裝紙.若然故事純屬虛構,作家之死歸入劇本終章,其寶癡心錯付薄情郎以悲壯嘅死亡畫上句號,係極富詩意嘅收結,重寫再重寫,呢個收結都係保留勝於改動.無奈,大眾寄放嘅同情太壓迫,投入嘅成見太雜亂,大好一齣悲劇,最後就只能因為過度嘅解讀而變成流傳於悠悠眾口之間嘅俗物,作者起初渴望傳世嘅淒美,終究消失殆盡,要講順變節哀,都唔知由邊道講起.


text:
睇完返黎, 我覺得唔以情色片角度黎睇, 哩套片不算太差.
內容結構尚算OK, 但好多位都好有問號. 感情寫得唔夠細緻, 好難說服 葉山豪 同 藍燕 感情咁深刻.
至於入去極樂地而食所謂的石灰散(忘了正名), 咩食完有疑真疑假有幻覺, 實在成套片都呼應唔番哩個位.. (究竟我係應該inception
咁要疑幻疑真, 定係成個timeline 都真實?)
老夫雷凱欣, 如果唔係真係以為佢係"女角", 其實個角色唔算太突兀, 但又係好多O野無交代, 怎麼採陰補陽, 又點解女兒身... 隻字不題. 我接受到佢係男角, 但好多O野組織不上.. 若然正正經經搵個男角拍, 可能無咁"搞笑". 雷凱欣 都好努力演好哩個"男角", 尤其佢面部表情都好似參考過TVB O的古裝劇咁, 加埋個配音, 真係好似睇 TVB 古裝劇咁. 佢應該參考佐唔少電視劇的老夫角色, 來演哩套片中的角色.
兩位日本外援就其實無乜發揮機會, 原紗央莉 都有少少solo 位 (last 對 方丈), 而 周防雪子 應該係寧王最愛的女人 (佢話要加強功力, 又要傳宗接代, 阿老夫話兩樣不可共存), 但又真係估估O下, 無乜著墨, 而且周防的角色出黎都係sex only.
睇到尾, 我發現哩套係愛情片黎... 男女主角last 首尾呼應果段, 想帶一個message 出黎並想觀眾帶哩個point返屋企.. 但個劇本對愛情著墨比較弱, 好難令你讚同到到哩個結尾. 若以純粹情色來說, 一定唔算夠喉, 但佢就比較想做多O的, 但想做多O的之餘, 個劇本又未算好有功力...


text:
啱啱香港對不丹嘅世盃外圍賽,中共國歌比全場開汽水,大陸憤青即刻大罵香港人係狗,又話全世界得香港會有主場球迷噓國歌,港人真係好無恥; 又有啲香港人,話我哋好失禮咁話.
大陸憤青同啲左膠又一次暴露井底之蛙嘅本質.今年嘅西班牙國王杯決賽,咁啱由巴塞隆拿對畢爾包,開波之前嘅播國歌環節,比全場十萬人狂開汽水,分貝達到120,西班牙國王塊面燶到爆[1]. 巴塞隆拿所在嘅加泰隆尼亞(Catalonia) 地區同畢爾包所在嘅巴斯克 (Basque) 地區,代表西班牙兩大分離獨立勢力.呢兩個地區嘅語言,歷史同西班牙嘅前身(Castile) 都唔一樣,佢哋喺上世紀西班牙法西斯統治下,係重點被打壓對象.巴塞就好似加泰隆尼亞國家隊,每次對代表西班牙建制嘅皇馬,就好似一場戰爭.喺巴塞隆拿市嘅遊客區,亦周圍貼滿提醒遊客 ‘Catalonia is not Spain’ 嘅標語.上世紀嘅巴斯克游擊隊亦主張武裝抗爭,直至西班牙實行民主政制,並要符合加入歐盟對少數文化嘅保育同尊重,游擊隊先係近年先放低武裝,走入議會繼續爭取更大嘅自治或者好似蘇格蘭形式嘅獨立公投.
其實今次場決賽本來定係馬德里踢,但係皇馬唔想自己個場變成比兩大分離勢力騎劫,最後喺全西班牙都無城市想接手呢個燙手山芋之下,場波變咗喺巴塞個魯營球場踢.西班牙政府喺決賽第二日,即刻出咗個聲明,話兩隊球迷傷害西班牙人民嘅感情,破壞西班牙嘅和諧,大肆抨擊話佢哋暴力傷害民主 [2] .乜啲說話咁似中共/港共嘅?冇錯,西班牙政府對於一年前加泰隆尼亞有八成選民支持獨立嘅公投,都係話公投係西班牙係唔合憲,唔合法,你哋獨立要問過全西班牙人咁話[3].不過,西班牙始終都受歐盟嘅人權條約所約束,除咗放吓嘴炮都無乜嘢可以打擊兩個地區嘅獨立聲音.
喺歐洲崇尚人權自由嘅制度下,加泰隆尼亞同巴斯克人即使未能成功獨立,都起碼可以保住自己嘅文化同語言.至於香港,大家繼續祈求中共某日開恩,又或者等到中共倒台,建立民主政制一日,香港應該都比新香港人完全攻陷玩完.係喎,除咗西班牙政府,國際輿論有無人話巴塞同畢爾包啲球迷好失禮?同埋,如果去巴塞隆拿旅行,千祈唔好以為自己好撚醒,著住件印咗Xavi嘅西班牙波衫周街走,會死人的.
Photos credits : Cover photo ; [B]; [C]


text:
我知道Pixar出品,必屬佳品,但香港個譯名真係好柒.《玩轉腦朋友》呢個名,真係令我唔係好想去睇.但直至網上好評如潮,讀心理學的朋友大力推薦後,我終於能找到一個好位置(真係好多人睇)入去睇左一次,真係又喊又笑咁出返嚟,我諗我嗰幾個情緒專員一定會怨我,「做乜你條友平時唔使我哋點做嘢,呢兩個鐘你自己放左工先迫我哋係咁OT,仲要忙到踢晒腳!」
其實以上已經劇透左,但係呢套片細節好重要,知道劇情都要入去睇一次.一路睇,我相信全個戲院觀眾嘅情緒專員都係咁OT(我哋真係仆街老細,人哋就收工先係咁要人搵嘢,即係記憶球呀!),呢兩個鐘隨住韋莉由細到大,由開心到情緒失控,我嘅記憶球就係咁播,甚至經常係咁畫中畫(真係辛苦嗰五位,我呢排會早d瞓等佢哋可以早d收工).不過,諗返平日,其實我哋d情緒專員真係咁忙咩?
戲裡面有個好重要嘅隱喻,雖然主角冇成真,但係我覺得大人,特別係香港嘅大人好多已經成真左.記得呢個情節坐喺我旁邊嘅小妹妹喊得最勁(佢d眼淚滴埋去我隻手度),係咁講:「媽咪,唔好呀!我唔想樂樂上唔返去呀!」佢媽咪就講:「傻女!最後樂樂會冇事嫁!唔好喊啦!」但事實,真係每個人嘅感覺跌左落記憶堆填區,真係上得返去總部?我哋其實係咪遺忘左感覺好耐.
香港身為國際大城市,亦係一個奴隸城市.基本上每個打工仔,應該講做奴工.每日除左要面對排山倒海嘅工作量,仲要對住個仆街老細(佢哋嘅阿憎同阿燥應該喺個panel話晒事),同埋班「好假的同事」.日日十個鐘以上戴住俗面具做人,呢段時間內基本上嗰幾位情緒專員就算喺總部都應該吹緊水同鋤緊指甲,同主人嘅狀態完全相反.
最大鑊嘅放左工都仲要面對三百呎住六條友,鉛水,搭火車地鐵俾筴碌,迫巴士,行過旺角俾人哋硬過條鐵嘅手臂延伸無差別揼中等等等等等.本來我哋嘅阿燥都會揸住檯panel,後嚟阿燥都冇晒火.阿憎就無耐地接手,再過多陣連阿憎都話好憎突然要我幾咁做嘢.最後最冇say嗰位阿愁接手,跟住阿愁最後講左幾句:「冇啦冇啦!係咁嫁啦!一定會唔掂嫁啦!死硬嫁啦!」.跟住五個人突然間由總部吸晒落去長期記憶區,最後都搵唔到路返,跌晒落去記憶堆填區上唔返去,乜島都崩塌晒,變成左一條只係識返工放工同食瞓痾嘅喪屍.
唔知呢種喪屍病係咪會傳染,世界越仆街,政府越賤格,呢種喪屍就越多,仲會傳染埋俾人,越來越多人總部開始荒廢,最後搞到香港人連感覺都唔遺忘,更遑論係回憶,價值觀,事實同意見.
當然嗰班正能樣(即係嗰班好假的阿樂呀!)同埋和理非非團結撚(夾硬踢你個阿燥去堆填區),都有位令你變成喪屍啦!你諗下通街上百萬喪屍走嚟走去幾恐怖,仲恐怖過生化危機就知呢班人幾大罪啦!
最後,我想同隔離個妹妹講:「雖然你阿媽某程度上呃你,世上唔係每件事都係TBB d膠劇,唔一定大團圓結局嫁!到你大個人你就會明白,如果到時你再睇返呢套戲,仲識喊的話.恭喜你!你嗰幾個小島冇事!你仲係人呀!」


text:
政情:惡搞海報 公記騰雞
政府尋日刊憲公布沙田區議會田心選區補選定於三月舉行,以填補民建聯(民記)劉江華加入政府而辭職出現嘅議席空缺.雖然呢區一直都係公民力量(公記)嘅地盤,但有傳民記想將呢區據為己有,咁啱最近網上流傳一張民記成員嘅參選宣傳海報.不過,民記方面就誓神劈願話絕無參選意圖,只係有議員助理惡搞海報「玩吓」,但累到建制派爆出內訌疑雲,仲玩到公記有得震冇得瞓.
前年沙田區議會選舉,競逐連任田心選區嘅潘國山話要專心完成博士論文,所以臨時臨急退選讓路畀劉江華參選,為出戰其後嘅立法會超級區議會鋪路.不過,由於劉江華落選超級議席,上月又加入政府做政制及內地事務局副局長,因而要辭去區議員職務,而補選將於下周五起至本月底接受提名,三月十號投票.過去一段時間,一直都係話劉江華會還番個議席畀公記,但最近卻忽然傳出民記計劃有變.
有傳民記想「一借冇回頭」,將田心選區議席據為己有,喺呢個時候,網上就流傳一張海報,印有前年區選代表民記參選沙田市中心選區嘅曾錦銓張相,亦寫有「沙田區議會田心區補選候選人」,「劉江華全力支持」等字句,又話「只許敗,不許勝,請你支持」等語句,難免令人聯想到民記想派人搶議席嘅傳聞.曾錦銓目前係民記新界東立法會議員陳克勤嘅助理,所以絕對有理由懷疑民記派佢出選.
潘話參選等公記決定
一張小小嘅海報,卻嚇得公記騰騰震.事關公記原本已受到劉江華對選民「用完即棄」嘅負面影響,同時又要面對泛民主派嘅挑戰,如果民記又派人搶票,到時大家真係攬住一鑊熟,所以公記諗咗個幾月,都未決定係咪派番啱啱完成博士論文嘅潘國山再度參選.潘國山承認,係咪參選仲要等公記決定,又強調冇欺騙過選民,當時真係兼顧唔到論文同區議會工作先退選,亦諗唔到之後會有補選喎.
民記認有人貪玩
不過,民記主席譚耀宗就話,冇聽過該黨會派人出選田心選區.而陳克勤亦誓神劈願話,田心議席係公記嘅,所以民記一定唔會搶,承認今次風波係佢助理貪玩之過喎.
贊助商:


text:
我做薩利亞,無資格上公屋
我叫阿傑,就快26歲,同老豆老母加個妹同住公屋,平時除咗返工就係打機,典型廢青一名.我自細有讀寫障礙,成績一向都唔好,讀到中三比人踢出校,之後求其讀啲嘢,就出咗來做嘢.
我無學歷,又無特別技能,亦都無乜興趣或志向,偶然行街見到薩利亞請人,於是就入咗去做.飲食業,仲要係樓面,當然就唔係咩好工,不過都有萬幾蚊人工,總算達成咗阿媽細個果時要我「月入過萬」嘅期望,雖然今時今日一萬蚊已經唔係錢.
喺薩行利亞裡面,我識咗條女,係同舖同事嚟嘅,同我一樣廢青一名.佢對人生無咩期望,但求完成到結婚生仔等人生階段就好.其實我都係咁嘅人,講真,我呢啲仲講咩理想抱負吖,但求有瓦遮頭,有兩餐溫飽咁就算啦.就係大家都有共同理念,所以我哋拍咗拖唔係好耐,已經開始諗將來一齊生活嘅問題.
而當我哋認真啲去諗點樣一齊生活時,成個人當堂灰晒.我哋從來無諗過買樓,因為自知無可能買得起.但我一直以為我哋可以申請到公屋,即使要等足十幾廿年,都叫做有得等.但係我哋去房署一問,先知原來公屋個入息限額原來低到咁離地.兩個人加埋唔可以超過$17350,而當我哋結咗婚生一個小朋友,3個人嘅入息亦唔可以超$22390.
大佬呀,我同條女兩個人都做薩利亞,照計夠晒基層啦,但兩個人加埋都有兩皮幾人工,生埋個仔都唔符合資格.呢個入息上限擺明唔係為我哋香港人而設.我有個叔父,50幾歲人先上大陸娶老婆,咇咗個B出來,幾年就一家團聚兼上啟德公屋,老婆唔使做,日日同啲同鄉打牌跳舞,不知幾爽YY.
我又有個friend,廿歲左右就同條女註冊,跟住就各自同屋企人住,要入息審查就辭工,直到上到樓先一齊住同正式組織家庭.呢個玩法香港人都可參與,但第一你要對你嘅愛情充滿信心,第二係你要喺好後生果陣就搵到另一半,結果好似我咁,26歲先拍拖,咁你就排得嚟都蚊訓.
講到呢度,我忽然好反對政府起公屋,反正起來都唔係比我哋呢啲香港仔住嘅,你起來關我咩事?政府係咪想所有香港人都要娶個唔返工嘅大陸老婆先可以上樓,以作獎勵?我老豆老母果代,就算係基層,捱吓捱吓都叫做有瓦遮頭,湊大仔女,起碼過到一個完滿嘅人生,但我哋呢一代,人生仲可以有咩希望?有人可以解答到我呢個問題嗎?
香港醬聞獲授權轉載


text:
朋友聚會入面,總係有種朋友係咪都要攜眷,無論約去邊都一定買一送一,二人同行.係嘅,有時一大班人出去唱K出去開Party真係多個人多雙筷,愈多人愈開心.但有啲場合明明係女生聚會,又會突然多咗個朋友嘅男朋友.有時想傾下心事互相講下另一半壞話,但總係有個其實唔熟嘅朋友情人坐咗係度⋯⋯其實,可唔可以唔好唔理三七廿一都攜眷?
我知,你嘅情人你一定覺得佢好好,你好希望佢好似女傭一樣,融入家中,但你都要知殘酷嘅現實係,你係我朋友唔代表你嘅情人都可以做到我嘅朋友;我可以同你分享一切,唔代表我都想喺你情人面前講我嘅秘密.
再者,有時我最唔喜歡嘅就係出到去食飯,一對嘅情侶永遠都係糖黐豆,其他人傾緊咩都好,佢哋都係角落傾緊自己嘅嘢⋯⋯然後一齊行,又永遠兩個人拖手私奔遠去.其實佢哋成日都見啦,有無愛得咁痴纏,出去同朋友食飯都眼中只有對方先?
我好明白戀愛中嘅人類都係盲㗎,眼中根本睇唔到其他人,而且好想自己嘅另一半可以融入自己嘅生活,同自己嘅朋友都成為朋友.我明呢種心態,但係真係要睇場合.每次約你都要買一送一,無啦啦做咗電燈膽,然後出去到你地又進入無人之境嘅,我根本連同你另一半溝通嘅機會都無,你仲期望我見多兩次就會當咗佢係好朋友?
我唔係完全反對攜眷呢件事,只係我覺得你選擇得攜眷嘅,請好好睇下係一個咩場合,一班女生再加個男生⋯⋯um⋯⋯我相信個男仔都會好悶.又或者,選擇攜眷就唔該先離開無人之境,出得去食飯就帶番個靈魂,畀番啲目光你嘅朋友.
港女友


text:
2006年7月29日 星期六
我幫我亨亨整咗個Blog呀!
我幫我亨亨整咗個Blog呀!
今晚同志雄出完街番嚟都成十二點幾啦!坐埋部電腦到,諗吓有咩搞,諗諗吓...不如幫志雄整個Blog囉!雖然唔知佢會唔會寫,不過~~就算攞嚟放吓相都好哎嘛!
搵搵搵...搵咗好耐先搵到幾幅Donald嘅Wallpaper,跟住自己又向Photoshop到執吓,唉!結果整完都唔夠靚唔要啦清清哋算啦!搞搞搞...咁就搞到e+成三點九啦!不過唔緊要,最緊要係希望佢聽日睇到會鍾意啦!
喂喂!鍾唔鍾意都要話比我知o家! (呢句係比我亨亨睇嘅)
2006年7月22日 星期六
我亨亨病咗呀!!
遊船河
我亨亨病咗呀!!
自從嗰日遊船河之後,我亨亨就病咗啦 唉!唔知點解每次佢唔舒服,我都會覺得好down o家!唔知係因為擔心哎,定係因為佢病咗,冇咁多精神同時間去陪我所以唔慣呢?不過~~我都明白病更係要多d時間休息o家啦!所以我就向呢到祝佢《早日康復》啦!
唉!唔知點解每次佢唔舒服,我都會覺得好down o家!唔知係因為擔心哎,定係因為佢病咗,冇咁多精神同時間去陪我所以唔慣呢?不過~~我都明白病更係要多d時間休息o家啦!所以我就向呢到祝佢《早日康復》啦!
2006年7月21日 星期五
遊船河
星期二嗰日我同志雄Join咗Matthew佢哋去遊船河,本來都諗住去唔成o家啦,因為之前幾日都係咁落雨
嗰日志雄同阿Dick釣咗成日,不過都係釣到三條魚毛同一條大約手板咁大嘅紅衫咋,結果都係放曬!唔緊要啦,搵日再釣過!
2006年7月18日 星期二
嘻嘻!平均分有94呀!
今日兩邊肩膀痛到呢!你哋知啦,我不嬲邊有拎咁多嘢o家!我係公主嚟o家嘛
重有一個紅咖哩牛仔粒雜菜煲~攞到90分,不過我就覺得個牛肉粒差dd
但係我會繼續努力o家!
2006年7月17日 星期一
嘻嘻!平均分有94呀!
哈!大家有冇發現到我今次用到gif. d公仔呀!哈哈!多得有個Blog fd *Monkey*教我咋!真係Thank you曬呀!我重會慢慢將向以前小花皇宮1搬過嚟d文章到,加番d新嘅公仔添!嘻嘻!好開心呀!
2006年7月15日 星期六
岩岩睇到呢篇嘢,我喊呀!個爸爸好可愛,又令人好感觸!
,離,死,別是生命中一個過程
的是…它不可能重來
的是…它不需要重來


text:
我覺得毒撚係應該分兩種,外在型毒撚 (external),同內在型毒撚 (internal).
外在型只係因為唔識打扮,冇錢打扮,冇錢社交,或者係沉迷某啲興趣,倒如動漫電玩;而內在型毒撚就係本身性格毒,唔鐘意social ,唔注重外表,或者本身個性格就有問題.
前者係有得救嘅,只要執執個造型,戒左啲動漫電玩癮,有返啲錢
一樣有pool出.後者則係死症,有錢都冇用,啲女仔都會頂佢唔順.
不幸地,我係後者.
早喺十六歲嘅時候,我同好多人一樣,都mk過.嗰啲論壇自貼區,我都經常出現.打下「十卜」,「好令」嗰啲更加係家常便飯.我甚至有出過去網聚,同成班mk一齊喺k房食煙.
喺學校就同啲同學一齊圍威喂,都算一個活躍嘅學生.搞下事,串下miss呢啲,當然有啦.所以呢啲風頭躉,身邊有女性朋友都唔出奇.
但到左十八歲嗰年,考會考.同啲同學各散東西之後,我上左中六,好多朋友都冇再做同學.
經過一段日子,佢地各自各有佢地嘅圈子,絕大部分人都已經冇再聯絡,身邊冇晒女性朋友.
經過兩年a level同兩年asso,我發覺其實我跟本係我性格有問題.原來我本身就唔識同人溝通,之所以啲女同學驚我,唔係因為我其貌不揚咁簡單,而係我行為怪異.例如:我會喺啲女仔前面整到自己好可憐咁,仲會不停眨低自己嘅自我型像.所以啲女仔,個個都覺得我好怪,好似痴線佬咁.後來我聽返啲中學同學講,其實中學啲女仔同學都覺得我好痴線.
嗰一刻,我先明白,呢個世界,有啲人,係要注定一世做毒撚.佢地跟本唔適合同女性接觸.
見到一個台灣既游戲展,有個靚女實況主,拋D簽名遊戲海報出去,之後成班毒撚,好似餓狗咁上去搶,呢d男人真係好可憐.睇完呢個節目,我就明白,好多人,其實係冇得救嘅.因為佢地連自我形象都可以唔顧.
如果大家身邊有啲毒男朋友,會顧及自我形象,又會呻冇女,個人都算幾好相處嘅時候.不妨叫佢考慮下執執個造型,係機會識到女朋友嘅,因為呢個世界,仲有好多人係完全唔可以正常同女性溝通嘅,而佢地係冇可能做到你對手.


text:
去到外國開放啲嘅地方讀書梗係要隊草啦,420依啲重要日子一定唔miss得.我求其上網search下附近嘅420event係自己間uni到搞仲加無理由唔去.
喺香港個陣一直對大麻幾有研究,由種植方式,品種,以致不同成分所產生嘅效果都有睇下.不過喺香港地,一個視大麻使用者如萬惡嘅地方,梗係冇試到.第一,無合法途經購買就無保障.我唔想自己食咗乜嘢落肚都唔知,因為有朋友同我警告過,有啲dealer會浸過啲唔知乜搞到你上癮成日買佢啲貨.第二,價錢真係太貴.係香港睇市價因為我無買過所以我係睇警察破獲「毒販」嗰啲新聞除返個市價出嚟.好多時見到百幾二百蚊一克,一克大約整到3枝joint,見到個價唔會想買囉.所以,咁貴又唔知自己食咗啲乜嘅情況,我未試過係香港嘅司法管轄範圍內隊過草.
我同我個鬼仔朋友,加拿大exchange過嚟,叫住佢H先,入去之前傾過,因為驚附近有差佬mon住唔會係現場帶任何草走,即買即用(我讀書個州仍未對娛樂用大麻合法化),同埋大家都新來呢個地方無dealer嘅contact,想係果度拎返一兩個先走.
活動兩點鐘開始我哋三點半到,已經有一陣陣嘅草味,大台係度live band表現,觀眾就坐係度嘆住草享受音樂.H話不如問下周圍啲人附近有冇得買,行行下撞到佢宿舍嘅人,我哋問佢個陣佢哋直接叫我哋不如一齊食啦,咁又r到幾buff,吹咗陣水去到五點幾越低越多人,越嚟越濃烈嘅二手草味係個公園度,H宿舍嘅朋友話唔係咁鍾意咁多人所以走先.咁我同H唯有繼續搵人問下邊到有得散買joint我哋兩個自己吹.
行咗陣有幾個亞洲留學生主動同我哋吹水,叫我哋坐低,知道我哋係到搵人賣嘅時候又好大方咁話一齊食啦.咁唔係幾好意思拒絕嘅所以又坐低煲咗陣.到六點幾七點,我哋吹咗四支左右,H話頂唔順入夜開始凍同埋好high.唉無理由掉低佢一個返去架,唯有返去啦,我都high high地.返到房係地下拎個枕頭就咁訓著咗.
食大麻嘅都係好人真係無講錯,明明想買啲食但係全日兩個人一蚊都無用過就high咗.點解你哋咁大方:( 唯有下次問下H宿舍啲人拎dealer contact啦


text:
你叫個耍詠春嘅人打boxing...佢地用象牙塔果套同你打梗係唔夠砌,盧生本身已經係高高在上態度壓鄭立.鄭立唔係學院派出身,出發點比較個人係正常.果啲definition全部係佢哋系統啲人諗出嚟,民間啲人唔識有幾奇呢?你話佢自稱歷史學家7我無意見,但又未至於水平低.
唔係學院派既問題
鄭立有d concept直情係錯,或者係另一個嘉賓所講,好亂
最尾佢講意大利人
明佢想講乜,但佢用錯例子同講得好Seven
鄭立幾個位聽完係
寫歷史有冇得客觀?係指人可唔可以避免價值判斷,
鄭立講:小明話:我10月出世
「小明話:我10月出世」係一個事實
小明10月出世未必係一個事實…
呢樣野係中學歷史老師講過…問非所答
鄭立認為 價值唔可以證明係真,所以價值係相對,個人喜好
呢樣野都係100年前既講法.
鄭立講弱肉強食(大約咁意思)都係令人O嘴 (O嘴係咪好old school
)
係討論咩事件會成為歷史事件果度,另一位嘉賓數一D成為歷史事件既條件出黎
鄭立話:對寫史果個有價值就會變成歷史事件,後人因己目的而取出黎用.
感覺上,鄭立D結論都係去到相對主義,達爾文主義,歷史學家搵唔到真相,但要搵到歷史既法則.呢幾樣野都係19世紀既意識形態.或者好表層既睇法.


text:
李欣樺 Sylvia理工大學旅遊業管理 Yr.3玩開童軍,成日都去露營, Sylvia就話自己一啲公主病都冇,洗衫煮飯甚至紮營都冇問題.
U花 U草
至索女 Scout 李欣樺 Sylvia最愛大露營
Ads by Google
電影《戇 Scout打爆喪屍城》,三位主角靠童軍所學嘅求生技能自製創意武器,成功對付大群喪屍瘋狂追殺.雖然劇情搞笑多,不過由小學三年級開始做童軍嘅李欣樺 Sylvia堅係周身刀,仲拎埋深資童軍獎章,要 Sylvia紮營,燒嘢食起爐,甚至去荒島生活都無難度!
Sylvia出身自童軍家庭,爸爸,媽媽,細佬都係童軍,由細到大父母就同 Sylvia講童軍有幾好玩,學到好多嘢.放假仲會成家人一齊打繩結,整吓馬騮橋,不過估唔到 Sylvia連大學揀科都受童軍影響.
「四年前嘅暑假我跟童軍去瑞典大露營,去到有來自世界各地嘅童軍,我哋互相交流文化,煮吓嘢食俾其他國籍嘅朋友,我為咗表演仲特登跟夏國璋師傅(著名舞獅教練)學打鼓.為期三星期嘅大露營令我識咗好多法國,德國嘅朋友,直到𠵱家都仲有聯絡,最開心係撞啱我生日,好多外國朋友一齊同我慶祝,仲各自用佢哋嘅語言唱生日歌我聽,真係好難忘!」
Sylvia只學咗空中瑜伽三個月,已經被 Miss讚,「可能細個有體操底子,比較易上手,第時都想兼職做空中瑜伽導師!」
Sylvia為咗喺大露營期間向其他國籍童軍宣揚香港文化,特登去學打鼓,誠意十足.
Sylvia露營之後決定要讀旅遊,雖然當時 DSE唔夠分直升上學位,但佢讀 high dip時狂溫書,「最後升到上 degree真係好開心,上年仲有機會去到間五星級大酒店做實習,見過碧咸,李敏鎬,李光洙呢啲明星,嚟緊去法國 exchange希望可以再見識多啲,同埋去探住喺法國嘅童軍朋友啦!」
小學開始學體操,單槓,跳馬都係 Sylvia強項.
識到一班來自世界各地嘅童軍,難怪 Sylvia(紅圈)自言童軍對佢影響好大,「我 fb好多朋友都做童軍識!性格同人際關係都有正面影響!」
撰文:葉浩婷
攝影:范仲良
化妝及形象: Kika Wong


text:
安室奈美惠相隔三年再次舉行香港演唱會,仲早半年嚟到宣傳,可見重視程度.
外太空
女王來襲 安室奈美惠
Ads by Google
時下人人都可以係女神,只要喺 Instagram放吓自拍,改圖改到變 V字面,呃 like話咁易.恕我呢啲 80後唔識欣賞,女神可以通街都係,不過能夠成為天后就無幾多個,好似有好想睇但睇唔到嘅麥當娜,或者係日本歌姫安室奈美惠.下年三月安室將會嚟到香港舉行演唱會,最近仲專程到港率先宣傳,好錫香港 fans呀!
巡迴演唱 44場
喺日本樂壇,安室奈美惠可以話係上咗神台,近年即使唔宣傳,新曲及大碟一樣受歡迎,甚少喺電視上演出,所以歌迷想睇佢唱歌,無得慳一定要買飛入場睇佢演唱會.今年安室舉行《 namie amuro LIVE GENIC 2015-2016》巡迴演唱會,喺日本 15個地方做 44場,以日本歌手嚟講算係大規模,不過依然一票難求.今次佢仲挑選咗香港同台灣兩個地方做海外演出,下年 3月 5及 6號喺台北小巨蛋演出兩場,到 26號再嚟到香港,喺亞洲博覽館演出. 2013年安室奈美惠第一次喺香港舉行 20周年演唱會,相隔三年重臨香港,歌迷都非常期待!
安室喺記者會上全程笑容滿面,不過低抄影上去,好似見到有雙下巴,睇嚟天后要再操 fit啲先得喇!
安室嚟香港三日兩夜,星期日晚到埗時見到大班 fans接機,冰山美人都被融化親民揮手!
安室今年 38歲,演唱會跳足兩個鐘,運動量好大,不過佢都堅持帶最好嘅表演俾觀眾,天后級果然零舍不同. 跨界別合作 追求創新
今次《 LIVE GENIC》喺 9月於埼玉揭幕,貫徹佢一向「少說話多做事」作風,全個演唱會無傾偈環節,唱足兩個鐘,難得開金口嘅兩句說話係一開場問「大家 high唔 high?」,以及完場前「多謝大家,拜拜!」,真係講多一粒字都無!演唱會華麗別致嘅舞台設計,加上精彩強勁嘅舞步及唱功,迷倒 fans!其實安室奈美惠出道廿二年,人氣依然咁強勁,其中一個原因係佢力求追新,不斷搵有才華嘅人合作,今年尤其厲害,可以話係「 Crossover之年」!最令人矚目嘅係同虛擬歌手初音 Miku合作,連海外嘅動漫 fans都非常興奮,可以同 J-Pop女王合作,簡直係實力嘅肯定!另一個安室嘅合作對象係台灣天后蔡依林,安室仲專程為佢嘅演唱會做嘉賓,唔知今次亞洲演唱會, Jolin會唔會做番嘉賓客串吓呢?
蔡依林同安室嘅合唱歌《 I'm not Yours》玩中國古代風, MV中化身美艷歌姫,被網友大讚好似貂嬋同妲己咁靚.
虛擬歌手初音 Miku(左)喺日本人氣強勁, fans話想睇到安室同佢合作嘅 MV,就有呢個全 CG製作嘅製成品, fans覺得初音靚啲定係卡通版安室靚啲呢?
安室新曲《 Red Carpet》下個月推出,不過封面一出就被網友惡搞,因為佢身後嘅紅布好似五星旗,仲改到安室變咗解放軍,真係老貓燒鬚!
撰文:關錦雯
攝影,攝錄:梁炳權


text:
媽咪姐
林青霞大壽 晒嘢!
Ads by Google
大美人林青霞唔經唔覺已經結婚廿年,仲喺周一( 3日)正日慶祝佢 60大壽.嘩!真係睇唔出 keep得咁好嘅大美人,年紀有番咁上下喎!
話晒一生人得一次,青霞呢晚嘅裝備,可媲美婚禮.當晚喺半島酒店搞 party,請咗鍾楚紅,鄺美雲,梁朝偉,劉嘉玲同俞琤一班老友之外,佢仲換上 4套 Lanvin,總值超過 15萬,貴氣到呢!唔只咁,青霞話一生人難得見到兩次甲子(即係 60年),要紀念一下,所以趕出第二本散文集《雲去雲來》,深度分享佢人生所見所聞,仲爆唔少家事㖭,真係好大方呀!
寫書揭秘
青霞揀咗張多年前由楊凡操刀嘅靚相擺喺散文集,佢仲自爆楊凡教當時未夠 1歲嘅囡囡愛林唱歌,點知將「 Happy Birthday」讀成「 Habaday」,之後就成為佢同楊凡打電話嘅暗號.
廿年前,青霞指定要着 Chanel婚紗行禮.佢話自己去法國度身訂造之後,唔聽人講只試身一次,但收貨發現太鬆身,擔心到喊,最後喺婚禮前 3日,來回法國同美國改衫,好驚險.
大美人嘅書房打理得好整齊.青霞話婚前喺香港住嗰陣,從來唔睇書,婚後反而睇多咗.搬屋先發現啲書多過衫,多到成幅牆都擺唔晒.
青霞玩到半夜,返到屋第一件事就係上網寫感言,仲用「圓滿」形容佢嘅心情.
青霞話老公邢李㷧唔鍾意阿女買名牌,但生日咁高興,青霞換咗 4套晚裝,睇嚟之後又會成為三個女嘅收藏品.
梁朝偉同老婆拍住拖去生日 party,嘉玲仲喺微博讚青霞「渾然天成,傾國傾城,靈氣逼人」.
汽水廠特別訂造紀念版賀青霞生日,都幾有心喎!


text:
點解啊,點解啊,點解咁似嘅?next1/1pre栢芝踩住冰現身仲要唱埋歌.next1/1pre真係眼力少啲都分唔清!next1/1preLetitgo~Letitgo~next1/1pre呢位辣媽認真搏,呢個動作十分高難度.next1/1pre但網友話忽略唱歌,滑得真是好,係咩意思呢?next1/1pre仲有幾日就年初一,每年春晚都係內地各大電視台必爭之地,為搶收視,真係動少啲腦筋都唔得.好似尋晚 ...
仲有幾日就年初一,每年春晚都係內地各大電視台必爭之地,為搶收視,真係動少啲腦筋都唔得.好似尋晚湖南衞視直播小年夜春晚,邀得張栢芝做表演嘉賓,大家估吓栢芝表演啲乜?就係佢強項溜冰喇!今次栢芝仲要扮卡通人物Elsa,見佢戴起金色假髮,着上藍色裙還原Elsa呢個近年紅爆全球嘅卡通人物,只可以講,栢芝應該參加今年動漫節Cosplay大賽囉!
講番個表演,栢芝溜冰技術真係唔錯,做出高速旋轉,飛躍等多個高難度動作,又要畀人任拋,齋睇都覺得牙煙,仲露埋事業線,真係好搏.佢仲話:「依家我都30幾歲做人媽咪,啲動作真係幾難,我呢個年紀做真係骨頭都碎埋,而且現場唔係真溜冰場,動作會有偏差!」不過,栢芝最後都可以完成Mission,唔少網友仲大讚佢嘅專業,不過佢唱歌就......有網友就話:「忽略唱歌,滑得真是好!」


text:
31 8月, 2010
唉又肚痛呀
今日係八月最後一日點知又肚痛車爸媽昨晚比左蝦蝦同哈蜜瓜我食點知今日中招肚仔痛乜心機都無哂唉
29 8月, 2010
爽啊~~~白白豬
天時暑熱最好做咩梗係白白豬啦沖完香噴噴車媽媽錫哂我不過就辛苦車爸爸嘞又要剪毛毛跟住仲要幫我沖涼車媽媽就負責剪甲甲同吹毛毛大家會問點解唔去寵物店沖涼因為車爸媽太錫我驚我比人蝦又要困太耐所以我自細就係屋企做美容架係咪好幸福呢
28 8月, 2010
紐西蘭手信
車爸爸個同事去紐西蘭旅行返嚟送左盒曲奇比佢我心諗今次冇死有好嘢食點知一睇"轟隆"天啊冇得食因為佢好識揀買左車媽媽鍾意嘅朱古力味^@^死心
25 8月, 2010
有D料到
車媽媽月頭同我轉左低卡糧嘩有D料到喎輕左0.5磅車媽媽話佢都要轉食我隻糧^@^車爸爸即刻^O^咗咀跟住先識笑到反肚哈車爸爸反應真慢~
24 8月, 2010
Down
噚日喺馬尼拉出事嘅港人希望佢哋安息經過不斷報道後深深甘埋在腦海中最後噚晚不斷發惡夢仲喊埋出嚟大家可以想像現場嘅生還者創傷有幾大希望佢哋心靈可以冇事Rip
22 8月, 2010
禮拜日冇節目
Sunday應是去街街Day可惜車爸爸要返工我唯有同車媽媽係屋企自閉啦希望快D快D有得去Wet就好嘞
21 8月, 2010
又老一歲
18 8月, 2010
新玩具呀
車爸爸買左新手電我呢個御用模 梗係幫手影D沙龍比佢欣賞吓啦嘩又幾靚仔喎果然係高清拍攝連車媽媽D豆豆都一清二楚跟住佢哋獎我去街街玩Happy Nice Day
16 8月, 2010
又冇我份
唉上個星期六車爸媽番左車婆婆道又冇我份啦心情十分差所以我又曳曳係廳柯尿尿激車媽媽囉好彩佢都冇嬲我啫我以後唔敢啦車媽媽唔好唔要我呀
13 8月, 2010
Keep Fit
今日係大日子係我最愛嘅車媽媽舊曆生日喺道祝佢身體健康.生日快樂另一件大事係我要減肥所以車媽媽昨日比左我最愛嘅粒粒小食過我吃嗚~~~唔知幾時再有得品嘗呢.
11 8月, 2010
早晨啊
晨早起床清新開朗哈各位係咪奇怪我點解甘好唱口呢我都唔知點解不過瞓醒一覺真係好爽Happy Nice Day
10 8月, 2010
期待中
好想"冷"街啊可惜車爸爸冇假放唯有等.等.等車媽媽咋日返左車婆婆道攻打四方城哈哈~~佢邊樹夠車婆婆同公公打吖敗北而回都係叫車媽媽留番D$買小食比我好過啦嘻嘻....
08 8月, 2010
爽啊
車媽媽話要白白豬甘就去沖個靚涼啦嘩爽啊成隻鬆哂靚仔哂都唔知點解車媽媽養到我甘c靚仔嘅
05 8月, 2010
終於等到啦
嘿嘿終於等到車爸爸放假梗係落街勁跑啦點知隻腳腳又抽筋痛C我夜晚車媽媽即刻請我食西瓜點知車爸爸又作反唉你哋自己睇嘞嗚~~~~
03 8月, 2010
打拳記
大家見到我甘英係咪都想學羅家車車拳呢Sorry只內傳不外教有興趣者要做車爸媽嘅仔女甘你哋自己諗啦
01 8月, 2010
頸都長晒
點解點解車爸爸甘耐都冇假放我係頸都長哂都未有街街去嗚~~~~可憐的車車呀
訂閱: 文章 (Atom)


text:
政壇:唔玩工專聯五散人怕綁「票」政壇:唔玩工專聯五散人怕綁「票」
由經濟動力嘅林健鋒牽頭,包括富貴黨,專業會議同中總代表等十二名議員組成嘅工商專業聯盟,話要結合工商同專業界嘅力量,但偏偏唔見咗手執五票嘅立法會「五散人」.有啲蹺蹊喎!
記者尋日同散人之一,立法會保險界代表陳健波講開新成立嘅工專聯,佢話實情林健鋒由○八年已經想拉攏包括佢在內嘅獨立人士,當時佢就同另一散人林大輝講,佢哋再唔一齊,自己就另嫁他人啦!結果就如大家所見.
陳健波細仔見識劏房回憶當初,陳健波不諱言由Day 1開始就同大輝比較投契,及後大輝成立C18,佢順理成章擔任顧問.雖然散人自成一國,但佢透露林健鋒不時有再游說佢,只係佢有感一旦加入工專聯,投票時難免有啲壓力,況且佢認為依家散人繼續我行我素,佢哋喺關鍵時候自然變得更加重要,發揮關鍵少數,所以佢更享受依家嘅狀態.講白啲,佢無非係唔想被綑綁投票啫!
講講吓,佢又慨嘆有時作為建制派,真係好想政府做對事,唔使佢哋難做.佢舉例預算案跪低派六千蚊咁,雖則唔少市民受惠於派錢會好開心,但係最初話唔派,後來又派,咁兩極咪盞令市民對政府失去信心,更甚係政府成日冇問清楚大家意見就做錯決定,結果咪難為咗建制派囉.難怪佢忍唔住要問政府「你醒啲好唔好?」
施政要貼近民意好重要,為咗令佢即將入大學嘅細仔多啲了解社會,原來佢拜託咗建仔嘅立法會議員李慧琼,安排細仔微服去深水埗區議員鄭泳舜辦事處返一個星期工,事前鄭泳舜全不知情.最終佢細仔見識到劏房,長者院舍同落區有乜嘢要做,對社會實況有更深刻嘅體會.
頁: [1]


text:
早幾日先至去完沙田馬場參加「同心同步同樂日」今日又有機會去埋另外一個跑馬地馬場!
呢個愛心馬拉松分為上中下午三個時段, 我哋被FamilyGo邀請出席第二個時段
沿路已經見到好多參加第一時段既朋友陸續離開
我哋在公眾入口進入馬場! 已經見到好多人準備中!
我哋先去報到處登記同埋拎T恤
前幾日天氣都好差, 但係今日天公造美, 仲要好好天好曬!!
希望你哋兩個今日可以跑完全程, 特別係呀妹唔駛人抱啦
大會好有心思用咗四粒膠釘Hold實號碼布喺T恤度, 代替以往一直用扣針, 以防有危險!
我見個個都將號碼布釘喺身前! 但係媽咪覺得怪怪的, 話咁樣咪會遮住今次活動個圖案囉, 所以我哋釘咗係背脊度!
今次大會仲送咗對麥當勞叔叔紅白間條襪俾每一位參賽者!
因為太曬我哋坐咗係看台上面安頓好! 而台上面又有樂隊表演, 兩個少爺小姐就坐喺度慢慢睇, 我哋就同佢哋換衫著襪
場內其實有個充氣設施俾小朋友報名玩, 同埋有個顏面彩繪畫個M字喺你塊面度
不過我哋都冇參加, 只係等開幕典禮開始同埋起跑!
大會仲連埋T恤一次過派發埋今次馬拉松既證書!
開幕典禮就快開始, 我哋安排自己坐喺台前第一行,
跟住司儀先請麥當勞叔叔上台教在場小朋友一齊做熱身運動
哥哥都一齊要拉吓筋, 如果唔係跑起上嚟就好易抽筋!
今次個舞台造型好靚! 襯冇人喺度上面同Hysan影番張相先
難得見到麥當勞叔叔冇嘢做, 即刻叫哥哥過去邀請麥當勞叔叔一齊合照先
我哋自己一家人都嚟番張合照先! 大會送咗兩張餐券俾我哋, 媽咪叫咗份麥樂雞餐同埋芝士漢堡餐一齊食
跟住其他的商台DJ都一齊上台, 包括林海峰, 葛文輝, 森美小儀, 少爺占Donald等…
祖兒話要同全場大家一齊原地跑20秒!
兩邊高層都上埋台, 正式宣佈麥當勞愛心童樂日 兒童愛心馬拉松正式開始!
兩個超大汽球一齊爆開, 飛出好多好多個小小的心型汽球仔
森美手拎住兩個心型汽球仔, 哥哥走咗去台前, 佢都送咗俾哥哥, 哥哥就梗係要分享一個俾芊芊啦
最後同埋贊助機構合照, 我哋就正式去起跑線準備
佢哋分咗三批參加者起跑! 我哋就係起步之前又嚟一張合照!
頭先既樂隊亦喺起點替所有參加者打打氣
其實所謂既跑步, 因為太多人既原故, 我哋都係行多過跑! 只係間唔中跑幾步!
因為真係都幾曬, 所以芊芊行行吓都攰起上嚟要人抱, 連影相都唔識笑!
沿途仲有D姐姐幫手打氣! 鼓勵參加者繼續努力!!!
整個過程只係大約半小時就行完全程, 我哋終於番到終點啦….
番到台前座位上飲吓水抖一抖! 依家個舞台冇哂人, 可以隨時上去影吓相
呀劍評分: 9分
兒童愛心馬拉松 簡介
今年踏入20周年的「香港麥當勞叔叔之家TM」,多年來為病患兒童及其家人,在治療期間提供溫暖的臨時家園.「麥當勞愛心童樂日TM」的重點項目「兒童愛心馬拉松」將於3月27日舉行,以此為「麥當勞叔叔之家慈善基金®」籌款,讓更多有需要家庭受惠.各位小朋友和家人,齊來大踏步,讓愛心跑起來!
地址
27/3/2016(星期日)
時間
12noon – 12:30p.m.
網頁
http://www.mcdonalds.com.hk/ch/social-responsibility/kidathon.html
Source: kim


text:
膳魔師優惠
香港百物騰貴,唔知要睇小幾多場戲,又或者去小幾多次日本先可以買到層樓!不過路仍然要行,飯都要食嫁!响呢個世代生活,唯有每樣野都要慳家啲!慳家既你可能有好多種方法,但帶飯都係其中一種比較慳家既方法!但一個好睇又好用既保溫壺,可以大大增加你帶飯既興趣!所以今次我地介紹緊既係,由知名保溫壺品牌膳魔師推出既優惠!講緊有成24 安仕 即710 Ml 既保溫壺都係$160 !足足平香港有一平以上丫!
保溫壺其實有好多唔同既品牌,就例如大家耳熟能詳既象印同膳魔師!其實每個版子都各有千秋,而膳魔師响保溫能力黎講,小編覺得其實比較出眾啲,呢啲全部根據個人既經驗所得!所以小編今次都會推介膳魔師做選項的!呢個24 安仕既保溫壼其實有四種顏色!其中至平既係Midnight Blue 呢個顏色!講緊只係需要19 蚊美金,大約港幣$160 就可以入手!响呢個價位上,應該係小編見過至平既價格!除左呢啲裝飯用既保溫壼之外,其實平時用既大Size 熱水壼都有折扣!講緊足足有成40安仕既保溫壼都係22蚊美金!大約就係港幣178 左右!真係抵到核爆!
明白到大家可能需要一啲細Size啲,平時就可以帶出街!保溫壼其實都可以裝涷水!夏天熱辣辣就至岩裝啲涷水,等出晒汗既時候飲左佢成個人都清涼晒!不特止,如果係冰水更加係可以涼成日!其實膳魔師重有啲大約700Ml 既保溫水壼!同上面果個最大既分別其實就係佢係水壼同飯壼!講緊既都係22.99 ,姐係179 蚊就可以入手!唔可以話平香港好多,不過大約都有七折左右!都好值得大家既入手!
如果重想睇埋其他既款式!其實可以睇晒所有Thermos 既保溫壼!入下面果條Link就可以嫁啦!
講到呢到!唔知你心郁未呢?但入到去可能你會問點解每個SIZE同一隻色個價都唔同既?其實係因為AMAZON 唔係以一個FIXED PRICE 去發售!通常小編既經驗知道,愈多人買既貨品,價錢會慢慢上升!所以呢個就係個原因點解每個SIZE 既價錢都唔同!禁入上面啲LINK到就可以睇到晒呢件TEE既所有色!
知啦知啦!唔識買既朋友我地都有照顧丫!即刻睇我地個買AMAZON貨品教學!學返點買AMAZON啦!之後買完用我地運返黎,享受下網購既正斗啦!
購物教學: GOO.GL/285VFC
溫馨提示
所有貨品均可以信用卡支付,免收任何手續費.
如需銀行轉帳,請向我們聯絡.
所有貨品均可以信用卡支付,免收任何手續費.
如需銀行轉帳,請向我們聯絡.
立即訂閱電子報,
即送得10元優惠卷及每天至潮情報


text:
American Eagle 第二條半價優惠
講到美國其中一個知名品牌!相信大家响香港都成日走去買American Eagle 既衫褲!因為佢呢個品牌對於質素既控制有返一定既水準!尤其係女裝既佢,牛仔褲都可以話係每個女仔都必備!今次American Eagle 响美國果邊做邊個優惠!講緊既係買兩條熱褲或者係短褲都會有第二條半價!半價完之後再可以減多八十蚊!圍返起香港一對價錢大約係四百至五百!而依家响美國買運返黎香港大約$250 就有條!連佢都幾出名既-5Kg 褲都有折扣既優惠!响咁抵既時候又點可以錯過丫!
成日講-5Kg褲!究竟係何方神聖!其實之前新假期都有講到!佢係Jeggings堅係超級正!除左顯瘦之外,重要對於其他細節位都好好咁將女仕最佳既形態展出!如果想睇返返前新假期既介紹,可以睇返
講返今次個優惠!其實依家除左American Eagle我地講既第二條半價之外,其實佢地重做緊累計消費Usd 50 就減 Usd 10 !計計埋埋一條賣Usd 49既Jeggings 其實如果你買兩條既話,都只係需要大約Usd 63.5 ,大約係港幣既$250 蚊條左右!至於重量,一條牛仔褲大約有一磅多啲啦!預計兩條運費大約係$72 左右啦!姐係3磅!
唔鐘意Jeggings 既朋友們,其實佢既熱褲都係其中對女仕既好Hot Item!又多款式又有得㨂!不過小編覺得Jeggings同熱褲比較既話,Jeggings會比較好啲,因為布都多啲啦!姐係小編知道自己係有啲市儈!但係咁既情況下,有長買長!或者一短一長囉!提提你丫,第二條半價肯定係平果條有半價的!所以大家記得㨂返啲咁上下價錢既就唔會再蝕啦係咪!
又到睇下有啲咩款既時候啦!即刻精選幾款比大家望望!
如果大家想睇埋其他款式既話呢!可以上佢網站嫁!https://www.ae.com/international?cm=sUS-cUSD
提提你!因為呢個優惠要寄去美國先有Extra 再減!所以記得寄返我地倉庫地址!另外如果入到去見到港幣既朋友,記得响右上角較返個Setting做寄去美國!禁個貨幣Logo就可以較嫁啦!
溫馨提示
所有貨品均可以信用卡支付,免收任何手續費.
如需銀行轉帳,請向我們聯絡.
所有貨品均可以信用卡支付,免收任何手續費.
如需銀行轉帳,請向我們聯絡.
立即訂閱電子報,
即送得10元優惠卷及每天至潮情報


text:
網絡潮流,來去極快.高登巴打一個吹水post,一夜之間,衍生出十幾個演唱版,連家父今晚周末聚餐,都要問起《雞,全部都係雞》係咩事.加上新東中間派候選人同貿易發展局都要立即發文抽水,就知道又一網上文化,攻佔左主流世界.八九十年代香港流行文化由電影開創,到咗今時今日,周星馳電影仍然係香港文化嘅一部份,當中情節同對白,仍然經常為文章或網台所引用.到咗今時今日,推動流行文化必定係網上次文化.就算港產片重新搵到商業定位,再次養起成個行業,亦難同網上文化競爭速度.故此,我輩為我城,為粵語努力嘅同仁,請記住網上平台,或者最有影響力嘅平台.
粵語流行曲,尤其係八九十年代紅遍全球嘅時期,最奇怪嘅一點係以漢語填詞,但又寄調粵語.不過依個藝術模式,非受語言學所限制.上世紀初葉南海十三郎一輩,填寫粵曲係以粵語文法入詞,只係到唐滌生一代,逐漸變成漢,粵混合.根據不少情節係老作嘅電影《南海十三郎》中言,唐滌生後生時候,為左尋求藝術突破,曾經深入鑽研元曲,令唐派粵曲,吸收元曲原素,成為元曲嘅繼承者,致使所用文筆,逐漸偏向古漢語.
至於流行曲,中間亦經過粵語填語嘅階段.但係六十年代,主流社會更接受英語同國語歌:靠讀書進入殖民建制嘅番書仔,偏好英語歌;而親台嘅華夏文化人,則偏好國語歌.溫拿出道之初,亦以英語曲為主打.故此粵語歌成為草根階層嘅娛樂,當年傳世至今嘅,主要就係尹光果輩嘅通俗歌曲.直至許冠傑,以大學畢業生嘅銜頭,主打粵語歌,先開創左主流廣東歌嘅巿場.許冠傑嘅歌,雖然第一首《鐵塔凌雲》主要係漢語入詞,但後來橫跨七八十年代,都係以粵語文法同詞彙填語,成為咗少數主要以粵語文法入詞嘅歌手.
但係再睇其他嘅粵語歌手,唱嘅主要都係漢語填詞.當然當時詞人同歌手,受處身嘅巿場同社會文化限制,但係客觀效果,卻係到咗九十年代,雖說粵語歌大盛,但係真正粵語歌詞,卻絕無僅有,以致間中出現一首真正粵語曲,例如李彩華《你唔愛我喇》,都可以變成話題之作.
到咗過去幾年,流行曲巿場萎縮,但係靠互聯網而興起嘅二次創作活動,街頭演唱,以及網上表演,卻因此消彼長,反而成為文化推手.可能因為網上力量,同過去商業勢力並無承傳關係,反而解放咗粵語填詞嘅動力.到咗《100毛》等新傳媒,集結年輕力量而變成商業機構,亦將粵語入詞嘅模式,帶到主流世界.就連明福俠(註:黎明是也)嘅新歌,亦以粵語入詞,變成真正嘅粵語歌.
整體粵語入文運動之中,要贏取最終勝利,必定要靠多元方向,令書寫粵語變成大部份時候嘅書寫語言.現今社會,流行文化當道,入屋速度最快嘅一定係流行曲,包括二創同類似今次《雞,全部都係雞》嘅惡搞.而且,當日宋詞元曲,唔少都係為娛樂而寫,但係有幸傳世,成為華夏文化以及漢語承傳嘅一部份.故此,多以粵語填詞,多支持以粵語文法入詞嘅創作,今其形成特定流行形態,亦係粵語入文嘅重要一步.


text:
22 MAY 2015(FRI)
今日下午約左朋友仔去尖沙咀一轉,難得約左朋友仔,當然要搵個地方傾計聚一聚啦!
我真係好少嚟尖沙咀都唔係好識去搵食,所以朋友仔就帶我去左一個傾計食甜品的好地方~
哈哈哈...依度就係尖東新文華中心嘅RBTea,係一間新開嘅日西式餐廳嚟呀!
茶室入面環境都唔錯,而且整座位都坐得好舒服呀~
不過我地真係大鄉理,等左一陣先知原來店鋪係以半自助形式,而要自己去收銀處點食物及拎取餐具呀~
餐牌入面啲食物都好吸引呀~
由於我地兩個都唔算太餓,所以只係點左啲小吃.自行去付款後,就會有一個兔仔號碼牌,等一陣就會有店員送上食物啦~
天氣熱熱地,我同朋友仔都分別點左草莓冰雪樂及芒果冰雪樂~
兩杯好足料嘅果汁刨冰,再配上MOVENPICK雪糕,飲落真係涼一涼,都幾啱我倆口味,唔錯呀!
香腸芝士西蘭花薄脆~
我地嘅主角終於都嚟到,分別就係草莓輕食鬆餅及香蕉抹茶輕食班戟~
草莓輕食鬆餅就係我倆強烈推介,因為個鬆餅即叫即焗,而且又唔會太乾或太燶,一口鬆餅加雪糕一齊食,真係非常好味呀~
香蕉抹茶輕食班戟就係由三層班㦸外層抹上抹茶醬汁,再加上香蕉,既特別之餘仲幾靚添.不過我地都覺得個抹茶味唔算太突出,如果可以加多少少抹茶味,應該會更加好呀~
我地唔覺唔覺都邊食邊傾左兩個幾鐘,唔係我要趕返去接小小豬放學,相信我地仲可以有排坐有排傾呀!
哈哈哈...依家發現左一個既舒服又好味嘅搵食好地方,下次出尖沙咀又多一個選擇啦!


text:
所有操控其他動物嘅行為,包括食狗肉,我都覺得唔對路
四月尾討論過剪狗毛,染狗毛,以及動物絕育問題;有興趣可以睇返《分不清世人對於愛護動物嘅標準》前篇.有朋友仔inbox我,今日係玉林荔枝狗肉節,問我嘅睇法.
食狗肉肯定係錯,但點解錯,我有我嘅睇法.狗係寵物有人性,係人類嘅朋友,呢啲理由都冇恰當咁解釋食狗肉點解錯.
「人類作為動物,操控其他動物」,呢個先係食狗肉唔對路嘅原因.所有動物都係平等,人類雖然係高等動物,管理世界,但我地都係動物,有咩理由可以操控其他動物?
1. 將動物變寵物
「狗係寵物」所以唔食狗肉,呢個理由有啲牽強.將動物變寵物呢個行為本身就唔對路.
假設而家由狗統領世界,狗覺得人類呢種生物好cute,決定好似寵物咁飼養你.你想像下,要好似 ok 仔咁,日日畀 hand hand.好似cash咁畀鄺美雲拉你去皈依我佛同食當歸補身.好似忌廉哥咁辛勤,日日影硬照做月曆同出席大小公開場合.你 o 唔 ok?
點界定邊啲動物係寵物唔應該食?小學2年級,我買左隻雞返屋企,養左幾日,有一日訓左個覺,聽到慘叫聲彈左起身,原來呀媽劏左我隻雞.我當隻雞係寵物架,當見到我隻雞畀人斬開幾十件上枱,我喊到慘過睇雷雨.
2. 主宰動物嘅生育
人類係世界嘅統領,於是控制其他生物數量,決定邊啲動物可以繁殖,邊啲唔可以.我地覺得貓狗太多,唔好過度繁殖.另一邊廂,覺得熊貓太少,幫佢地交配.海洋公園隻盈盈冇仔生, 要扯佢同大陸熊貓交配.
3. 將動物變成賺錢工具
如果人類係珍貴嘅動物,例如北極熊或者紅毛猩猩;因為稀有而困喺動物園,收門票接受觀賞,收十蚊望我一野再不停用支長鏡影我,或者有線熊貓台咁,24小時真人 show 影我 eat sleep recycle,你 o 唔 ok?
如果你係一隻有表演天分嘅動物,好似莫斯科馬戲團隻獅子咁,日日烈火雄心咁入火海跳火圈.你 o 唔 ok?
甚至再衰啲,你係馬界保特,由於你跑得好快好快,畀田少個啲有錢佬買左你,日日畀個騎師SM,搵條鞭摑你「跑快啲跑快啲」.你 o 唔 ok?
–> 將動物變寵物,將動物變成賺錢工具, 幫動物繁殖,以上操控動物嘅行為,都唔會直接整死動物.將動物變食物就會直接整死佢,呢個亦係點解大家反應最大嘅原因.
–> 但我會問,點解豬比狗更抵死,更應該畀人食?因為佢智商低?如果用動物智商來衡量應唔應該畀人食,垃圾會33個走左去唔投票嘅人類,係唔係應該好似《天與地》個家明咁比人食?用動物智商將動物分等級,付予唔同待遇,呢件事好唔對路.
必須承認,我係好似好立克個班禽獸咁,「日日都食好多肉架.」,但我覺得食肉呢件事,人類有三個原則要準守.
一,你食個隻動物,會唔會令大部份人類有hard feeling先?好明顯食狗就係令人類好不安,點解要搞到大部份人唔happy?
二,人類絕對應該減少食肉,任何動物嘅肉都應該食少啲.唔只係道德嘅問題,減少食肉都環保啲啦.
三,真係要食,送動物最後一程,可唔可以唔好咁殘忍.例如活魚刺身,你食條魚姐,唔使食之前SM佢?SM條魚好食啲呀?
PS. 有啲大陸人話外國人批評佢地食狗,係唔尊重彼此文化,要抗議聖誕節食火雞嘅習慣.互相指責對方,「你先唔啱呀你」,呢啲行為同小學雞告隔離位過界有咩分別?高質素啲啦,討論下人類作為地球最高等動物,點同其他動物喺地球和諧相處,仲有建設性啦.


text:
星期日約咗 Louisa 一齊去 Rachel's Kitchen 個開放日,好彩有佢帶路咋,如果唔係,我諗我實搵唔到呀!
大門口個 logo.
入口玄關位一角.
陳列架上放有各式各樣物件,有廚具,裝飾品及食譜.
茶具及茶葉.
呢個唔知係咪用嚟磨咖啡豆嘅呢!?
布藝用品.
一入玄關位已經好有 "Rachel feel" .
呢個係酒架櫃.
姨甥女帶嚟嘅留聲機,仲播到碟 o架!
牆上掛咗各款好靚嘅相架.
上面果幾張相內的物件全部都係賣嘅,Louisa 都入咗好多貨,
準備用嚟佈置新屋.
廚房前的一個杯櫃,所有杯都好精緻呢.
杯櫃後嘅雜物架,放咗各款茶葉及飲料.
廚房內的一個吊架.
參觀咗咁耐,趁 Rachel 得閒,Louisa 就即刻搵佢影相.
我當然都要同主人家影張相留念啦!
餐枱上已經放咗部份已經準備好嘅茶點.
呢幾隻茶杯非常之靚,如果 blog 友 Keith 見到肯定愛不惜手.
雀籠內放咗玫瑰及洋燭.
好靚,好精緻嘅糖皮蛋糕,肯定花咗唔少時間同心機.
Rachel 嘅家人喺廚房幫手預備茶點.
Tea time 時間,仙姐都幫手招呼來賓.
最頂層嘅 Earl Grey macaron 好好味呀!曲奇都好鬆化.
呢個朱古力 cup cake 非常好味,我同 Louisa 都好欣賞.仙姐話,
喺呢兩日 open day,得我一個一食就食得出個
butter cream 係黑加崙子味.
Louisa 話呢個應該係 Parma Ham 配芝士.
認得出呢度啲麵包嗎?無錯,係仙姐嘅自家出品 17 小時包包呀!
我同 Louisa 當然捧場買嚟試試啦,自己整唔到呀!
臨走前,趁仙姐得閒,同佢影番張相先!
最衰諗唔起帶埋佢本書嚟俾佢簽名啦!


text:
想問大家知唔知 fb 個「你可能認識的朋友」list 係點運作,點解成日都會彈個已經失聯 n 年嘅朋友出來.
是咁的.尋日諗住碌多最後一嘢 facebook 就出門返工,點知神推鬼擁,命中注定,畀我眼尾見到個 list 上面,有個名熟口熟面.
我以為自己已經唔記得咗佢.所以睇到個名嗰刻,我係有啲呆撚咗.個腦一片空白咁click 入去佢個 wall,profile 係一個唔知乜水嘅漫畫公仔,cover 就係影住個天,有幾嚿雲.廣告
無咩特別吖.我同自己講,無咩特別啫.跟住就熄 mon,返工.
但係行到落巴士站,企定,諗完又諗,我諗我唔可以否認自己其實好 care.我忍唔住拎部手機出來,開返個 facebook,喺個「你可能認識的朋友」list 度,手抽筋咁起勢掃.廣告
我掃咗幾千次都掃唔返佢出來.咁不如直接 search 佢個名?偏偏佢個名又太 common,一 search,幾百幾千個女仔都係同名同姓.我搵唔返嗰張有個漫畫公仔嘅 profile 相.
或者 Mark Suckerberg 只係想令全球網民明白一個道理,就係生命無 take 2,好多嘢係過咗去,就返唔到轉頭.
不過,道高一尺魔高一丈,好在我有屋企電腦長開嘅習慣.我無離開個 page,放工返屋企都仲可以睇得番.
上咗巴士,先又醒起,其實睇得番都無用,因為我連佢係咩樣都唔知道.
*
返到學校.上堂前其實仲有一疊仔功課要改.但係望住疊簿,我知道我唔會有心情.是但啦,算數啦,反正改唔切學生仲開心.
於是我就開電腦,google 三個英文字母:ICQ.
一年前我曾經喺班房做過統計,叫知道咩係 ICQ 嘅同學舉手,結果 38 人入面得一個知道.嗰條柒撚獴獴仲要係發緊夢聽錯我問咩叫「屎橋」.算啦佢哋就來連 facebook 都唔知係乜.好快又會唔知 IG 係乜.好快又會唔知 Snapchat 係乜.
ICQ 就好似一隻曾經被愛但終於被遺棄嘅流浪貓.但佢無死,反而一日一日咁長大.今日,其他貓有嘅 voice message 功能,video chat 功能,甚至 stickers 功能,佢都有齊.
打開 WEB ICQ,網頁要求輸入 ICQ 號碼(依家叫 UID,唔再叫 ICQ#,何苦改?)同密碼.諗都唔使諗就輸入.原來依兩組數字仍然存藏喺記憶深處,我覺得好神奇.
就係咁,我打開咗一部黑歷史.
曾經,一個多愁善感嘅女仔將自己個名改做「痛哭.白雪」,依家佢係一個藍絲差婆;「~寂寞孤身.BeN~」係個老師,主張大中小學生不應談戀愛;「花火 Gigi」顧名思義曾經好愛花火 Gigi,Gigi 唱≪花火≫嗰年 25 歲,今年 40;一個男仔啱啱結婚買樓,佢個名叫做「** 小小豬b °::.」,但係 info 寫嘅係佢前……唔知幾多度嘅女朋友名.
時移世易.
仲好多人我已經唔記得咗係邊個.但我當然仲記得佢.~☆ FAN ★~.前後嘅符號成日改,但中間三個字母永遠都唔變.
佢花名叫做阿煩.
再 Click 入去,睇到佢 info.
藍和白形成了天
你共我樂透半天
倚在你肩 靠在海邊
星星月亮兩手牽
日與夜變化萬千
坐上飛氈 飛到天邊
在水平線 就這樣分不出黑白天
在天堂見 折翼天使吃著半支煙
天氣還算好
就算下大雨令你很糟 不覺你糊塗
天氣還算好
縱遇上風暴 令你跌倒 有我待你好
在懸崖邊 遼闊天地再會看得見
在回南天 證實戀愛日期沒改變
天氣還算好
就算下大雨 令你很糟 不覺你糊塗
天氣還算好
縱遇上風暴 令你跌倒 有我待你好
同再起步 同再起步
二汶把聲喺腦海裡面不斷盤旋.曾經我同阿煩好鐘意依首叫做≪好天氣(天朗氣清版)≫嘅歌,好鐘意依部叫做「好天氣」嘅廣播劇.嗰個係 903 叱吒風雲嘅年代.所以你知道點解佢叫自己做阿煩.好多個放咗學嘅下晝,我就係同佢一路聽住 903,聽住陳占嘅故事,阿 Moon 嘅故事,阿煩嘅故事,一路傾 ICQ,咁過.
想睇下有無可能搵得返同阿煩嘅對話 history,雖然其實我早知係無.
除咗個名同 info,再無其他資訊.
今日喺 facebook 見到嗰個,就係 Fan 再加佢個姓.定係其實根本就唔係阿煩?
打鐘.我開聲同自己講,算啦,諗咁多把撚,係又點唔係又點呢?
去上堂啦柒頭,將你嘅煩惱,發洩喺班學生身上,Go Go Go.
*
喺 ICQ 識阿煩,係 form 4 嘅事.佢 form 2.
雖然嗰時未有所謂「狗衝」,但作為男人天性,狗衝其實係亞里士多德到孔子都會有嘅行為.當時,絕大多數嘅狗都會喺 ICQ 嘅 friend search 功能嗰度衝.只要你喺 profile 放張靚女相,無論你真人靚唔靚,係男定係女,都會每日收到最少十個八個男仔 hi 撩你撩你講嘢.
而對住呢種出樣嘅女仔,我知道我從來無行.一來,人哋貼得張相出來,其實一定會問返你,can you send me your pic?唔怕同你講,我一 send 通常就無下文.二來,當時我唔識咁多啦,後來睇咗一本雞精書先明白,ICQ 溝女原來係有竅門嘅.我仲記得作者話,人哋女仔每月有幾百人排住隊想同佢傾偈,真心,點解要揀你先?你話你係好男人,心地善良?屌你啦,就算全香港只有 10% 男人心地善良,除返條數都有幾十個心地善良男排緊隊.Why you?
所以你需要嘅係技巧.
比如雞精書入面有章介紹一條金科玉律,叫做「諗多一步,目的達到」.即係話做男仔嘅,切忌令女仔唔知點將個 conversation 繼續落去.Ok,sure,no problem,咁講嘢嘅男仔全部無得留低,要一筆勾銷.你應該要喺 send msg 畀人嘅同時,諗埋對方可以點答.所以你講完 ok 之後,其實應該要加多句:咁你呢?如果人哋問你鐘唔鐘意唱k,你答完「鐘意」之後亦要問返人,妳成日唱架?當然唔係吓吓都要用問題回應.假設人哋話,我食過最難食嘅壽司就係明將,你可以咁講:我都食過,真係好難食好難食,可唔可以丟佢落山.最恐怖嘅係啫哩軍艦,啫哩軍艦就好似毒蘋果,食過嘅人都會受詛咒,永遠得唔到幸福.咁樣,對方就有好多空間可以回應,例如佢同唔同意你呢句說話,有無食過啫哩軍艦,新白雪公主好撚鳩,之類.
總之你唔會答:食過呀,好難食.一要女仔停低諗點樣覆你,你就輸了.
本書叫≪網民解毒≫.其他技巧仲有好多,想知自己搵來睇.我想講嘅係接觸呢本書,已經係中六中七,所以識阿煩個 moment,我完全唔知有咁嘅學問.而正正係因為我唔識,靚女都唔會理我,所以我狗衝嘅時候,只會專揀無貼相嘅女仔.
就係咁,個天畀我遇上阿煩.
「妳鐘意聽少爺占?」
「鐘意!你點知???」
「因為妳叫做阿煩.」
我 send 咗隻≪好天氣(天朗氣清版)≫ mp3 畀佢.
「我聽緊依首」
「……我都係」
第一晚,我哋傾到凌晨四點.第二日要返學,阿媽屌我做乜仲唔瞓,我話,人生大事,人命關天!佢嚇到縮返入房.我同阿煩由≪好天氣≫傾到≪四點水≫,由≪四點水≫傾到「學校線人」,傾到同學,傾到自己學校,傾到鐘意去邊度買衫,傾到嗰期打風,貓仔爬上樹唔識落返來.第二日一放學返屋企再傾.第三日如是,第四日如是,第五日如是.
好啦,你一定會話,屌你講夠未啊,傾偈無相無偈傾.係的,我是明的,也是認同的.問心,傾耐咗,我係咪一啲都唔想知佢咩樣?梗係唔係.幻想都要有個對象(純愛,唔好諗邪嘢).
之但係,同時我亦有另一種諗法.我覺得同阿煩嘅純文字交流先至係最真.一開口問相,有啲嘢就無可避免會無咗.
慶幸我哋成長喺一個文字嘅年代.嗰陣時,就算想搵佢張相來睇都唔係咁易.連數碼相機都少見,莫講話用手機影完 upload 上網,share 畀朋友.咩 food porn,相機食先,無呢樣嘢.你有嘢想記錄,有感受想表達,通常都只係可以寫,貼網上日記,貼 ICQ info.
我記得嗰時同阿煩傾咗唔夠一個禮拜,已經開始上癮──愛情學上嘅正統講法,叫做「掛住」──我想話畀佢知我掛住佢,但係又淆底,唯有喺 info 度寫一篇引人遐想嘅鄺體短詩,希望佢對號入座.
所以我一直唔明鄺神有咩咁神,中學時代我就寫緊鄺體啦.不過我諗起畢卡索話:「每個細路都係藝術家,問題係大個咗點令自己繼續係.」或者鄺神最神嘅地方,正正係佢幾十歲人都寫到成隻小學雞咁.
寫完,第二日,我就見到阿煩改 info.佢話佢都好掛住某個人,唔知嗰個人掛住嘅,係咪佢.
梗係啦,仲使問.就係咁,我哋一齊咗.整整三年,我同佢都係鄺體傳情.我一張相都無問佢攞過.
然後我哋開咗個共用嘅 showhappy,然後我哋轉咗用 xanga.然後我哋轉咗用 msn.少爺占組成咗一隊叫野仔嘅樂隊又暫休.≪好天氣≫續集≪19 歲≫推出又播完.≪四點水≫續集≪落雨路≫推出又播完.依三年我哋日日傾偈,history print 出來應該厚得過≪大英百科全書≫,句句對話甜過菠蘿罐頭.
直至 Mark Sucker 創辦 facebook 嗰年,我哋嘅關先走到盡頭.原因?唔知呀,科技日新月異啩.總之慢慢,慢慢,我哋就愈來愈少傾偈.其實 ok 嘅,我接受.菠蘿罐頭都有期限啦.
阿煩.唔知佢依家點呢.
Lunch time 嘅時候,我耍走咗幾個約好傾 project 嘅學生,想喺 Spotify 開首≪好天氣(天朗氣清版)≫一個人聽.首歌收錄喺一張叫做≪少爺占廣播劇音樂全集≫嘅專輯.一 click 入去,成啖珍珠奶茶噴出來,粒珍珠撞落個 mon 度再彈返落 keyboard.
CD 封面係五個漫畫公仔,其中一個,就係佢 facebook 張 profile.
係佢.其實我早應該知道係佢.藍和白形成了天呀.
阿煩.
放學鐘聲一響我快過班波牛飆出課室.我飛的返屋企.因為我好驚會停電或者阿媽成杯咖啡打瀉落部腦度或者人猿突然襲地球,令我再搵唔返佢個 facebook account.Fan,鬼叫佢個名咁 common!
喺的士上面,我合埋眼深呼吸.阿煩.我好想同妳講,好耐無見,妳好嗎?我……係掛住妳嘅.但十幾年前嗰種擔驚受怕,又再重演.我好淆,佢會唔會答我話,阿生你乜水?佢會唔會當我係纏住佢唔放嘅變態佬?會唔會當我係呃蝦條嘅賤男?寶藥黨扑頭黨?
何況我要點同佢講嘢呢?我哋根本就唔係 friend.咁係咪要 add 佢做 friend?佢唔 accept,我咪柒過 note 7?好啦,就算佢會 accept,跟住又點呢?
「hi,how are you」咁呀?根據「諗多一步,目的達到」,我應該要幫佢諗埋點答,但係我諗唔到.屌我諗唔到.
深呼吸.或者我可以寫個 info,畀佢對號入座.
然後我就明白其實我唔會寫到.我唔再係小學雞,我流嘅血裡面唔再有鄺體.時代改變,我跟住時代一齊變.我已經唔再識寫 ICQ info.
更莫講話 facebook 根本無 info.當然你可以出 Wall post,但 Wall post 同 info 係兩件事.Wall post 只係你某一刻嘅感受,人哋只會一掃而過;但係 ICQ info,係 timeless 嘅.正因為咁,今日嘅 ICQ 先至會好似一座受保育古跡,雖然已經無人再用,但灶頭上面隻鑊,牆上面掛住嘅相,書枱上面嗰封未寫完嘅情書,統統記載住曾經有過嘅人同事.
我最後一個 info,只有一句.我已經唔記得後生細仔嘅我點解會有咁嘅體會:
「時間沖淡不了一切.」
我突然好驚,我同阿煩嘅回憶會被破壞.所以我做咗一個決定:我唔會 add 佢.
因為最重要嘅,其實唔係要知佢係咩樣,唔係要知佢結咗婚未,甚至唔係要知道,佢仲記唔記得我.
最重要嘅係,喺我記憶入面,我曾經同一個叫做阿煩嘅女仔,純粹用文字,連續傾咗一千晚偈.我哋一齊聽過林二汶唱歌,一齊笑過 I love you boyz,一齊為森美自己講自己笑滴過汗,一齊追過 Vani 嘅專業推介.最重要係,佢曾經係我女朋友.最重要係,我曾經愛過佢.
人生無幾多個三年架咋.
返到屋企,我沖咗個涼,開著個 mon,望住阿煩張 profile pic 同埋嗰片藍和白形成嘅天,流咗兩滴馬尿.跟住我 close 咗嗰一頁,再喺「你可能認識的朋友」list 上面,佢個名嗰一格,噤咗一下個交叉仔.
然後我寫咗依件事出來.無圖,只有字.寫完,喺依一秒,我竟然覺得自己又好似返返去寫 ICQ info 嘅年代.我相信阿煩一定會睇到依一篇,一定會對號入座.阿煩,如果妳睇到,其實我想同妳講,多謝妳,再見.
原文連結


text:
-
[KJFOODLIFE 銅鑼灣] 放題加火鍋 蟹腳鵝肝無限食
2017年06月02日 | 累積瀏覽 208任食時間又到,放題時間又可以瘋狂食,今次去左銅鑼灣樓上一間放題店食,食下食下都幾多人入黎食. 一入門口就見到好大隻布甸狗歡迎你,坐係度等緊你黎一齊食野 座位都幾舒服,唔會好迫,放題一叫就叫好多野,張枱都仲放得落. 首先叫第一輪刺身,因為加左$38可以食多幾款高級食材,會有大隻既帆立貝,蟹腳同赤蝦. 隻雪場蟹腳真係好大隻,入面仲有好多肉食. 加多$1... 看全文
-
[KJFOODLIFE銅鑼灣] 又到甜品時間 日本焦糖餡餅
2017年05月04日 | 累積瀏覽 758又到日本過江龍時間,東京到著既蛋糕店,有勁多人都會買番黎做手信,而家係銅鑼灣Sogo地庫都開左喇. 望到個櫃已經好吸引,超多蛋糕都好靚又好想食.有盒裝既都有整個蛋糕可以買. 焦糖白雪餡餅($288)真係激好食,曲奇面包住意大利芝士流心焦糖同奶油,要解凍先食得架,好似食雪糕口感焦糖又唔會好甜.另一隻夏威夷牛油蛋糕($198),食落唔似普通蛋糕,有椰香食落仲煙煙靭靱好特別.... 看全文
-
[KJFOODLIFE銅鑼灣] 北海道金獎芝士蛋糕正式抵港
2017年04月27日 | 累積瀏覽 140話說sogo地庫supermarket終於開番 仲引入左好多唔同日本品牌 黎自日本北海道 有大賞金獎既芝士蛋糕 第一間海外旗艦店到港 一睇個櫥窗已經勁吸引 擺位裝飾都超靚 仲有勁多正爆蛋糕 卷蛋有三隻味 分別係抹茶紅豆喇櫻花喇同朱古力 櫻花卷蛋($199) 用左米粉做 食落煙煙靭靱 夾埋紅豆奶油同少少鹹味特別得黎又好食 連個盒都超靚 有張紙仔教... 看全文
-
[KJFOODLIFE銅鑼灣] 勁大海鮮拼盤 燒肉無限食
2017年04月27日 | 累積瀏覽 196好耐無食過燒肉放題 見到呢度送勁大個海鮮拼盤好吸引 四個人食仲有龍蝦送 一入去就會見到整刺身壽司既情況 望住師傅係度即叫即整 另外仲會有卡位燒肉 四個人坐唔算好迫 用左電腦點菜 環保之餘又方便 仲可以睇埋個樣先點 旁邊仲有一張圖 話俾你知牛同豬既每個部位 咁就唔驚點錯喇 雖然係任食 但大家都要珍惜食物呀 有唔同醬料可以點燒肉食 有... 看全文
-
[KJFOODLIFE銅鑼灣] 正爆德國遊 皮脆肉嫩豬手
2017年03月20日 | 累積瀏覽 323放假食好西系列 諗起好耐無食過豬手 於是book枱食番餐德國菜 雖然話係大街 但個門口細細地都唔係咁易搵 見到呢度上去就係喇 環境都幾靚又舒服 仲有波睇 平時約埋三五知己上黎一路飲酒一路睇波 有散叫有二人餐 想叫啲自己想食既揀左散叫 德國牛唇野菜沙律伴溫泉蛋($98) 先同牛仔打個車輪 牛唇整做薄片啫喱狀 食落好滑不過無咩味... 看全文
-
[KJFOODLIFE銅鑼灣] 炒俾你睇 日本大版燒
2017年02月20日 | 累積瀏覽 284日本鐵板燒店要做得出色既呢度都係其中一間 所以經常性都Full booking 俾你望住師傅炒既Bar枱更要唔知早幾多個月先有 溫馨提示如果唔受得大油煙都係坐番Table枱 由於上次已經食左大阪燒 今次就試下新野喇 先黎一杯Calpis同綠茶梅酒 日式炒麵奄列加芝士($98) 炒麵超多啲汁入索哂入麵度 奄列外熟內有蛋汁 芝士可以拉絲... 看全文
-
[KJFOODLIFE銅鑼灣] 深宵不怕肥系列 日本百年年輪蛋糕
2017年01月27日 | 累積瀏覽 247上帝話我知要食宵夜唔怕肥 行過sogo就買起左年輪蛋糕慢慢嘆 呢間日本過百年歷史老字號信得過 行到落地下果層已經勁多人 正值辦年貨個個都係度買禮盒 幾經辛苦終於迫到去舖頭度 除左原味同咖啡味年輪蛋糕長駐 仲見到新出左朱古力味好吸引 另外SHOW左好多唔同既禮盒 買左一盒有果肉同酒香味既蛋糕送禮添 可以望到一整卷年輪蛋糕出爐 望落真係超級長 即時分開一舊舊蛋糕拎出黎包裝同賣 原味年輪蛋糕(... 看全文
- «
- 1
- »
最近的POST
- 1 週前
- 1 週前
- 1 週前
- 2 週前
- 2 週前
- 2 週前
- 2 週前
- 2 週前


text:
Posted by England Football Team on Thursday, June 2, 2016
通常,寫足球黎講,好多人講或者好多人知嘅嘢,我都盡量避開唔寫,因為跟人口水尾容易之餘,自己又冇咩與眾不同嘅見解,咁就突顯唔到自己係有做功課同埋與別不同嘅球迷.好似有次同大學同學聚會,去左太子某間bar飲嘢,當時播緊阿仙奴對水晶宮嘅比賽,我哋呢啲會睇波嘅梗係望實螢幕,咁平時冇睇開波嘅都迫於無奈望兩下,但個位朋友睇左陣就已經不禁要講:「點解阿仙啲後防好似唔多穩陣,同埋進攻成日都係得個17號跑黎跑去.」See,呢啲睇一陣就見到癥結嘅嘢,我真係唔想長篇大論咁寫出黎lol.
但2016年嘅英格蘭,一隊要被歷史記錄落黎嘅球隊,我唔可能唔寫,因為佢哋繼發揚現代足球以後,再一次成功創造足球文明嘅大躍進.
當你認為現代足球,處理死球或者角球嘅人,最好都係有一定能力,而爭頂最好都係高大嘅中鋒.英格蘭話你知,唔好俾眼前嘅知識蒙蔽你,Come on!think out of the box,邊個話斬罰球嘅人一定要好叻斬罰球?邊個話爭頂一定要搵高大嘅中鋒先有用?鶴臣嘅實驗話我哋知,188cm嘅哈尼簡尼一樣可以斬角球罰球,要拓闊你哋嘅對處理死球嘅想像,奪回高大中鋒處理死球嘅話語權.而英格蘭處理死球嘅球員由十年前嘅碧咸到今日嘅簡尼,嘩!簡直係「簡尼一小步,足球一大步」喇!相信碧咸都會認為自己所學係徙然.
當你認為識入波嘅前鋒,最好係俾佢多啲靠近禁區,多啲起腳,可以發揮更大作用.英格蘭話你知,唔好俾眼前嘅知識蒙蔽你,射手一樣可以拉邊,一樣可以以翼鋒姿態出現.但係,唔係喎,史度列治係利物浦未試過打右邊翼鋒架喎.Come on!英格蘭球迷可唔可以open mind一啲,就係要球員踢啲唔擅長嘅位,咁個球員先可以走出自己嘅comfort zone架嘛,先可以刺激到佢嘅小宇宙.你哥迪奧拿,摩許奴要用大半季改造一個球員,too waste time!英格蘭只需要一場,仲要係淘汰賽.
當你以為國家代表隊應該選係過去一季聯賽裡面表現最穩定同埋狀態最好嘅球員,英格蘭又再話你知,唔好再俾知識蒙蔽你,識選,一定係選成季一場完整90分鐘比賽都未踢過嘅球員.因為,體力一定最充沛,表現一定強勁,你睇下夏薩特留力一季嘅苦心.然後,中場點解要踢開中場嘅球員踢呢?搵兩個由今季開始先轉打中場嘅球員打正選一樣無問題,更fresh,先有啲新諗法架嘛.點解要有穩定嘅陣容啫?咁啲球員知自己有硬正選就無衝勁喇,踢得好就要正選架喇,so wrong!
話說英格蘭教練鶴臣曾經為歐洲足協同國際足協擔任歐洲國家杯同世界杯嘅技術研究小組成員.學埋學埋咁多戰術,想打死人咩?與其個個去挽留美斯繼續踢阿根廷,點解唔係人人挽留鶴臣呢?鶴臣執教短短4年,英格蘭已經可以對足球文明作如此大嘅貢獻,其實俾多啲時間佢,話唔定2018世界杯祖赫特都會以中場身份出戰,幫球隊處理死球呢?我相信大家都好期待.


text:
聖經上說.......曰光之下無新事.......人要用雙手作正經事.......
人力資源問題
日日睇新聞,總有幾篇報導話請唔到人,8,90後大學生人工要求過高,唔識做野等等.
其實一直以來50s; 60s; 70s; 80s; 90s; 00s; 10s; ....... 學生對知識及見識的確比上一代係優勝. 因為社會發逹進步了, 上網搜查資料效率高, 撘飛機見識世界多了, 醫療藥物先進就好似70s邊處有藥物控制ADHD! 當年如果你有過度活躍或專注力不集中症狀! 讀書唔成! 你父母以經擺左你去煎蛋洗廁所既主要社會勞動力市場幫手搛錢養家! 可能你叻仔入黑社會做估或仔搛到盤滿BU滿! 根本個個人你我大家都係一樣第一次出社會工作, 何來有工作經驗! 間間公司冇左你都唔會死! 公司定得一個工價給你嘗試, 你有權選擇撳 YES / NO 掣! 你 YES 得就要賣你勞力, 知識, 時間, 責任, 服從俾公司! 間間公司要搛錢為維持生計! 公司一定搛凸你(睇你有幾叻仔拿到最多)! 你條氣順唔順都係一個定律, 因為社會有自由俾你撳 NO 掣! 嚴人工底咪繼續坐係自己間房打機到早晨見呀媽上班咪問她零用錢買點數咭! 一樣行得通! 又唔會死人!
其實有時會唔會係資方的問題呢?
有冇問題又如何! 關你乜野事! 翻出去做野啦! 你吹咩! 你咪走人囉!
請唔到人 - 我諗大家都見過勞工處$8,9000請十行全能,6日工,需OT ge job ad.我諗唔明點解lee D 人夠膽Post出黎.你而家唔係請奴隸獸,你請緊ge 係一個人ar~俾番多少尊重好無.同埋好似買車咁,你要買Benz就唔該俾Benz ge 錢,無可能你expect 你俾toyota ge錢會有Benz ge 質量ga ma !
香港地市場無論97前97打後都一定有大把人搶住揾工做! 講真當年90代我入行都見唔小你呢類人, 大家食LUNCH實有話公司不是, 但自己心裏明白狗UP完就翻公司駁殺! 啲人唔做轉工係佢地既事! 都話囉你叻仔既, 自己跳出來開公司做老闆, 搛到錢成功上岸, 你一定會翻來炫耀! 我見唔小呢類人! 又有啲本身係太子爺易世祖, 出來駁殺上位為名利, 得到手咪hea住做翻自己! 你以為你係十行全能身價Ja! 周街都係叻仔叻女! 只有老闆講"If I pay peanut, I have monkey!"即係老闆對眼係明亮市場出什麼價錢他們就用什麼價錢請人! 不過社會有好多人總會對自己好有信心永遠覺得自己係德國車要跑 Nurburgring 而唔會跑FUJI Raceway!
8,90後大學生人工要求過高 - 我覺得有時都要睇番生活指數,真係衰D講句依家茶記食個晏都$4,50,你俾around$10000人,人地唔洗養家,唔洗有正常ge social life.你估讀個Degree 番黎真係唔洗嘔心瀝血,俾錢就得?如果人地讀咁多年書,出到黎捱足10幾20年人工先上到2xxxx-3xxxx,咁讀書為咩?點解唔中學畢業就出黎做野,儲多幾年錢,早D上車好過la~
喂! 你幾多歳人? 過左18歳(狗毛生上肚, 唔死老X土)就叫成年人! 作為成年人就要獨立啦, 自己工作揾錢自己管理自己生命生活! 你老頭老母都忍耐地忍狗住你大爺咁款養你十八年啦! 做仔女有啲人性都睲目自己要出去揾錢養家係生存主要目的! 重講SOCIAL-LIFE, 唔夠錢洗, 入不枯支無儲蓄買唔到樓! 我近期見一個90s后女仔, 她老頭想叫佢跟我學野! 個女仔啲QUALI係澳洲 UNSW PhD 乜乜乜 (有 Charter Qualification)! 現在開始係中大讀Part time法律! 你知唔知個女仔係某發展商工作三年都係萬六港元月薪! 可想言之, 工作經驗係幾咁重要! 所以有小部分連英文都講唔順既大學生一出頭就嚴三嚴四! 自己照下鏡先啦!
唔識做野 - 我覺得,有時係真ge,亦有時係"唔識遊戲規則"而俾界定為唔識做野.老老實實,香港現時咁多fresh grad,有幾多個係做緊自己本科讀ge野ge行業?唔識好正常.你唔教點識?老一輩成日話"自己係隔離偷師la~咩到要人餵到埋口."一係就"俾人X多兩X就識" lee d concept 跟本就壞腦.我自己讀HRM 出身,professor 第一日教ge唔係D 咩勞工法例,而係勞方合法罷工ge 權利.之後就教我地點去避免lee 個情況出現,同埋點樣去做training and development, leadership & different management style.但今日我見到香港好多公司geHR department,Head hunt, recruitment agency 除左識點樣壓價同走勞工法例"隙" 其餘一個HR應有ge functions尤其係training and development一樣都無.咁仲講咩人力資源! 之於"遊戲規則",有時對做事真係百害而無一利,初出茅廬見到唔啱ge 出聲好正常,只係佢唔識包裝句說話頂撞到你.lee d 真係要包容下同俾時間人學下lor~
問你一句! 你有多少年工作經驗? 請問你入過邊幾間大公司做過? SHK, CK, HSBC, SHELL, Goldman Sachs, Merrill Lynch, Deacons....... 呢啲公司制度同福利係好好! 俾前輩話, 罵, 笑一定有啦! 前輩都話當新仔做六七年工, 大家都係咁高咁大, 至於能否上位就睇老闆喜唔喜歡"你" ! 叻仔咪多做事小說話及冇價子見乜人都笑重幫人! 蠢仔咪乜都嬲乜都埋怨乜都投訴!
不過我都唔否認,係有D"極品"存在.但我認為問題係出自雙方面並非單方面.
其實人唔一定有錢有地位就叫成功! 只要勤勞工作做好自己本份就是人上人! 我班客人及Partners係小學學曆三十歲都係一班O西! 只係勤奮儲蓄, 跟著到老時用儲蓄投資物業, 唔咪呃你地!
[ 本帖最後由 rho837 於 21-5-2015 15:02 編輯 ]


text:
就係兩點先想收工 想UNUN腳唔洗做
幾時到我中頭獎呀Hi
想下好啦 仲有30年要挨
what is a man
就係兩點先想收工 想UNUN腳唔洗做
幾時到我中頭獎呀Hi
通常去到4點先飯氣過
但果陣又開始等收工無動力做野
如果有得訓晏教就好
what is a man
以為係問膠題post
就係兩點先想收工 想UNUN腳唔洗做
幾時到我中頭獎呀Hi
通常去到4點先飯氣過
但果陣又開始等收工無動力做野
如果有得訓晏教就好
好有經驗咁喎
就係兩點先想收工 想UNUN腳唔洗做
幾時到我中頭獎呀Hi
通常去到4點先飯氣過
但果陣又開始等收工無動力做野
如果有得訓晏教就好
好有經驗咁喎
有邊個真係想返工呀 有錢唔洗係度打工喇
就係兩點先想收工 想UNUN腳唔洗做
幾時到我中頭獎呀Hi
通常去到4點先飯氣過
但果陣又開始等收工無動力做野
如果有得訓晏教就好
好有經驗咁喎
有邊個真係想返工呀 有錢唔洗係度打工喇
係屋企冇野做咪一樣死
仲有3粒幾鐘 唉
大家返緊咩工
大家返緊咩工
我隻貓亂屙屎,點算好
我隻貓亂屙屎,點算好
我隻貓亂屙屎,點算好
冇養過 幫你唔到
我隻貓亂屙屎,點算好
冇養過 幫你唔到
我隻貓亂屙屎,點算好
冇養過 幫你唔到
我老豆話再係咁會車佢出郊外掉左佢,我好唔開心
我隻貓亂屙屎,點算好
物似主人形,貓奴要跟主人咁做
仲有3粒幾鐘 唉
我隻貓亂屙屎,點算好
物似主人形,貓奴要跟主人咁做
可能因為朝早我地唔放佢出籠,一放出黎,我地一行開,佢即刻係地下屙


text:
遊戲名稱: Steppy Pants
類型:HEA時必玩
介紹:
Steppy Pants 係由 S! Games Pty Ltd. 發行嘅技術性offline遊戲,玩家主要係控制遊戲中唯一嘅角色去行路,呢隻遊戲睇落好易玩,但一到你玩個陣就會發覺:發生乜事?!F_CK!咁嘅情況.單人玩又得,同朋友仔鬥遠又得,最重要係一隻無得爆機嘅遊戲,分分鐘燒左你幾粒鐘都唔覺!
玩法:
玩家觸接螢幕,角色就會開始向前行,按住螢幕時間愈耐,角色踏步嘅幅度就會愈大,當角色踏步幅度到達最大時,角色就會斷腳,即係輸~
當你明白之後,就可以正常行動.遊戲嘅路面上會出現唔同幅度嘅格仔,角色雙腳必須踏係格入面,如果踏到邊線就會 PK,即係又係輸.
遊戲仲經常會出現一啲意外,係乜?你玩個陣咪知囉!
(準備開始行!) (踩線即PK)
MUDAPPS自家評價:
長時間作戰力:6
雖然呢隻係offline遊戲,但畫面質素唔差,加上玩家好多時會玩個陣揸到部機實一實,搞到好熱,所以電力嘅流失都算係比一般遊戲快少少.
攝時間能力:9
呢隻遊戲主要係比玩家突破自己嘅紀錄,所以通常一上左身就會玩好耐,好耐,好耐,小編有次為左破100步大關,差唔多玩左成日⋯
另外,玩呢隻遊戲個陣精神會好集中,所以時間過得特別快,最岩去旅行個陣等車,搭飛機個陣用黎燒時間用,一流呀.
解悶能力:8
雖然呢隻遊戲得一種玩法呀,但當你有幾個朋友同你一齊鬥個陣,簡直就是帶比你無限嘅歡樂呀!當你幾個朋友一齊鬥遠個陣,每一步都會變得特別緊張,特別激動呀.有陣時差一,兩步就破紀錄嘅時候,絕對係會緊張到手震.所以呢隻遊戲係悶悶地無野做個陣,絕對會係幫你地解悶嘅神Game! 當然如果你一個朋友都無⋯呢隻單機遊戲都可以比人以碌紀錄為目標,瘋狂咁玩!
威威程度:6
Steppy Pants以下線形式進行遊戲,遊戲本身只有儲特別外觀作成就,而解鎖左嘅外觀亦無特別能力, 係呢方面令人無咩心機長期玩隻game.幸好, 本身遊戲嘅難度真係相當高,自自然然會成為同老友鬥行得遠或者放上Facebook倒威威!!
Google Play 商店 :
IOS App Store :


text:
中環出更:青聯就職禮范駿華秦善文蒲頭
香港青年聯會第十八屆會慶及會董會就職典禮尋晚喺會展舉行,身為青聯主席嘅陳仲尼同常務副主席葉振都同卓妮say咗個hi之後,就忙住滿場飛招呼賓客,事關佢哋尋晚青聯會員加埋賓客有成八百幾人,相當熱鬧.另外,卓妮喺台上發現有一排無見嘅青聯副秘書長范駿華,儀式一完,佢就喺人群中消失咗.
「無緣」同曾智雄做親家
另一個少見咗嘅朋友仲有副主席秦善文,佢大讚四個月大就有十八磅重嘅囡囡好腳頭,事關自從囡囡出世之後,佢生意好到不得了,所以就算要幫手湊女佢都湊得好樂意.佢仲有個兩歲大嘅囝囝,佢大讚囝囝記性好,排英文字母同數目字都無難度,咁啱佢老友記,青聯顧問曾智雄最近都再做爸爸,生咗個囡囡.照計兩家人咁熟,話唔定小朋友青梅竹馬,將來會情投意合,不過秦善文一聽到就話無可能,事關曾智雄係佢個仔嘅契爺,佢亦契咗曾家公主做契女,變相兩個小朋友係兄妹關係,所以都好難做到親家親上加親.對於樓市,佢話佢同天匯已經告一段落,唔想再提,加上佢覺得連政府都叫大家要審慎入巿,所以佢都持觀望態度.
香港青聯每年改選,可以連任一次,所以主席陳仲尼做咗全國青聯副主席,佢喺香港青聯主席之位,冇因為今次改選而改變.
卓妮
贊助商:


text:
每一個女生護膚的程序絕對少不了四款東西
不過或者你話我其實有用BB Cream / 有化妝既話
拿,呢個就係一個問題啦,乜都唔搽係代表你連防曬都唔搽
但係面既話真係好少,而你唔好以為防曬就只係利用普通既洗面產品就可以?
早前我就介紹過back to sixteen 既BB 氣墊粉底
其實back to sixteen 又點止係有彩妝品咁簡單呀?
當你以為它是泡泡潔面嗎?其實它有一點算是油性既洗面東西
以汞的型式設計,兩汞已經好夠份量使用
在樽底的位置仲有一個使用有效日期
都差唔多三年時間,不過都係個句
開左既產品始終會受潮,半年至一年時間已經好夠架啦,用唔哂都要掉
今次呢個洗面泡泡原先是以木瓜酵素做主打
加上不少的花既提取物,做得既清潔乾淨
同時又唔會令皮膚乾爭爭,
最重要佢既質感又唔會同平時既落妝油咁油淋淋
雖然我呢D 死懶鬼,番工真係好少好少好少化妝
但係小妹都會使用上防曬既產品
所以落妝產品有時我會使用上架
當然有時我就會用上落妝油啦
但係睇過唔少既化妝師講過,其實油份既落妝產品對於冇妝品係面度使用
其實唔多唔少會洗走本身擁有既油份
所以如果臉部既油份缺少左既話,就會不斷出油滋潤番,
所以有時冇化妝就盡量唔好用落妝既產品去洗面啦
或者你會話,咁即係你講哂啦你而家用緊既咪又係油?
今次呢個油就同我平時用既分別有一點不一樣
因為佢有一個嶄新油變泡泡技術,同平時用既落妝油一樣,先在彩妝上面按摩一下
溶解左面部既彩妝之後就可以加水乳化啦
但係平時就係可能會水滴滴,但係佢就會變成泡泡啦
有陣時洗完面落完妝就一定好怕乾爭爭既感覺
但係今次呢一款反而冇呢樣問題之外仲可以洗完面慢慢再搽野都未有問題
真係估佢唔到咁好用,最重要都係個句價錢比較抵,
而且它有清晰既地方可以比大家知道用剩幾多,
就唔洗怕去到用完先知用哂啦
小妹就最怕係咁架啦,唔知你又係唔係呢?
所以如果你又好似我咁鐘意用BB 氣墊粉底.
用完佢又唔想攪咁多野落妝?
一枝 木瓜酵素卸妝潔顏泡泡就一定幫到你啦
最重要係同一些名牌子既落妝油差不多
識得揀,揀個平d 用住先,人都開心d 啦
如果你都有興趣購買的話,就可以在各大屈臣仕購買
希望你地都喜歡小妹既介紹啦
想隨時留意小妹既Blog 既動態及生活點滴
記得要Like 我既專頁啦


text:
2016年宋姓宝宝名字大全
宋姓在《百家姓》中排行第一百一十八位,在现今中国人口数量中排行第二十四位,是一个人口众多且多民族,多源流的古老姓氏.一般认为,宋姓主要出自子姓,属于以国名为氏,据史籍记载,周成王时期,周公旦评定周公旦平定殷侯武庚和三监叛乱之后,封微子启于商朝发源地商丘,建立宋国,到宋襄公时期,宋国已经成为天下诸侯的盟主,是春秋五霸之一,后来宋国被齐国所灭,宋国子孙遂以国名为氏,称宋氏,并一直流传至今.那么,作为如此辉煌的一个大姓,在2016年出生的宋姓宝宝该如何取名字才最好呢?下面请看华人开运网为大家带来的:2016年宋姓宝宝名字大全.
2016年宋姓宝宝名字大全
2016年宋姓男宝宝名字大全:
宋季萌 宋玉龙 宋景胜 宋嘉胜 宋信鸿 宋光亮 宋博赡 宋绍祺 宋嘉慕 宋奇邃 宋飞飙
宋昊然 宋玉堂 宋鸿德 宋志学 宋玉宸 宋飞雨 宋敏智 宋康时 宋俊雄 宋高远 宋星文
宋嘉玉 宋欣嘉 宋文成 宋经纶 宋阳焱 宋嘉德 宋安怡 宋翰林 宋高义 宋睿诚 宋鹏云
宋玉宇 宋巍奕 宋温茂 宋星波 宋高旻 宋阳曦 宋英杰 宋元甲 宋飞捷 宋乐家 宋和惬
宋安歌 宋茂才 宋兴平 宋建义 宋嘉致 宋睿好 宋修宋 宋伟博 宋刚豪 宋俊智 宋鸿煊
宋绍辉 宋玉书 宋成文 宋奇水 宋志文 宋俊民 宋星阑 宋康胜 宋雨星 宋俊侠 宋英耀
宋溥心 宋宣宣 宋葆守 宋峻密 宋驹峻 宋榜森 宋阔金 宋森展 宋帅骥 宋稼汉 宋守鑫
宋骥魁 宋辅彦 宋高阔 宋儒骏 宋展瑜 宋钢昂 宋嗣日 宋碧稼 宋闻宽 宋日律 宋玮贤
宋魁舜 宋宾剑 宋宽高 宋瑜任 宋俟石 宋木宾 宋心御 宋澜沧 宋乐逸 宋高澹 宋璞瑜
宋君浩 宋泰河 宋智志 宋子民 宋嘉年 宋浩壤 宋飞捷 宋德本 宋嘉勋 宋嘉颖 宋华翰
2016年宋姓女宝宝名字大全:
宋尔蓉 宋醉兰 宋半蕾 宋从寒 宋听兰 宋寻凝 宋丹琴 宋小晴 宋灵荷 宋寒雁 宋春容
宋尔梅 宋雨琴 宋惜枫 宋依云 宋笑琴 宋幻春 宋问萱 宋曼寒 宋沛白 宋凡丝 宋小竹
宋怜菡 宋雁岚 宋书白 宋凌儿 宋雨寒 宋凝梦 宋安珊 宋梦云 宋如南 宋香巧 宋灵旋
宋问兰 宋又梅 宋飞兰 宋新菱 宋元蝶 宋冬云 宋怜筠 宋秋莲 宋幻雁 宋安珍 宋忆玉
宋巧竹 宋凌翠 宋友桃 宋又安 宋忆易 宋晓翠 宋夜云 宋夜梅 宋沛春 宋芷莲 宋元槐
宋晓槐 宋水蓝 宋雅雁 宋春柏 宋海筠 宋思卉 宋安阳 宋雨菡 宋沛柔 宋芷桃 宋灵萱
宋春双 宋凡巧 宋幼枫 宋宛烟 宋若岚 宋平珊 宋安绿 宋小玉 宋雁蓉 宋书云 宋思雁
宋怜丝 宋忆文 宋幻桃 宋南海 宋念山 宋采南 宋紫蝶 宋凝阳 宋怜寒 宋雁枫 宋小香
宋盼蝶 宋映莲 宋尔萱 宋千春 宋含雁 宋沛丝 宋思萍 宋雁露 宋碧阳 宋千云 宋涵阳
宋书蝶 宋寻凡 宋雁柔 宋春寒 宋盼青 宋寻荷 宋山秋 宋初玉 宋寻蕊 宋梦白 宋诗梦


text:
食老本 引新粉 燦神YouTubers齊演笑
燦神廖偉雄1月開show,叫「燦神回歸演笑會」,副題係「七太救地球」.一睇就知食《笑聲救地球》乜太老本.本來show內個角色直接叫乜太,不過TVB臨時唔俾,燦神話TVB幫佢:「如果唔係佢咁做,邊有咁多媒體報道我個show?」表面講得輕鬆,不過原來截稿前重未搵齊嘉賓,「小李」胡大為多數唔會做,燦神就搵位後生仔做「表表李」頂上,再加插一眾YouTubers如伍仔同性感o靚模撐場.燦神明白食老本唔係辦法,惟有搵新紮網上紅人「互動」,吸引新生代粉絲入場,先可以成功吸金.
text-專題組 photo-Jacy,Tung
YouTube係小眾平台
即係咁,雖然「七太(乜太)」係廿幾年前產物,不過演笑會記招所見,燦神仍有唔少十幾廿歲fans,筆者同佢傾過偈,大部分都對燦神舊作如數家珍,絕對唔係職業粉絲,就連扮城城出位YouTuber伍仔,同只有17歲Anwo都專登捧燦神場.橋唔拍舊,最緊要有YouTuber受,原來佢兩位都YouTube睇到燦神經典片段而成為佢忠粉,伍仔重會個show度演出,佢話:「第1次接觸燦神係電視台重播《笑聲救地球》,當時笑唔停,同時個心度諗,點解佢笑位可以掌握得咁準?我自拍扮片放上YouTube,亦好大程度因為睇佢片.最近有機會同佢合作,就更加體會到乜叫專業.好似佢今日化個七太妝就即時上身,連劇本都唔使就引到全場笑唔停,呢咪功力囉!」
今次個show會搵一眾YouTubers後輩合作,伍仔係其中之一,燦神話希望俾到一班有潛質新人唔同平台有演出機會.「YouTube個平台雖然好大,但每個個體channel都好小眾,即係你要做好專,講園藝就係園藝,教化妝就係教化妝,搞笑就真係要令人笑到碌地先引到人click你.教人化妝還好,紅就會有化妝品sponsor你,俾錢你,但如果只係以搞笑賺likeYouTubers點搵到錢?我覺得呢班YouTubers需要有個唔同平台再發揮,但單人匹馬好難闖出去.」
重搵緊嘉賓
燦神話今次搵伍仔幫手,因為伍仔之前同佢講,做十幾年YouTuber,雖然有成績,但確定唔到之後點發展,有迷惘.「佢最初由模仿扮開始,模仿係!演藝第1個工作係需要模仿.但之後就要有自己創作,先有個人價值,人先會俾錢搵你做.所以我提議佢過我個show大家jam下,因為惟有唔同平台做唔同,先會有新火花出現,佢做完呢個show未必會即刻有老細睇中佢搵佢拍,但多個平台,始終叫多個機會.」
雖然話就話係俾機會後輩,但實際上係互惠互利多.個show只剩1個月時間,但竟然重搵緊嘉賓.「其實已經有個班底,不過全部都係拍膊頭,冇俾錢人,費事再開人個名宣傳啦!內容就可以講多少少,其中1 part『搞魔幻廚房』,係以七太個廚房做背景,會請著名魔術師Kelvin Siu演出大型魔術,到時可能會變隻牛出都唔定!而我自己亦會表演彈鋼琴,係我從演以首次表演.」
今次個show重搵網報主持薛國斌扮「表表李」,頂上胡大為小李個位,又搵3個模「色,香,味」做助手,講到底,燦神心知肚明,只食老本吸引力始終有限.「習近平都講過,用60年代思維經營而家2014身體又點掂呢?人係要不斷變,娛樂事業都係,要加入新元素先有吸引力.」
HKTV最緊要快
講開新,港視開台造成全城熱話,好多網民大讚節目質素高.不過唔知係咪王維基冇搵燦神過檔(笑),佢對於HKTV前景又有另一番見解,唔係太睇好.「你話HKTV拍攝質素好,其實TVB做唔到咩?質素,有錢就做到,而有市場你自然有錢.HKTV投入好大量資金同人手,咁樣燒錢法,維持絕對唔得耐.佢而家面對困難,係搵返錢唔夠cover開支,網唔同電視,唔使限時限刻收睇,佢點吸納廣告客?客戶睇你瀏覽率,又點令到多人去click你?呢兩樣係搵錢關鍵.王維基面對最大問題,就係點樣短時間內打開最大market.」
燦神話,王維基唔能夠只睇香港呢個market,而要將佢網絡電視做到全世界.
「網絡電視唔同TVB,TVB只係個地區電視台,網絡電視就係全世界.但廣告營運方面,點計數係個問題,例如馬來西亞觀眾click你,但可能香港客戶廣告唔使去到馬來西亞,新加坡喎,marketing就要諗通呢個問題.我認為應該好似Yahoo!咁,唔同地方set up地區sales and marketing團隊,一係同邊地區廣告公司合作.
「今時今日網絡世界要做到全球同步,香港只係製作中心,係1個點,將所有訊息同一時間發到全球,又可以同時世界各地收錢返,如果做到呢樣話,王維基會成為電視界新模式英雄,將香港電視製作帶去另1個黃金時期.但係要好快,因為冇錢燒喇!」
係時候重溫「乜太與你」啦,另外前排燦神錄幾段對YouTubers同乜太睇法.
早前燦神同新傳媒合作拍幾段YouTube片,扮出山整叉燒壽司,成功引起討論.


text:
雖然今年中大學生會同黃毓民講啲嘢太柒,搞到成班人衝去支聯會嘅 六四 燭光晚會,維園依然坐滿六個硬地足球場,以及坐滿半個草地.只不過, 六四 悼念之路點走落去,就好似我呢幅 Feature Image 嘅主題一樣,係一條光明正義之路,但無基礎.
六四 必須走向本土化
支聯會嘅集會唔係維穩,如果黃毓民覺得自己咁夠薑繼續中華民國國軍將領反攻中國之志,唔該佢自己搞隊軍隊,執行蔣中正嘅任務,唔好喺度嘴炮鬧支聯會,支聯會每年至少有搞個集會,你估容易嘅,你試吓叫黃洋達去搞喇笨.仲要搞呢啲集會要孭法律後果,我申請過《公安條例》嘅不反對通知書,我知果啲係乜叉嘢嚟.
但依家支聯會點解越嚟越少群眾基礎,因為件事無法本土化,妄想用 六四 集會嚟扭轉港中分家之勢,呢個係拖累成個 六四 議題,簡直係黐線.無錯, 六四 集會係有一定本土化,例如血染的風采用梅艷芳版本,唔再用中國嘅版本.盡量俾年青人上去發言,但成件事問題,內容仍然係強調乜嘢同胞,又無一定相應英語版本(但唔敢再有華語版本嘅嘢,費時被人屹.)我同意, 六四 係必須要加強講中共點仆街,作為港獨派同親英派,對呢啲控訴中共點仆街嘅場合,我係樂觀其成,只不過,意識形態上,如果要拉攏國家認同上完全否定中國果批人,用字係必須要改,依家係遠遠唔夠,本土化行得太慢.
另一方面,我唔反對 六四 集會籌款,因為香港根本無正常嘅籌款途徑,你估黃毓民呀.但果啲「珍惜群組」嘅大屠殺否認者,係一定要逐個搜集資料,然後算賬,無理由得我一個人做,我試圖逐個影呢班仆街嘅樣果陣,啲人爭啲襲擊我,香港警察係及時阻止班友郁我,但呢張相點影出嚟,大家諗吓
對珍惜群組呢班人渣,必須逐個起底,起底起到連住址同資金來源都要起出嚟,然後交俾各國嘅情報機關,終有一日,呢班大屠殺否認者,係必須被法律制裁.同人渣辯論係無用,拉人至有用.
Feature Image
Sony A7 + Carl Zeiss Sonnar 90 2.8 T*
內文相片
Sony A7 + Carl Zeiss Biogon 28 2.8 T*


text:
求大神破解QQ找到QQ密码破解QQ密码 非诚勿扰先付款后收货一边去!! 有交易渠道的留言!! 求技术硬的!
加我QQ:154284301收费办事
好好好好好好好好好好好好好好好好好好好好好好好好好好好好好好好好好好好好好
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
好好好好好好讚讚讚讚讚讚好好好好好好好讚讚讚讚好好讚讚讚讚讚好好好好好好好
好好好好好好好好好讚讚讚好好好好好好讚讚讚讚讚好好好讚讚讚讚讚讚讚好好好好
好好好好好好好好好好好好好好好好讚讚讚讚讚讚好好好好好讚讚讚讚讚讚好好好好
好好好好好好好好好好好好好好好讚讚讚讚讚讚好好好好好好讚讚讚讚讚讚讚好好好
好好好好好好好好好好好好好好讚讚讚讚讚好好好好好好好好好讚讚讚讚讚讚好好好
好好好好好好好好好好好好好讚讚讚讚讚好好好好好好好好好好好讚讚讚讚好好好好
好好好好好好好好好好好好讚讚讚好好好好好好好好好好好好好好好讚讚讚好好好好
好好好好好好好好好好好好好好好好好好好好好好好好好好好好好好好好好好好好好 154284301 发表于 2016-2-1 08:08
加我QQ:154284301收费办事
这个是骗子,别信
都是什么鸡毛
页: [1]


text:
佢有3場時間, 我就係去最早0個個 (即係11:00am-12:30pm喇). 佢個地址係金鐘海富中心1期30/F. 我早左10分鐘去到, 都仲未有其他人 (得d staff係度), 我就趁機影下相, 諗住翻黎share比大家睇.
咁一齊8下先:
呢個係一入門口會見到既counter setting呀.
咁又有花王其他既品牌啦 (e.g.Curel, Liese).
近window既setting, 好多jar高滲透保濕精華霜呀!!
比我地坐既檯上面既東東.
咁其實尋晚都收到Sofina既Training Director – Ms June Cheng既電話問我用d product用成點同埋提我今日出席個發佈會(我點會唔記得呢haha). 今日早左少少去到, 見到仲未有其他人, 只係得佢地d staff. 咁我同佢地既Marketing Director (Josephine)傾左幾句, 之後我諗June怕我悶, 就叫另一個staff幫我做skin test睇翻皮膚既status, 唔洗問啦, 都係”乾乾乾”啦.
等齊人(我估得4個bloggers, 其他都係記者)就開始喇. 首先係Josephine share下Ceramide對皮膚有咩好啦, 之後再講返尤加利精華可以增加多dCeramide係皮膚入面. 咁當然啦, 呢個高滲透保濕精華霜就有好多尤加利精華係入面. Josephine話, 如果其他brand要整1 jar高滲透保濕精華霜要用40幾萬呀 (好誇張!), 但係因為花王有40幾年研究Ceramide既經驗同技術, 可以用好reasonable既價錢黎整1 jar, 所以呢jar cream都係多謝$390/ 50g (唔算貴丫). Josephine講完之後到June教我地點用Sofina Beaute d products. 個大發現係原來Sofina Beaute既products係眼咀都用得 (唔係好似其他brand咁要分開). 正! 我今晚用埋係眼同咀位, 睇下有無驚世大發現先. June share完之後就係小茶點時候 (都係吹水time啦).
仲有, 原來佢地金鐘呢個”beauty centre”係新開, 佢地都想d magazine同佢地Sofina合辦d美容班呀, 化妝班呀咁. 佢地仲有一個房係裝修緊, 過一兩個月後就會變成facial房. 聽完都幾興奮, 如果有多d美容班同化妝班, 咁大家都多d機會玩佢地d products啦!
好, 臨走之前, 佢地為左多謝我地出席, 送左下面個枝活氧碳酸潔面泡沫比我地. 聽聞用呢個洗面會有massage效果, 同埋可以去面腫! 我呢兩日唔知做乜面腫腫地, 等我快d試下得唔得先.
關於Sofina Beaute既詳細產品用後感, 我下個星期頭再出文share啦.
Comments
Comments are closed.


text:
有一間科技公司出左個memo,以「提高公司士氣及效率」之名,規定唔畀聽電話同message,家人緊急電話全日限聽一次,真係同玩百萬富翁只可以問親戚朋友一次一樣咁嚴謹.喺去廁所方面,每日可以申請4次,每兩次15分鐘.睇監獄風雲,只要發哥同獄卒提出,都有得隨時去廁所啦,真係慘過坐監.
個memo 最仆街嘅地方就係,只要員工違反規則,就當違反公司紀律,會畀人炒同冇任何賠償.換言之,公司可以好容易就炒左個員工而唔賠錢,屙屎屙到工都冇埋.
有咩爽過GET PAID TO POOP,喺公司屙屎真係抵返哂.有屎當然係儲埋等返工屙,經過年月嘅調節,每每較啱時間,就可以喺office hour如期進行排泄工程.
唔好講笑,真心鐘意喺公司屙屎,唔單止抵返哂,最重要係大熱天時,屋企廁所冇冷氣,公司廁所有冷氣,腸道都活躍D,屙都屙得順暢D.皂液廁紙都慳埋,真係乜仇都報哂.
子華講過,月尾拎個份唔係糧,係賠償,補償返因為返工而喪失做唔到自己野嘅時間.「唔可以蝕畀公司」嘅睇法,係源於公司平時刻薄開我.
我係以「你不仁我不義」嘅原則,去看待我同公司嘅關係,份不平等僱傭條約,從來只有我蝕畀佢,時時刻刻「唔可以蝕畀公司」係有效令我心理平衡返少少.
斤斤計較方面,我從老屎忽身上學會很多…
–> 可以叉嘅電器當然係拎返公司叉.手機,尿袋,芭蕉扇有殺錯冇放過.
–> c9 同事當然係要喺公司copy 埋補充練習比個仔
–> 年尾print quota 有剩,冇用都print 定D身份證備用
你睇到張memo,就知係一班後天智障嘅高層嘅傑作,隔住個mon 都feel 到班人低低地.
–> 點會講出口呢?
有D 人嘅奴性真係用1比99都洗唔走.有人comment 話,一日去4次廁所連lunch 去一次,其實好合理,返學都係小息先去.去廁所時間15 分鐘兩次,每次7分半鐘,屙唔出好明顯係便秘,企喺度都冇用,梗係返去做野.其實個問題唔在於次數同時間合唔合理,而在於「點會講出口呢?」,只要公司講出口,就唔好妄想可以提升士氣,只會令員工唔忿氣.
–> 出memo係白紙黑字寫出對員工嘅不信任
出「限去廁所令」,老闆係有個前設,就係員工根本就係偷懶.畫公仔畫到出腸話員工偷懶,只會令員工更加唔妥個老闆.點解會流出呢張memo?好明顯係員工影出來,亦證明左張memo除左「引起公忿」之外,係廢嘅.公司限定一日去4次廁所,都可以好肯定,原先平時去唔到4次嘅員工都會「唔好蝕」地,用盡4次quota.
道理真係好簡單,公司只要對我好到外人都覺得「羨慕妒忌恨」,我就會發奮圖強架啦.屎我係會照屙,野係會照做.何需以小人之心,度君子之腹,猜度員工係唔係用人有三急嘅藉口來偷懶呢?
有人話可能間公司D 員工好過份,先會有呢張Memo 嘅誕生.其實香港人真係好勤力,大家都有聽過職業司機冇時間去廁所,引致尿道炎;有聽過OT 時間過長喺公司猝死;就從來都冇聽過老闆攰到身亡.我真係唔信香港員工會偷懶偷到事無忌憚,各位老闆,打工仔返工唔係為左去廁所架,打工都係為左用自己嘅勞力去換取合理嘅待遇.好好珍惜香港員工,唔好咁刻薄啦.
8月1至7日係「國際母乳餵哺周」,食物及衞生局邀請私人企業,提供母乳餵哺友善工作間,畀在職嘅媽咪餵哺母乳.香港地,連去廁所都「期間限定」,有咩條件改善勞工嘅工作條件呢?


text:
Youyou Wifi
呢間我用過, 佢有2個plan, 我當時用既係佢個郊區4G Wifi ($35蚊一日, 2017年1月). 另一個plan 係市區4G wifi. ($23蚊一日, 2017年1月). 佢地成日都有promo 會平. 不過要自己睇facebook 搵.
郊區個個係要貴d 既. 不過係會俾部AU Wifi Walker 俾你, 行AU network. Au Wifi Walker 呢個model 既特點, 就係核電. 差一次用到14個小時以上. 市區個plan 佢地用Softbank 既蛋行Softbank network. Softbank 個隻蛋用到8小時only.
正如所有Wifi 蛋一樣, 隻蛋速度取決於插係蛋入邊張Sim 卡. 我用郊區4G wifi 個plan 個速度就真係好麻麻. 我搵唔番個speedtest result. 不過我係長期被瑣速係 2.5Mbps. 我點解會咁清楚? 因為我自駕遊係慣左開住 Moov 聽歌. 聽住Streaming 的話, 坐我後面既人係慢到完全上唔到網. 所以我先做speedtest 左好幾次係唔同既地區. 全部係2~2.5Mbps 不等既速度. 不過好處係, 慢就慢d, 不過真係無限data 同極之穩定. 所以郊區4G wifi 如果再有勇兵試完可以報告下speedtest 就最好.
另外亦有人試左佢地既市區4G wifi 個plan. 速度幾好. 不過電用得8個鐘!!! 要注意係要帶尿袋. 評價對市區4G wifi 個plan 係正面既. 速度屬於偏快.
回報#1 (市區4G wifi plan – 高山市)
有料要報? 請去右下角條link 報料!


text:
但係各位廢青,到新年期間咪又係一家大細入戲院比錢王晶洗,睇佢繼續拍垃圾片?
佢咁有錢咪又係咁多年黎香港人一代代咁供到佢肚滿腸肥?
你再唔認同佢既價值觀,最後有權決定「香港主流電影,電視價值觀」既,正正就係垃圾屎尿屁.最後有say去傳播宣揚香港精神既,正正就係垃圾.
如果而家你要問我咩係香港精神,我會毫不猶疑咁答你:就係垃圾精神.垃圾精神即係一種戀劣既精神.
呢種戀劣就係由一班食老本既有錢垃圾,通過製造更多既垃圾,去餵飽全香港既垃圾.
王晶之所以有資格視所有青年人為廢青,源於佢知道無論佢講咩垃圾言論,拍咩垃圾電影,青年人都制裁唔到佢.
賭城翻炒翻炒再翻炒,由肥螳螂打到飛啤牌.基本上只要放番幾個大名星係套戲度出現,話之王晶拍咩香港人都肯睇.
你食垃圾,又點可以話自己唔認同垃圾呢?
無錯,你可以繼續用把口係網上面話佢唔成功.但你唔認同佢唔會令到佢有一毫子既損失,只要你/你既朋友/你既家人繼續供養佢.
要令到一個人收皮,就要擊潰對方認同既價值觀.
王晶相信:「廢青根本傷害唔到佢」,「拍垃圾都有人睇」,「廢青屌完都會繼續比錢佢洗」.
賭城風雲3有周潤發,劉德華,張學友,張家輝.所以王晶好老定覺得最後大家咪又係睇完影低張電影票post上instagram打句:「支持發哥先睇.」
點解佢會可以咁串?點解佢可以當所有廢青無到姐?因為廢青有前科架囉!好幾年前,個個拍曬心口話罷睇TVB,結果呢?
咪又係日日追「my盛lady」?咪又係一知道子華攞視帝就瘋狂洗版?
說好的骨氣呢?廢青少少骨氣都冇,人必自侮而後人侮之.唔怪得被上一輩睇死架喎!
賭城風雲II係香港首周票房港幣1413萬元,如果王晶今次票房都仲可以攞番呢個數,咁就證明香港不論廢青,廢中,廢老都共擁同一個價值觀.
同一種香港式垃圾精神.
一句講曬:罷睇王晶,新年流流同佢開年!


text: 大家成日都講美魔女,凍齡美女,越數越多,其實仲有一個數漏咗,就係53歲章小蕙,鍾鎮濤前妻.當年曾被裕泰興追討二億五千萬欠款,章小蕙一句「飯可以唔食,但衫唔可以唔買!」真夠霸氣.好景嗰陣,章小蕙每季買衫花費30多萬,真係好豪.以前買嘢可以唔睇價錢,章小蕙曾話過,出街從來都唔用銀包,更少帶現金,因為買貴衫可用信用卡,買咖啡麪包則習慣賒數,咁好可能佢好似林鄭一樣,連八達通都唔識用.依家人生閱歷多咗,對金錢睇法自是不同.長居美國嘅章小蕙,章父於去年6月過世,章小蕙分到遺產後,善用其於當地電影圈人脈,變身中間人,幫中國片商喺美國,加拿大等地買賣劇本版權,從中抽佣.久唔久返來香港嘅章小蕙,最近又返咗嚟.噚日傍晚六點幾,章小蕙單拖現身中環置地,大褸,黑超,長髮,一身行政look,個樣同以前分別唔大.見佢全程拎住部手機,好似好心急咁,不停係咁望,但就唔見佢有回覆,似乎係等緊人覆.置地名店林立,咁多誘惑,以前買嘢唔睇價錢,但噚日嘅章小蕙定力夠,竟然過門不入.農曆新年就到,置地中庭噴水池個位擺咗好多檔口賣年貨,百無聊賴嘅章小蕙唔入名店,只逛檔口,但都係得個睇字,兜咗個圈,問下啲sales年糕有咩味道之類,但最後都係冇買到,繼續行三步望一望手機,之後急急腳就撇喇.本報收到風,今次章小蕙大約回港一個星期,此行屬半公半私,公事就係傾緊幾個投資project,主要係開新戲,私事就係陪媽咪過年.至於阿B……應該都唔會見喇啩.


text:
2016年10月27日
翻譯文言文既六個技巧 (文章+video)
文言文每年都佔閱讀理解1/3分數,同學無論係求合格,抑或矢志奪星,都需要響文言文部份下一番苦功.今日就會同大家分享下翻譯文言文既六個基礎技巧.
1 技巧一:留
翻譯既時候,要將所有名詞保留.例如人名,地名,專名等
2 技巧二:增
由於文言文既世界入面一字係等於白話文世界既一詞,因此翻譯果陣我地要以增字形式,將單音節詞譯作雙音節詞,先可以完整文章意思.
3 技巧三:換
不過,有陣時古字同今字意思有所不同,因此未必次次翻譯都可以用「增」呢個技巧.呢個時候,就要自己將隻字「換」成合文意既字詞喇.
4 技巧四:調
文言文既世界入面經常會出現詞序調轉/倒裝句,我地翻譯果陣就要將呢d句子既詞序調返岩.
5 技巧五:補
文言文亦會出現「成份省略」,最常見既就係「主語省略」同「賓語省略」,大家翻譯果陣就記得要補返呢d句子成份啦!
6 技巧六:刪
文言文入面都有好多無實際意思既虛詞,嘆詞,助詞,大家做文白翻譯就要刪除返呢d無意思既字詞.
以上六個技巧雖然講唔出d咩大道理,但實際上係基礎中既基礎.希望大家好好掌握以上六個技巧,先至能夠準確翻譯文言篇章.
訂閱: 張貼留言 (Atom)


text:
今時今日網上一片聲討叱吒無公信力之聲,過往有跟開過下香港所謂樂壇既發展既人,真係會嚇一跳,然後得啖笑.正所謂OLD NEWS IS SO唔識串.四個台既公信力不嬲都係自己DEFINE,你以為真係會公正持平,唔益自己友?真係好難——唔會囉.
首先,如果講林海峰(唔係拎阿太區最受歡迎果個林峰),我諗我都算係佢既忠實歌迷,因為早係軟硬時代,我已經有聽佢既歌,而甚至佢單飛發展,我一樣記得,早係二十年前,佢行單飛發展歌唱事業,已經屢獲殊榮.一九九七年,佢就已經係叱吒拎左叱咤樂壇唱作人大獎,同埋叱咤樂壇新力軍男歌手!!而同依家一樣,有D獎係會分金銀銅獎,佢係金獎,咁銀獎銅獎係邊個?
銀獎係謝霆鋒,銅獎係陳小春.
提一提你,果陣新力軍女歌手金獎係張惠妹.
我仲記得果晚頒獎禮,林海峰戴住鹹蛋超人面具,上去唱佢填既歌「喂喂喂」,「不另收費 上帝魔鬼 聲大聲細 你係邊位」,十分意氣風發,果陣都未去到林狗同是但蹹或者係踎低噴飯時代.所有台下歌手同現場觀眾都O嘴,莫講話果時,就算依家,我諗可能絕大部份人依家都未聽過呢堆歌.得閒可以搵黎聽下,順便欣賞下佢既唱功同填詞技巧,有幾實至名歸.
至於講叱吒,點可以唔提劉德華?因為係果個平行世界入面,劉德華只係一個星運平平既男歌手.當千禧年代最受歡迎男歌手榜上開始出現陳奕迅,許志安,甚至數到古巨基,粱漢文,劉德華全情失蹤.依家先黎埋怨欣宜,坤哥?算罷啦.例子長數長有.大家睇完開心咪算,真係唔好咁認真好喇.BTW,記憶力太好係香港係好難生存架.


text: 乙酸正丁酯西安鼎天化工有限公司029-889848优质乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯乙酸正丁酯


text:
諗到一個劇場版既續集[color=red]雖然幾長下! 但係希望大家比心機睇左佢![/color]
唔知大家有無睇過clamp既tsubasa
入面有個魔女叫壹原侑子既魔女開左一間 {可以實現任何願望的店}
而呢個魔女掌握到令人穿越各個次元(世界)既能力
不過去到佢果間店既人都一定要付出相對代價先可以實現自己既願望
我就諗 其實鍊金術既世界 同愛德佢地去左既世界都可以話係唔同既{次元}
我想將兩個故事串埋一齊 咁佢地就有機會返去鍊金術世界!
我暫時既構思係 ----
愛德同呀爾去左現實世界之後 著力解決第二次世界大戰既危機
(時間設定為公元1937年以便安排劇情)
時間不知不覺間又過左8年 佢地兩個都唔再係細路係大人了
大戰亦都終於結束二人決定到各處去幫助重建
但係有件好奇怪既事 就係愛德無論去到邊
都會收到d空白信封既信 而令人驚訝既人
信封雖然空白 但係入面全部都係雲尼既親筆信件!
愛德一方面感到困惑一方面又忙於各樣工作 ...
但係又知道自己同鍊金世界其實仲有奇妙既關係 ...
愛德知道自己去搵 可能仲會有返到去既方法 ...
但係佢又毫無頭緒加上十分厭倦不斷尋求既生活
所以佢都經常睇住果d來自雲尼既信件
覺得知道雲尼仲安好而且掛住佢 已經好夠
加上佢已經係現實世界識左另一個同雲尼一樣樣既女仔
仲同左個女仔一齊
直到一日係來歷不明既信上得知雲尼即將出嫁既消息
愛德先真正咁明白到 原來佢真正中意既始終係雲尼!
佢自己始終放唔低果個世界既人同事!
正好佢又聽到果個有空間轉移能力既魔女既事
愛德當時去搵佢
但係 魔女要愛德付出既代價係 ---- 呀爾既身體!
現實同鍊金世界既雲尼, 呀爾 .... 種種付出 佢會點選擇?
大概係咁啦! 唔知大家覺得咁樣將兩個故事crossover點?
如果大家有興趣睇既話 我就寫啦! 不過都唔知寫係邊好 =p
請大家留言比我呀!
頁: [1]


text:
認定對方先好嫁!
女人,全宇宙最矛盾嘅動物,認定對方係Mr.Right,但成日想結又怕分,最擔心嘅係婚後先發現原來心目中嘅好老公同心目中嘅有出入.唔想後悔,最好喺婚前同佢一齊做以下8件事,可以幫你睇清呢個身邊人!
1. 嗌交時睇清對方
情侶嗌交唔止係情趣,仲係大好機會俾你了解佢嘅理性程度,思考模式同溝通方式.就當作一個婚前預覽,起碼知道婚後佢同你爭執時會採取咩態度,逃避定係共同面對?
2. 共同分擔責任
女人最怕嫁咗個大懶蟲,所以最好同佢一齊分擔日常家務甚至旅行行程,佢唔記得就俾個溫馨提示,呢啲事最好婚前就搞清楚,結咗婚先「抝數」就無謂啦!
3. 財政要有共識
講錢傷感情?假嘅!尤其是婚後一大堆共同開支,所以最好喺婚前達成共識,有錢一齊使,亦要一齊儲,一於同佢做返個適合二人嘅周全財政計劃係.
4. 有嘢就要問
咩都放喺心,到婚後就會變成影響感情嘅問題.趁早將你覺得好重要嘅事情好似使錢習慣,家庭狀況拎出嚟傾,可以對佢內內外外更深入了解,了解大家,連信心都返晒嚟.
5. 空間共享
結婚之後就要一齊住,亦即係話要共同生活同享用同一個空間.不妨在婚前試試跟對方享用同一個空間,仲可以順便了解一下對方嘅生活習慣.
6. 一齊定下共同目標
要同佢過埋下半世人喎,共同方向好重要.試試同佢一齊訂立人生目標或夢想,可能啱啱開始唔夠一致,但起碼仲有時間俾雙方慢慢作出協調.
7. 從旅行中學習
去旅行係拍拖必備節目,但其實仲可以令雙方學習協調,共同計劃旅程.更重要係旅程中大家都會真情流露,可以趁機學吓點樣接受對方最差嘅一面.
8. Cooking Together
一句講晒,兩個人玩煮飯仔,過程需要協調同互相學習,每次可以相安無事收場,證明你哋已經甚有默契.
延伸閱讀>>「我哋都係做返朋友先!」點解男人分手都要咁講?
延伸閱讀>>7種解讀!睇清男人心


text:
本發明係在提供一種自動定時翻身氣墊床,主要係設有 A氣囊,B氣囊,於該A氣囊,B氣囊之間設有A1氣囊及 B1氣囊,於A氣囊與B氣囊上佈列有數條A2氣囊,B2氣囊,於A氣囊,A1氣囊及A2氣囊上連接有氣管,而於B氣囊,B1氣囊及B2氣囊上連接有氣管,於各氣管之端部連接有進氣管,藉由進氣泵將空氣由進氣管輸入A氣囊內,其 A1氣囊及A2氣囊同時被充氣鼓起,A氣囊則將病患之一側向上翻起形成側臥,當定時時間一到,換B氣囊被充氣,其 B1氣囊及B2氣囊亦同時被充氣鼓起,B氣囊則將病患之另一側向上翻起形成另一側之側臥,如此,即可達到定時翻身之功效.
一種自動定時翻身氣墊床,主要係設有A氣囊及B氣囊,於該A氣囊與B氣囊之間設有A1氣囊及B1氣囊,於A氣囊與B氣囊上佈列有數條A2氣囊及B2氣囊,於A氣囊,A1氣囊及A2氣囊上均設有氣管,氣管係連接於一進氣管上,而於B氣囊,B1氣囊及B2氣囊上均設有氣管,氣管係連接於另一進氣管上,將進氣管連接至進氣泵,如此,即為一可翻身之氣墊床. 圖式簡單說明: 第一圖所示係為本發明一側充氣之立體圖. 第二圖所示係為本發明另一側充氣之立體圖. 第三圖所示係為本發明一側充氣之使用示意圖. 第四圖所示係為本發明另一側充氣之使用示意圖.
專利資訊及圖示來源: 中華民國專利資訊檢索系統


text:
政商界中人不時都有應酬,唔經唔覺食得太多,太豐盛,對身體都未必係好事.香港青年聯會主席吳傑莊(Johnny)最近睇落清減咗好多,原來佢三個月內減咗廿幾磅!Johnny話,早排驗身結果有高血壓等「三高」問題,搞到佢要急急減肥.佢年紀唔大都有三高,原來都係應酬累事!
Johnny話自己一向都有好多應酬,尤其是返內地,飲食都比較勁.佢知道有三高之後,即刻急搵營養師幫手,跟住餐單少食多餐,成效唔錯,依家着衫都着細一個碼,笑稱減肥大計已經超額完成咗,以後飲食都會注意下.佢又話,好彩內地依家都開始注重健康,應酬時唔會再出現飲酒好似飲水咁嘅情況.身形愈嚟愈「大份」嘅考評局主席陳仲尼就話,自己成日話要減肥,但往往只係減得幾磅,好佩服Johnny嘅意志力喎!
轉頭見到香港工商總會主席王庭聰,最近有網友熱議依家父母會買多層樓畀子女收租,王庭聰曾經喺子女結婚時買樓送畀佢哋,但佢就話唔會買樓畀子女收租,如果佢哋想買樓當投資就要靠自己努力喇!佢又感嘆自己嘅能力仲可以幫子女置業,依家基層家庭嘅年輕人真係好難買樓,最緊要就係增加供應,建多啲公屋先幫到一班後生仔.
香港義工聯盟常務副主席馬浩文就話,部分郊野公園用地攞嚟建屋可能係一個有效嘅方法,但係郊野公園對佢好重要,事關佢經常去郊野公園,有時一星期去三,四次添!
卓妮


text:
近日最大煩惱就係被遣散之後,下一步要搵份咩工呢
鑑於我個人本身就比較奄尖腥悶,但自身條件又唔係優秀
於是喺呢個您揀人人揀您既情況之下
我應該係屬於果種有排都搵唔到工既一群可憐蟲.
我既麻煩性格可以用於揀另一半同揀工作,
心入面有好多野想做同唔想做,奄奄尖尖
就exact7ly係人地口中既「唔襟撈」呀!
我身邊老一輩既親朋戚友都會提議我點點點
然後我會話下我唔想做呢行呀,然後佢地會話「咁您想做咩」
「我唔知!但我知道我唔想做啲咩呀!」(大叫)
佢地會話:「阿女,我出來做野咁耐,好肯定話您知,興趣同工作真係兩回事呀!搵份高人工既工好過啦~」
我唔係唔明白.我好明白要喺香港呢個地方生存,錢係好L重要
但係我唔想變左果種番工放工賺完錢最後拎哂去供樓畀哂大財團
香港大部份人都係為左大財團努力工作出賣夢想咖啦
我知,可是我就是不想
應該話呢刻仲有啲啲青春既我唔想.
(我唔敢話我呢世都唔會屈服,但呢刻我唔想)
所以呢排覺得最攰既就係面對呢堆食鹽多過我食米既人
我唔知點樣去解釋我果種唔想妥協既想法
因為點講,佢地都會認為我只係一個不設實際唔知想點既懶惰90後
標籤除不下,都懶得去除下
我唔奢望有日幹出一番大事,令佢地心服口服
不用了~我淨係堅持會搵份我想做既工
然後用果份雞碎咁多既人工自己養活自己
咁就無人有資格說什麼了.


text:
學校垃圾,教畜可恥,唔跟規矩濫用程序從來都係Ancient News,一啲都唔exciting.日前少女跳樓,人人都將矛頭直指學校,明明就搞錯晒.學校嘅作為千錯萬錯,都錯不過家長嘅不作為.
讀到新聞,糖糖諗返起十年八載之前,同學校嘅恩恩怨怨.是咁的,不如聽下糖糖十年前嘅故事先吖.
話說中一嗰年,有一日,糖糖帶咗副麻雀返學校,Lunch Time時搵埋幾個同學喺班房度打.打到半路中途,班主任兼訓導老師就行過嚟,好很兇惡咁捉晒我哋幾個人走,話我哋犯校規啦.
一早熟讀校規嘅糖糖,當然感到莫名其妙.老師叫我哋查自己犯咗啲咩校規,老師一講完糖糖就即刻答邊條校規都無犯.咁樣答得,火上加油就一定嫁喇.老師於是唔聽解釋,不由分說咁就簽咗個大過俾糖糖,據說個大過實情上包含三個原因:一,糖糖係打牌嘅首謀;二,觸犯校規嘅「不准賭博」;三,違反校規之「必須尊重老師」.
老師打電話俾糖媽媽,話有件咁嘅事.返到屋企,糖媽媽問糖糖發生咩事,糖糖如實說明:校規話不得賭博吖,我哋呢度打牌啫,都無涉及任何利益嘅交換,連一毫子牌租都無收,完全乾手淨腳,賭條鐵咩?至於尊重,我都好平心靜氣吖,無半點激動,無半句粗言穢語,不過係我熟校規過老師你,唔通咁都係唔尊重咩?
糖媽媽聽完糖糖嘅解釋,同意糖糖嘅意見,話係學校罰錯.於是呢,張記過紙唔簽就肯定嫁啦.後嚟派成績表,數conduct嘅野,發現記多咗過,所以非但唔簽名,仲攝多封家長信,話佢記過數字有誤.學校堅持唔改,於是嗰張成績表到依家都似乎未生效過.
類似嘅事,其實都發生過唔止一單,只係打牌呢次最低能最膠,罰得最錯咁話啦.
去到年尾,要決定升班留班嘅問題.張成績表嗰欄,糖糖仲好記得係一片空白,唔講升班定留班.學校叫咗糖媽媽去,話係勸籲離校,所以特登唔寫,俾我容易咁搵學校咁話喎.據說糖媽媽見老師時,仲獲贈咗中學指南一本.
糖媽媽一直知發生咩事,咁就同學校講:「無理由喎.」仲好記得當時糖媽媽同學校嘅談判不歡而散,返到屋企四點幾,糖媽媽就打去教統局report呢件事,兼且循例確認學校無得逼糖糖走.
糖糖成個暑假都唔知自己會讀邊班;而學校就週不時打去煩糖媽媽,希望說服到糖媽媽幫糖糖轉校.當時糖糖見糖媽媽俾學校煩,就提出過「不斷打電話罪」同埋「提出offer以後打電話嚟都要收費,佢聽到之後再打嚟就係接受咗offer,可以大條道理寄信去收錢」兩個方法.不過糖媽媽都無用過,反而係有諗過搵律師呢個方案,叫學校有咩同律師講喎.
到開學日我都唔知自己邊班,傻更更咁坐咗喺校務處入面成日.返去同糖媽媽講,糖媽媽打上教統局.第二日,糖糖就入到咗班房了.
故事去到呢度.嗱,是咁的,嗰位自殺嘅女仔係無辜就梗嫁喇;學校衰亦無容置疑,之不過呢,實際上推呢個女仔去死嘅,係佢嘅家長,而唔係學校.
一個人到咗十八歲,連簽名有幾大責任都唔知,好缺乏社會常識.學校玩嘢亂派conduct grade大可以同教育局嘈,封自願退學嘅信唔簽唔會死,你教個女做人唔需要正直,對邪惡同唔公義仲要卑躬屈膝,又無一個好合理嘅理由暫退一步,連自己有幾多牌喺手都唔知.人叫你簽名就簽名,係唔係人叫你俾晒成副身家佢,你就俾佢?
常言道:兼聽則明.無理由亦唔應該只信片面之詞,學校話呢樣嗰樣,講到天花龍鳳點都好,聽下自己仔女有咩解釋,點諗都係合理步驟:仔女係錯嘅都要知道原委,先有得教返啱佢嫁嘛,係咪?
糖媽媽都話,當年壓力好大嫁,如果唔係點會話考慮搵律師接手啫?學校啲人無聊,得閒,就大家都知嫁喇.見到學校打嚟就唔聽電話,叫佢有咩同教育局講,話我要講嘅就已經講晒.其實都無咩,糖媽媽有時返工真係忙都聽唔到電話,而好彩係糖媽媽未使去到呢步,問題已經解決.
唔諗是非對錯,唔理孰黑孰白,只聽偏頗至極嘅片面之詞,咁炒粉好正常嫁喎.對住啲濫權同亂嚟嘅人,當然就係要揸正嚟做,大家公公道道咁玩,咁先至係Fair Game嫁嘛.糖糖都已經唔講到面對強權一定要企弱者嗰邊先係所謂嘅公義喇,只係希望大家都守返同一套遊戲規則啫.
真心,無論再幾多次,糖糖都會話,家長嘅不作為比起學校嘅作為更加可惡,更加可恥.學校係社會嘅縮影,或者唔公義,可能有壓逼,實則上好正常合理,甚至糖糖覺得,再殘酷些少都無壞:但做父母嘅,唔教仔女判斷是非黑白,不問對錯咁對學校唯唯諾諾,卑躬屈膝,未免過份.即係咁,再強權再唔講道理都好,對住外邊,對住學校點都應該企硬.之後點樣閂埋門打仔教仔都係自己嘅家事吖嘛.唔講其他,試諗下,俾鬆手啲,一個老師對十五六個學生,同埋一個家長對頂多一個仔女,邊個可以投放到多啲嘅心機時間落去教?又諗下,一個非親非故嘅老師,有自身立場嘅老師,同埋父母對子女,邊個更無動機去害人?
唔識教仔,不如唔好生吖?生出嚟,又唔曉教,咪即係為禍人間.我認真嫁.


text:
英格蘭喺星期日拎咗史上首個世青盃,相信唔少人都知道,但喺過去嘅周末,其實英軍唔單止捧咗一個盃.除咗U20隊稱霸世界外,佢哋嘅U21亦喺上周六擊敗科特迪瓦,連續兩屆拎咗土倫盃冠軍.
U20同U21齊齊報捷捧盃,睇嚟英格蘭前途充滿希望咁喎,加埋成日都有人話美斯,阿古路,保羅普巴都拎過世青盃金球獎㗎,呢次蘇蘭基仲唔掂!小弟都寫過唔少稿講歷屆世青盃出過乜球星,基本上每屆都要寫一次,寫到世青盃踢得好的話大個就一定掂咁.其實,喺世青盃踢得好嘅小將,大個咗做到頂級球星嘅只係鳳毛麟角,大部份嘅結果可能係泯滅眾人.就算踢得好到拎埋世青盃金球獎,大個咗成才嘅機會率都係一半半.
上屆世青盃金球獎得主係艾達馬查奧爾,佢之後俾摩納哥收購,但上唔到位,上季外借到葡超嘅里奧艾維,唔見得佢有幾勁.2011年嗰屆世青金球得主係巴西嘅漢歷基艾美達,世青盃已經係佢職業生涯頂峯,佢連巴西大國腳都未踢過,一直喺國內聯賽流浪.其實新星同球星之間嘅鴻溝比大家想像中大,「小時了了,大未必佳」先至係常態.世青盃成名後,佢哋仲需要好嘅教練,前輩球員,訓練設施同埋實戰比賽等嘅配合,先至有機會可以成為下一個美斯或者普巴.
不過,英超咩環境,大家好清楚,球隊願唔願意畀呢班英格蘭小將上陣機會呢?特別係一班爭緊歐聯資格同埋冠軍嘅豪門,佢哋願唔願意去畀機會呢班小將從錯誤中學習呢?蘇蘭基由車路士跳去利物浦,講真分別唔大,只係由原本同夏薩特爭正選,變為同菲臘比古天奴競爭.
文:咖喱


text:
專輯:Crazy Children[嘻武門]
主唱:LMF( 大懶堂 )
葉:當天衝動不理結果 怎可分清楚
你怪我我怪你難以負荷
一息間的失控 實在沒法躲
這記耳光已無情地絕望地剩下我一個
MC仁:究竟你係邊一種父母
有句說話老豆養仔仔養仔 你送佢去
葉: (等你返黎)
MC仁: 係想佢做一個黃皮膚既鬼仔
定係想個女淨係識得落蘭桂芳湊鬼 你要繼續投機 俾多多錢
葉:(你要讀書俾心機)
MC仁:你唔要有你地D代溝 又pet佢去地球既另外一面
問你點收 但你可能覺得自己無本事 揹唔起家呢一個字
葉:(家呢個字)
MC仁:你唔俾佢呢樣個樣 驚佢學壞
但養佢又無Dum心機 睇住佢大 呢一個仔由細到大
葉:(由細到大)
MC仁:點都覺得自己父母 一世失敗
只不過佢地又係咁樣捱大 個包袱咁大
幾時至還得清呢一筆兒女債
葉:當天衝動不理結果 怎可分清楚
你怪我我怪你難以負荷
一息間的失控 實在沒法躲
這記耳光已無情地絕望地剩下我一個
MC仁:如果當初妳唔係咁樣既態度
今時今日 又點會行錯呢一條路
葉:我與你縱使有錯難解開心裡鎖
MC仁:假如你真係努力過 咁從頭黎過
我諗 又會係另外一個結果
葉:悲哀的心輕輕撫摸 越錯誤越逃避我
Kit:日日返親屋企都係見到家嘈屋閉
你教我點樣繼續再留低
Phat:(唔想留抵)
Kit:同佢傾親偈都係講埋D錢銀問題
有無關心過我日常生活既一切
Phat:點解由細到大都係自己解決問題
阿媽你為左自己拋抵屋企無再返黎無所謂
俾人睇低 俾人當我係孤兒仔
同老豆一齊只不過係為左發生關係
葉:當天衝動不理結果 怎可分清楚
你怪我我怪你難以負荷
一息間的失控 實在沒法躲
這記耳光已無情地絕望地剩下我一個
Wah:我 回頭又再遇從前 落寞伴著落日 往昔家中的抱怨
葉:我 願為你花去力氣 告別舊有隔膜 讓我跟你在一起
Kit:成日叫我學下邊個邊個個仔 做份也野工
讀緊也野系 我想話俾你知生我出黎唔係同人比賽鬥威
唔好成日羅我黎同人地比高低
Phat:時間一轉眼 點追都追唔番
諗番起細個又曾經作反出去玩 唔想番屋企覺得屋企好煩
書又唔讀 工又唔番 玩到唔知時間 光陰一去不返
Kit:無得簡 做人都係得果幾廿年時間
我諗一諗 供書教學其實都好大負擔
Phat:我地既出世就好似一張簽爆左既信用卡
分期攤還 最後發覺回頭太難
Kit: 我諗都係時候平心靜氣坐番低 去彌補同母親惡劣既關係
Phat:呢個世界根本就無解決唔到既問題 最怕你自閉 自己越轉越迷


text:
說真的, 第一次係日本唱K! 其實睇完live 大家都好累,不過都係要去唱! 貴左少少, 但好似係將10幾年儲埋想唱的歌, 要係一晚唱哂的感覺! anyway, 我大約我記得唱過犬神,Mucc, Rouage, Dir en Grey, 陰陽座, Raphael, 浮油, Penicillin 等等等! 總之香港無得唱都好想唱囉! 下次要再去唱!首要記歌名同埋歌詞! Read More
被bee 追問幾次有無live report, 說實在我係寫唔出! 自從唔使寫雜誌後,live report 咁個人的野,當然留返俾自己! 唔好問我set list, 我只知有兩首歌我唔識,因為未買碟!而家就識啦! 今個live 舊歌為主!好多都好熟, 特別係密室時代的歌! 不過有幾點要講下,因為年幾無睇過live, 所以有D睇live 新感受! – 為免大家入場掛住衝入去完場收唔返,アンケド係live 後離開先分發 – 查袋的行動都仲係有,不過職員見你自動打開袋都費是理你! 如是者我入場前放低左horizon 係locker ,打算入場出示GX100俾佢地,然後輕輕鬆鬆去睇live, 不過最後我都係成場放係袋,等散場後,少左人先拿出來影左張台相. – tour goods 唔只賣今個tour, 連歐洲復刻版都有! 錢唔怕多,最怕賣唔哂! – 入場時會俾左”睇live 注意事項” ,主要係叫大家體力唔夠唔好死頂,玩神打要小心之類! 張紙唔知放左去邊,找到影俾大家睇下! – 有幾個fans 係場外大大隻字寫明大量又平又前的票轉讓俾其他人! 我幾想去問下有無得換前Number 一D – 同其他fans 做動作時,做錯唔緊要,因為無人會理你! 你係裡面睡死又得,係人地頭上展過都無問題! – 姉系女生睇live 好多都先除低佢對斗零高跟鞋,然後赤腳跳得勁過神打系!live 後,超速執返眼耳口鼻 Read More
今日拿埋Horizon 202 的相,總算係集合哂今次影過的相啦! 呢邊個plugin short short 地加上我又lazy, 所以大家要睇相就去Flickr 啦! 今次去日本,有幾件事都係第一次,晚機上早機返啦,失眠啦,一個人有一個床位啦,住東京旅館啦,幫人買野多過自己買野啦,企鵝通行首都圈除左skyliner + narita express要買票之外都無買過車票啦,找舊同事食飯啦... 大約係呢D啦! Read More
今日又類似郊遊,行了很多地方! 一路行一路食,食左好多野! Read More
16-25度要帶咩衫呀? 星期一出發啦,我咩都未準備,星期日先算啦! 大家有咩要就email我啦! Read More
成年無去日本啦! 上次去又無live 睇,呢一刻我好想去live house 盡情咁迫返一晚,大叫大跳甩頭甩咩都好,迫到呼吸困難撞到手腳魚哂! 5/22 shibuya ax 場ムック, 好想睇呢! 不過我估ムックの日都會有搞作吧! 我已經同jrock 脫哂節啦,點算! Read More


text:
雖然唐詩詠同洪永城呢對就正式分咗手,但經常拍埋一齊講嘅另一對情侶蕭正楠同黃翠如就依然甜甜蜜蜜,最近仲放咗個好強嘅閃光彈添.係大陸橫店拍緊外景嘅蕭正楠唔知係咪拍劇時太掛住女友黃翠如,於是係IG到貼咗佢張大頭相,仲話「尋人啟事,好重酬!」過咗大約5個鐘之後,翠如就貼番張相,寫住話「太認真玩所以消失了一陣,報到了,我老大」仲要tag番蕭正楠,咁樣都可以隔空放閃,認真犀利.
情侶拍拖甜蜜係好正常嘅,不過有時佢地放閃得太誇張或者放得太多嘅話,都真係幾難頂,你覺得情侶最難頂嘅放閃行為又係咩呢
瘋狂洗版
係FB,IG到貼相出post放閃其實無咩問題嘅,但總有啲情侶由朝到晚成日都出post講自己同另一半點點點曬恩愛,但其他人就要被佢地洗版同被迫睇你地嘅一舉一動,每日嘅生活流程囉.
講嘢扮可愛
情人之間嘅對話都好甜蜜嘅,但係果啲扮可愛嘅語氣,疊字,BB個一類咁嘅嘢,身邊人聽到都頂唔順打冷震,然後叫佢地shut up.
情侶裝
著情侶裝即使係老遠都會見得到,如果你同一對著同款衫嘅情侶一齊去街,無辧法唔望唔同佢地講野溝通,真係每望一次都眼冤一次.
連體嬰
情侶拖手去街好平常,不過去到邊,甚至一路行緊時都要攬同蹺到對方實一實嘅,一見到都未免心諗 :想點啊?
親䁥行為
親䁥接觸應該都係最難頂之最,情侶間輕輕kiss蜻蜓點水咁相信大家都可以接受,但大街大巷咀到人工呼吸或者超過成分鐘個啲,真難頂.更甚者有情侶可能仲會係摸大脾,係咁掃patpat等,唔該留番係屋企先做囉.
相片來源:edwinsiu, wongtsuiyu@instagram


text:
一百五十一隻小精靈唔知大家捉咗幾多隻呢?我聽到唔少朋友捉咗100款以上,限定怪又未有得捉,有巴打已經對《Pokemon Go》興趣慢慢減退.咁唔知如果比你捉埋金銀版小精靈你又點睇先?網上就流出咗下一次《Pokemon Go》更新要點,今次立即同大家搶先睇!
1》繁殖系統
金銀版比紅藍綠黃版最大進步當然係繁殖!今次更新後每一款小精靈都會隨機分配性別,當兩隻同款小精靈同時放入背包,佢地就會隨機「喜歡」對方,隨後就會生出小精靈蛋!新一代小精靈會比父母有更佳能力,要突然原有小精靈能力上限完全無難度!
2》嬰兒系統
新圖監更新後,會出現更多「嬰兒」系列小精靈.金銀版中比初代版本出現更多進化分支,透過全新「嬰兒系統」,玩家可以選擇進化路線,得到更多以往從未遇過又或者捉極都捉唔到嘅小精靈!
3》進化系統
除咗「嬰兒系統」,仲有一個新進化系統.部份初代小精靈去到金銀版都有進化版出現,今次更新入面亦會被重現!不過要進化都唔係易事,除咗要收集夠Candy之外,更需要配合進化素材,進化素材將會喺遊戲中唔同Pokestop出現.睇黎如果你想要強勁嘅新世代小精靈,大家都要努力行多幾步喇!
4》新御三家
去到新世代,當然唔少得金銀版御三家- 菊草葉,火球鼠,小鋸鱷.今次呢三隻菊草葉,火球鼠,小鋸鱷都會加入遊戲入面!要拎到佢地其實唔難,只要你進化到一隻新嘅金銀版小精靈,又或者生咗一款嬰兒系小精靈就OK架喇!
新更新係唔係好吸引呢?要玩到其實唔難!下世就得架喇!(?)
----以上內容全部虛構,如有雷同,只屬好運----
睇完大家可能覺得好興奮,可惜呢幾張圖片其實都係Fans 自製圖片,唔少日本同外國網友都以為係官方野,仲不斷share.官方就澄清咗全部都係假野,不過今次事件中都睇到玩家們心意,希望往後更新版本有5成似呢個「流出版」相信大家都心滿意足架喇


text:
「我叫小崗,關於自殺,我想說的是⋯」 大家好,我叫小崗,係一個中學生,亦係一個新移民.我喺屯門一間中學讀書,呢間學校專收其他學校放棄嘅學生,新移民,南亞人,成績唔好嘅本地人,又或者係一啲品行好差嘅垃圾學生.
我係壞學生嚟,喺學業上我一早就放棄咗自己.我唔中意同人溝通,我得閒就會同班南亞仔嘈下交,又或者同班笑我地係新移民嘅本地人喺藍球場開下片,我覺得咁樣開心,我覺得咁樣先搵到自己既價值.
不過我都中意畫畫,反正就係一啲一個人可以完成嘅嗜好,我都會覺得好舒服.我由細到大都自己一個,我係獨生子,但我無父無母,由嫲嫲湊大,佢就係我世界唯一,亦係我生命嘅源頭.
喺呢個咁繁榮嘅城市入面,我算得上係低下層嘅一群,你問我生活中有咩唔如意,我只可以話俾你知我已經學識習慣唔如意.當你由細到大,遇過最難嘅事,見過最難受嘅畫面時,你就知道,呢個世界唔係所有事都應份.
面對所有困境,我從來都無諗過自殺,因為我愛我嫲嫲,我感激佢陪我走過嘅一切.
人係需要強大,無論你俾人睇起上嚟幾無用幾無前途都好,你都必須要強大.曾經我諗過做一個畫家,但我知自己唔會做得好;然後我又決定做一個貨車司機,因為可以養活嫲嫲,又可以自力更生.不過好快我又放棄咗,但我會不斷去搵目標,就算目標大定細都好,人總唔可以令自己停落嚟.
人生都總係充滿唔如意,苦中作樂係我地必須學懂嘅人生事.只要走得過,明天又係一個新開始,係咪好老土,不過有用嘅說話多數都係老土.
我世界入面只有向前先會快樂,望返過去只會愈望愈痛苦.
#我們的6E班 #9月21日上映 #冼國林 #冼國林導演 #阮頌掦 #馬小崗 #新移民 #自殺 #校園電影 #香港電影 #種族共融


text:
我唔知拎呢兩件事比較是否恰當,可能有人話我比喻不倫亂鳩咁嚟,又或者有人覺得我喺受害老人家屬嘅傷口上灑鹽,甚至可能有人覺得我唔係將焦點對準政府嘅政策.
但我只係覺得呢兩件事有好多相似嘅地方.
首先,嚟個案件重溫先……
2. 劍橋虐老院
兩件事之中嘅受害人:細路同老人,都係大眾眼中嘅弱勢人士.佢地一係就未識點樣保護自己,一係就再無能力捍衛自己嘅利益,又或者兩樣都中哂.結果就要向可以信任同有能力幫佢嘅人求助.個女當然搵老母幫啦,而我都傾向相信其實劍橋虐老院當中有唔少老人係向屋企人投訴過.
你諗下前幾日無記個「東張西望」訪問班街坊,問佢地知唔知劍橋虐老院嘅服務係點,班街坊個個都好似收過風咁,知道幾多嘢啊!咁你仲會唔會覺得受害老人班家屬個個矇盛盛全不知情大家蒙在鼓裏?咁點解大家唔出聲扮唔知啊?
老母:「他補英文補得好,我的兒子需要人幫他」.(點解變咗個仔?自己睇新聞啦)
家屬:「護老院六星級服務,我父母(最緊要係我)需要有人睇住佢.」
老母:「考好個文憑試先啦,為你好啊!」
家屬:「有護老院啲姑娘睇住你,好過屋企無人幫你,為你好啊!」
老母:「我覺得只是這個老師有少少鹹濕,未去到強姦這麼嚴重.」
家屬:「我覺得間護老院有少少失誤,未去到死人咁嚴重.」
當然係設計對白,我亦都唔係話個個家屬都係咁冷血,肯定有部份家屬真係事發之後好唔開心,但問題係個老母同家屬點解會有咁嘅心態?
老母叫個女忍個單嘢,出發點據佢講係就嚟考試,為咗成績就叫個女忍住先啦!再仆街啲諗就係個老母怕煩,驚第二個補習老師「質素」無非禮個位咁好!
咁班家屬?我諗情況都大致係咁上下,護老院嘅地點,收費,服務質素樣樣都要考慮清楚,你估轉過第二間容易啊?我記得N年前我全家幫阿嫲搵老人院真係全家總動員搵咗幾次先落到決定,你覺得個啲家屬會唔會因為露天除衫而考慮全家再動員多次搵過第二間院?仲有就係,好多人都驚投訴完有手尾跟,唔投訴就少傷啲,投訴咪傷啲囉!
更慘嘅係個女仔由於「閱世未深」一俾人非禮就講出嚟,希望個老母會幫手.但老人家會點諗?「唉!無謂麻煩班仔女囉,而家都無用啦!人老咗係無尊嚴啦!」唯有大事化小囉,你唔講我唔知咪你好我好天下太平囉.
香港呢個社會係好奇怪,人人都識得講人權呢啲大原則,保護兒童,尊重老人呢啲就成日都講架啦.你叫佢平時做吓義工,賣旗幫吓細路同老人就好鬼熱心,但一諗到牽涉自身利益個陣就好難做出明智嘅決定.呢兩件事最本質係乜?你當我幼稚天真又好,入世未深又好,其實最簡單就係性同暴力.用性嚟換取好成績,用忍受暴力嚟換取基本生活,正常人一聽到就識口誅筆伐,但只要加少少其他因素就無辦法解決.
好簡單,平時係街有條痴線佬當街問候你老母,你實好嬲.
但當護老院有條友除你老母衫又或者真係打過佢,但你會「有好多嘢考慮架…」
政府啲老人政策固然要屌,但有時香港人啲思想真係要改變吓.


text:
30/9/2011
時間過得好快,
Sheldon巳經4個月大喇,
講吓成長報告先
4個月大要去健康院打2支針針同磅豬仔
體重: 16.5磅
姑娘話Sheldon唔似咁輕
以為佢有18磅添
差D要佢減肥吖!
飲奶情況三個鐘一次,每次180-200 ml
無瞓著時,一夠鐘就喊住要飲
有時下午瞓嗰覺,由1pm瞓到5-6pm都唔起身
(不過只限平日)因為星期日mami都未試過sheldon會瞓咁多個鐘咁爽呢~
依家可以一次過飲晒, 唔駛分兩段, good!
有時9pm幾瞓咗可以到第二朝6-7am先飲
開始學坐,有時肯揸奶樽食奶,
不過一比佢聽到mami把聲而唔抱佢就會大喊
mami一抱就立即收晒~
軼賢家姐都要成5個月先要開始識認人搵mami
Sheldon 3個幾月就開始超級認人喇!
瞓覺情況
由10:30pm可以瞓到第二朝7-8am
最開心係sheldon同軼賢一樣
瞓醒唔會喊嘅~
醒咗會眼仔碌碌,四維望吓身邊有無人
又或者拍床踢腳叫幾聲
見到有人望住佢
就會開心笑引人同佢玩
如果太耐無人理先會喊比人知佢醒咗囉!
所以好多時臨返工時Sheldon醒咗
係咁同mami爸爸笑笑笑,
仲要笑到咔咔聲添
真係玩到唔捨得出門口吖!
Sheldon嘅頭髮生長速度依然好慢
呢排仲開始甩頭髮添
因為成日將個頭另左另右
甩到後尾枕d頭髮無晒
所以個髮型後面好攪笑~
講開Sheldon甩頭髮
連mami都同上次生軼賢一樣
又係產後三個月開始狂甩
雖然mami嘅頭髮都算多
但係再咁甩法真係驚驚吖!
希望快d停止喇!
依家Sheldon頸仔開始有力
叭係度時,頭仔可以支撐到一陣
但係要 自己坐就仲未得
近排成日想學轉身,但未轉到
轉幾轉就攰到立即瞓著~
Sheldon 4個月大嘅成長支報告講住咁多先!多謝收看!
我投降喇!
真係攪新yahoo blog唔掂
算喇!
寫得幾多得幾多!
煩躁!


text:
專輯:Stage Dive
主唱:朱凌凌( Juicy ning )
作曲:朱凌凌
填詞:朱凌凌
編曲:朱凌凌.Edmund Leung
監製:朱凌凌.Edmund Leung
李白小時很懶惰 天天不願呀去上課
然後街上看見一個老婆婆拿著鐵棒慢慢磨
李白心裡很驚奇Why走上前去問仔細
婆婆話她說要磨一根針
李白聽了 What a nonsense!
李白佢心裡想鐵棒粗壯針而小 一輩子也磨不了
但係婆婆話只要你略有恆心 鐵棒定能磨成針!
李白聽了很感動從此讀書很用功
後來成為一個大詩人 多虧婆婆的好教訓
一首偉大一首世人傳頌警世嘅詩過咗咁多年依然
係街知巷聞係中國人都會知
每次背起上嚟個個都啷啷上口
記得小時候陸陸續續一句一句將佢背到滾瓜爛熟
但係首詩教訓寓意就從來都唔入肉
我係咁背我係咁讀
呢個教育制度不斷向我地落毒
最緊要知道考試題目答中Model Answer就會被取錄答錯就定被否出局
搞到雙失青年邊緣青年每年五六萬個傑出青年每年最多咪係又嗰十個
我俾佢玩到傻
唔係我諗多咗
你同我我同你你同我我同你你同我我同你你同我我同你都俾呢個大染缸荼毒過
俾你餵咗咁多歲月我食Mom Mom我食到嘔血
我唔再係你嘅小寶寶
唔好撥煽情太老土 喺呢個世界度要怪就要怪呢個無情嘅制度
不斷倒模不斷製造痴線佬我地唯一可以做嘅就係嗌唔好
俾人取錄,俾人否出局
劇情發展人人會有唔同嘅結局
你地哩班鴨仔前途是否光明就視乎你地哩班鴨仔嘅消化系統
係咪老馮
係咪趙完鬆
係咪成日食扎肉檬
李白小時很懶惰
天天不願呀去上課
然后街上看見一個老婆婆拿著鐵棒慢慢磨
李白心裡很驚奇走上前去問仔細
婆婆話她說要磨一根針,
李白聽了嘩 What a nonsense!
鐵棒粗壯針而小
一輩子一輩子也磨不了,
但係婆婆話只要你能有恆心 鐵棒定能磨成針!
李白聽了很感動從此讀書很用功
後來成為一個大詩人
婆婆呀 我想訓覺呀!


text:
遊戲名稱: 欠債要靠賭博來還2 ~澳門篇~
類型: hea時必玩
介紹:同第一集嘅中心思想一樣,主角鳥頭人先生今次避走日本,一家大細去到亞洲賭城 – 澳門繼續佢嘅賭博人生.去到澳門當然就要去賭場搵真銀嚟還債啦,除此之外,遊戲商仲設計咗間夜總會俾主角.嘩,乜咁荀呀!除此之外,玩家仲可以推自己老婆出街頭賣勢賺錢,幫補收入.成個故事真係好墜落,墜落得嚟又好風流,風流得嚟又好卑鄙無恥呀!不過遊戲有時就係要咁唔真實先好玩架嘛~
玩法:遊戲入面真係設計咗賭場入面3款嘅賭博遊戲俾你去賺錢嘅,分別係輪盤﹑老虎機同21點.玩家要具備真正賭博嘅態度去玩每個遊戲,因為你能唔能夠準時還債,就睇你賭博「技巧」啦.
MUDAPPS自家評價:
好唔好玩:9
依隻game嘅題材真係好有趣,因為要靠賭博嚟還債已經夠唒荒謬,隻game仲可以推自己老婆出街頭賣藝,依啲咁漫畫式嘅生活完全係喺game入面先可以實現.同埋隻game嘅畫風都幾搞笑呀,搵一個鳥頭人做主角,樣衰得嚟又夠哂9唔搭8,好想一直睇佢俾人瘋狂追債個樣呀.
長時間作戰力:9
係遊戲入面,你唔好以為你還完一次債就可以享受一個無憂嘅生活,因為遊戲商已經設計咗各種千奇百怪嘅情境令到你再次陷入欠債嘅局面,令到你無奈地繼續面對還債嘅生活,你玩吓就知到底啲情境有幾千奇百怪架啦.由於個故事會有各式各樣嘅有趣情節,所以好容易令你keep住玩落去.
攝時間能力:8
每次7日嘅還債限期,話咁快就會過,令到玩家經常要去賭場入面賺錢.古語有云:「快活不知時日過.」加上賭博令人沉迷,所以不知不覺就會玩咗好耐.等放飯﹑放工嘅時候玩一流!加上喺依隻遊戲入面,經常都會有廣告片彈出嚟要你睇,加埋啲睇片嘅時間,攝攝吓又一半個鐘架啦.
挑戰性:9
小篇喺上面都講過啦,當你還清一次債之後又會有原因令你再度陷入債務危機,而且還款額仲會愈嚟愈大添,可能7日內要賺到10萬蚊嚟還錢架~要喺短時間內賺到一筆大錢,絕對係大挑戰!除咗挑戰你嘅賭博技巧之外,仲挑戰你嘅理財技巧架~小篇提過嘅夜總會當然係一個要燒錢嘅地方啦,但唔係買佢地嘅服務,而係買佢地嘅道具.你滿足到夜總會小姐嘅「慾望」後,就會得到一件能夠幫你賺錢嘅道具.所以要係賺錢同去夜總會之間取捨,唔容易架~
威威程度:6
依隻game可以話冇得威呀,因為唔係連線遊戲,又唔係鬥高分.有時玩輪盤輸咗仲要post上facebook先可以有多一次機伯會翻身,真係好瘀多過好威呀!


text:
話說今日呢個合乎商務及經濟發展局最大利益(之係GDP主義,話知你死人冧樓,奴工都要開工)所謂八號風球,為港幣服務嘅天文台皇恩浩蕩咁俾大部份文職人士放早半個鐘,大家喺叩謝聖·天文台(Saint Observatory,知名網民·林非·2017)都嚟唔切嘅情況下,冒住唔俾港鐵延誤焗死,喺冒雨嘅露天巴士站俾傘篤死,或者各大小商場鐵路站超負荷扶手電梯託賴冇出意外嘅情況下動物大遷徙歸家,真箇冇傷冇痛返到屋企都當你贏.
附圖呢度呢就係荃灣荃豐中心對出,荃灣多層停車場嘅行人天橋,平時呢度已經熙來攘往人流如鯽㗎喇,閒時仲有契丹丐幫(冇 working visa)又裝聾又扮啞在此刺激終囯GDP,我就行咗呢段路十幾廿年,首次企哂喺度,閒時明明係冇原因想停留此地嘅通道,偏偏各位早咗放工嘅奴工(包括在下)今日喺度非法集結.
企開少少今日睇真啲,艾思~原來係「年宵效應」——通道右方係返荃景圍一帶嘅小巴隊龍,由地下排返上行人天橋就梗㗎啦,日日如是,但往來荃灣地鐵站——千色店方向嘅人流,卻是毫無默契咁左上右落 vs 右上左落,大家都唔讓夾硬鳩過嘅結果,就係區區一段二三十米唔到嘅路段喺酸粟汗臭溝屌你老母嘅情況,人人都趕時間咁一起浪費時間.
根據博奕論(Games Thoery),原本大家好過嘅用橋方法為——
一起左上右落
來 5:去 5
但假如有一個人貪快,右上左落咁越過同方向嘅人潮
所有人 -1:自撚私 10
由於大部份人都想快嗰「五」秒歸家,結果人潮大兜亂,兩個方向嘅人各不相讓咁迎面互屌,結果
所有人 -1:自撚私 都係 -1
Merry Christmas,hallelujah,大家一齊迫迫迫同屌屌屌,原本十秒行完嘅路昇華為十分鐘,如果路邊有炭爐,我真係想立刻搵埋哈姆太郎一齊跳起yeah暨BBQ.
明明各位真·文明少少,唔爭先恐後,唔好驚死執輸行頭慘過敗家,咁就大家合皮開心上路啦,不過算啦,我呢種窮酸無名氏講咁多都係多舊魚,曉得互利同埋唔貪小便宜嘅人,就唔係香港人啦,係咪?


text:
中環出更:時尚女性要識報恩
城市女青年商會舉辦嘅「全港時尚專業女性選舉」又開鑼,前日啟動禮邀請咗多位歷屆得獎者分享心得,包括卓能集團執行董事趙式芝(Gigi),長洲搶包山前冠軍「蜘蛛女」鄭麗莎(Lisa)及最年輕保險公司女區域總監林桂芝(Karine).適逢尋日係母親節,Gigi話會同媽咪一齊去打高爾夫球同食飯慶祝;而懷孕五個月嘅Lisa話,出席多項母親節活動後,開始感受到做媽咪嘅溫暖感覺.
鄭麗莎難忘派米
要做到時尚專業女性,除咗事業上有一番作為外,參與社會服務亦相當重要.Gigi話,最初參與社會服務嘅原因,唔係為咗自己,而係認為作為一個企業家,應該要照顧社會被忽略嘅一群,仲話:「學識感恩係一種領悟,識報恩先係一個人嘅成就」.同樣作為時尚女性嘅Lisa,最難忘係有次幫手派米,見到排咗半日隊嘅婆婆緊緊捉住佢隻手連聲道謝,令佢非常感動,自此成為佢服務社會嘅推動力.
林桂芝山區做義工
Karine則試過去山區做義工,好似武俠片咁徒手喺啲泥上面爬上間學校.雖然佢只係教啲小朋友學英文同玩遊戲,但見啲小朋友天黑都唔願返屋企,連飯都唔食,仲同佢講:「跟你玩就飽」.就係呢句說話,令佢心都軟埋,明白自己對人嘅一點關懷,原來可以係別人好期待或難得嘅經驗,幫助有需要嘅人同時,可以感受生命嘅力量,學識珍惜自己擁有的一切.
城市女青年商會會長黃詩韻及獎項首席評審趙麗娟就希望,可以選出默默為社會付出而又有個人風格嘅女性,成為其他青年嘅學習對象.
卓妮
贊助商:


text:
dwchan:
台灣之前有個玩家收到U1員工信話寫緊手機GAME
不過事隔一年幾無曬消息應該系胎死腹中
講真你話佢奸商,但系其實LFO風光之時也不算到暴利程度
更吾好講後來應該虧本虧曬
上大陸搞大陸版兩下收左皮應該好甘
其實都唔係叫貴,主要係有投資風險
即使你付出既金錢唔一定有回報
如果唔係見賣遊戲鋪頭見到有得賣LFO人物/招,可能對一般人來講都會脫左"坑"
因為成盒卡咁買,之後連自己想要既人物同招都無...果種說不出的感受真係難以形容
或者咁講啦,以前賣數碼暴龍卡,買一盒唔一定抽到金卡,但係都一定會有自己中意/強既究極體
我承認LFO以前經營模式係無問題,但係隨往時代改變收費形式都唔改變
當然買一個人物/兩個人物 打算玩成世就緊係無問題
但係好多人都唔會滿足區區一兩個人物
再者就係新人入門,遊戲體驗...一個星仔真係過分左少少
想人入坑起碼都要比人感受到遊戲樂趣,之後先可以吸引人購物
就好似迪雲,考慮下打到後期關卡解鎖超昇龍拳
人地可以欣賞到個故事,又可能有意欲想買真昇龍拳 / 買更多既故事
對新人來講入門條件真係太苛刻啦!
唔係有心精個遊戲真係好難上手到! 對一般人來講享受到遊戲樂趣之前就放棄左!
另外,出手機版就無咩意思
出招唔係鍵盤/習慣既方式就失去左果種味道
真係當街霸咁玩咩! LFO除左出招仲要行架!
人物/招式問題,捉收手定格招,其實各有各好
我個人覺得唔係太過分,無野無得打,只係時間長短同肯唔肯打問題
再者就係兩者角色能力點數相同,唔係話200lv,但係你全部8000,800,1000?攻防速.
裝備固然都要相同(我仲維持係部分勁裝係會扣到行唔到既概念,仲要唸裝邊件好...)
你滿點都唔係問題,但係起碼玩上裝,空裝玩差距真係太大啦!
遊戲本來就係娛樂,玩得開心,花時間又無咩問題
我唸就算老手都已經遺忘左,撞招之後,為左快D起手,其實可以普攻先再接招
後期玩家好多人都係以病態心理玩遊戲,快樂來源就係單純虐別人
每次輸左對戰,唸到就係人地用強人物,強招
唔係考慮自己對戰犯既錯誤,唔去唸點改善
就算係用緊迪倫,假如輸左比一個終魔,可能就放棄玩迪倫,叫佢地專注一個人物...比登天更難
單純只係想換更強既人物,屈返過去
我咁耐以來都係得 冰尊>迪倫>天尊
我唔敢話自己完全無呢種心態,但係我起碼都會專注係一個人物身上
其實我都係最近先裝返隻遊戲
始終2D遊戲我心目中除左LFO,越南大戰就無其他(街霸都係,但係唔太方便玩,鍵盤又無果種feel)
因為部Surface Pro無咩好玩,LFO正好乎合全部環境條件,越南大戰都係要兩個人先可以玩得興起
但係打開隻遊戲,重玩故事/任務,等級太高又無咩意思
太低級出招都成問題,但係又做唔到小學雞果陣,用把大地之劍慢慢彈開人再打
就算想享受異轉強勁華麗招式,但係天尊比人改左,完全玩唔起勁
好難先搵到一個對戰房,但係又空裝,但係睇能力值同我上裝無分別......
想玩其他人物(eg.deep,迪雲),但係我又無招無信物,想百幾二百蚊買齊一個人物都唔得,主要係交易區都味必買得齊.
因為睇返以前廣告想用deep異轉招大劍
搞到我想玩其他人物都唔得,有人可以pm我比帳戶我玩齊招迪雲,deep,地尊,人尊就好(這句才是本文重點!)


text:
話說有個人係丹麥搭的士由Odense (安徒生故鄉)用左四萬港紙終於係三日後成功到達羅馬,一覽佢最想睇既教堂.眼利既讀者可能發現,Google maps上面寫話Odense去Rome喳車要1978公里,但係點解新聞張圖既咪表得千八公里既? 答案係因為Google maps無視左渡輪呢家野.
Odense用汽車渡輪到德國,可以經丹麥9號公路經過Tåsinge同Ærø (細到咩咁)呢兩個島去到Langeland (lange = long, 因為個島真係好長) 搭 Spodsbjerg – Tårs渡輪去到lolland,經過nakskov(我個friend住既沉悶地方不過幾靚) 去到Rødby (Rød = red) 轉汽車加火車渡輪去到德國既Puttgarden,跟住就唔需要坐船啦~
(真係成卡火車上左船)
丹麥好多渡輪都可以比汽車甚至火車上去,呢種服務夠直接,需時比兜路快(用返呢個例子已經講緊慳到100km mileage),又唔需要司機操勞,所以好普遍.上呢D船個陣你係需要離開汽車或者火車上佢地甲板的,上面除左有檯凳之外,仲有(狂掠水既)餐廳商店同埋一個原意係睇風景實質係感受颱風威力既甲板,最特別既係scandlines呢間公司每部船都有最少一部老虎機之類既賭場機(我個人未玩過亦唔打算玩)同埋個D睇落好容易但係其實難到PK既「切繩囉獎品機」(有示意圖鑑),用繩吊住D gadget獎品,你切到就送比你(我玩過,難到想屌部機(編按:卡住左會被人笑的)).長途船的話(例如København til Oslo同埋Esbjerg til Harwich, England)個D就會有房比你訓同埋有buffet,同郵輪無異.我原本兩個都有機會搭,但係因為種種原因前者最後無去而後者最後都係搭ryanair飛過去sosad.
所有(我搭過既)跨境渡輪都有類似免稅商店既野,歐洲因為唔點限制跨境買野同埋稅呢家野每個國家唔同既原因,所以會有跨境客大手掃入食品,男女老少都加入行列進行類似強國人既活動,而最PK的係D船公司會專登買入批發裝既食品,實質上同香港無異,但係如果你計埋歐洲無border control,歐洲人幾乎可以自由出入歐洲所有地方的話就衰過香港(好似係).
(水貨撚出沒)
但係因為時代發展,所以有D比較繁忙既渡輪服務都開始比大橋或者隧道取代,鼎鼎大名連接哥本哈根同埋瑞典Malmø既Øresund橋就係其中一個啦,其他仲有包括連接Sjaelland,Fyn同Jylland呢三個大島既Storebæltsforbindelsen (Stor = Big, forbindelse = link) 同埋 Lillebæltsforbindelsen (Lille = small),而 Rødby – Puttgarden 呢因為太過繁忙同埋想起高速鐵路連接德國同瑞典,依家準備起大橋,2021年條橋起好之後就會停駛啦.
睇返上面段膠事,個的士司機話佢揸左2005公里(姐係佢兜路),而睇返原本新聞既comments發現原來係幾年前aarhus有另一個人因為要同教宗討論一D好緊要既野所以又搭的去羅馬(最後到達個陣因為太貴所以比唔起的士錢),究竟兩個人最後下場係點同埋咪表同司機究竟邊個恰,真係心裡心裡有個謎,難解,難計~


text:
香港係保存六四火種嘅最後之地,而香港亦同大陸唇亡齒寒,所以有建設民主中國嘅責任,而家越黎越多大陸人落黎,令到支持建設民主中國嘅人越黎越少,情況實在令人擔心!港大嘅例子好清楚咁話咗比我哋聽,越多中國大陸嚟嘅學生,就越少人支持建設民主中國,要喺學界保存建設民主中國嘅精神,就一定唔可以再比咁多大陸學生落黎!
我相信面對羅冠聰背後嘅強大體制共識,司徒同學參選,自己都從來冇諗過可以贏.所以我特別佩服佢嘅體育精神,不昔陪跑都要盡力製造學聯有真選舉嘅形象,為保全學聯形象而不顧個人榮辱,實在係非常偉大.
睇返份聲明,實在係寫得大方得體,開心見誠.單係第一段就將帳目交代得清清楚楚,斬釘截鐵咁證明學聯冇人收取金錢利益.既然最重要嘅金錢利益都已經講明係唔存在,好似自治八樓冇收過租呢啲非金錢利益輸送就無謂再提啦,會章都講明只對錢銀問題有規定,唔通學聯唔止有「行政疏忽」,仲有「立法疏忽」咩,講你都唔信啦!
當務之急,係用盡方法挑戰個公投嘅有效性,唔好比班共諜利用民主制度破壞團結.我哋一定要迎難而上,鞏固現有組織,加強群眾基礎,做好組織控制同思想傳播,深耕細作,唔好比啲共諜右膠擊潰.民主會戰勝歸來!
中共喺呢啲嘢嘅部署唔會錯,佢哋睇得好通透,劇本好明確,所以做一啲令佢哋高興嘅嘢,肯定會間接削弱爭取民主嘅力量.中共好聰明,一定唔會今日高興完然後聽日先發現中伏,係得我哋先會,所以一令共產黨高興就會好大鑊,永遠翻唔到身,我哋要時刻戰戰兢兢,唔可以有一秒令共產黨高興,因為佢哋好可能已經睇穿晒我哋嘅部署,喺度竊笑.


text:
自己写的3D赛车游戏3D赛车游戏
献丑了
**** Hidden Message *****
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
好好好好好好讚讚讚讚讚讚好好好好好好好讚讚讚讚好好讚讚讚讚讚好好好好好好好
好好好好好好好好好讚讚讚好好好好好好讚讚讚讚讚好好好讚讚讚讚讚讚讚好好好好
好好好好好好好好好好好好好好好好讚讚讚讚讚讚好好好好好讚讚讚讚讚讚好好好好
好好好好好好好好好好好好好好好讚讚讚讚讚讚好好好好好好讚讚讚讚讚讚讚好好好
好好好好好好好好好好好好好好讚讚讚讚讚好好好好好好好好好讚讚讚讚讚讚好好好
好好好好好好好好好好好好好讚讚讚讚讚好好好好好好好好好好好讚讚讚讚好好好好
好好好好好好好好好好好好讚讚讚好好好好好好好好好好好好好好好讚讚讚好好好好
66666666666666666666666666666666666666666666666
这么拽{:7_203:}{:7_203:}{:7_203:}{:7_203:}{:7_203:}
看看可以开起来吗
看看 学习 吐吐吐 纯支持下 楼主很有才 能自己写游戏啊 {:7_197:} 必须支持大神 顶上{:7_197:}


text:
(女神軍令)FACEBOOK BLOCK 男朋友,好奇咩?(米曹)(第62期)
2016-3-7 18:00:48
首先要再重申,我男朋友係大我一倍有凸嘅70後叔叔, 而我係一個90 後.可能係成長背景問題,佢嗰輩嘅男人都比較大,大男人.
由佢識我無耐已經知道我喺網絡有些許知名度,男人嘛,追嗰時梗係以為自己乜都得,但個個都係追到手就愈嚟愈煩,管呢樣管嗰樣.最近有啲無厘頭到笑嘅抹黑,男朋友知道咗之後非常嬲豬,一再要我公開佢身份.佢唔明: 唔post 任何素人親友嘅相,係一種保護.我洗濕個頭,唔會想最親密嘅人都一齊受罪.
啱啱過去嘅立會補選,問題去到白熱化,facebook每出一個post 讚其他男性,我都會收到一個憤怒嘅電話.去到上星期,我終於忍唔住,block 咗佢.
去到投票日,係大埔撞到一位男性朋友一齊派傳單, 又咁啱俾佢聽到男朋友打嚟問長問短.朋友好驚訝我竟然block 咗佢但又無分手,而其實,又有咩所謂?兩個人拍拖,唔係靠facebook 去知對方生活點滴.特別係公眾人物,網絡紅人,藝人等等,係公眾平台講嘅所謂生活,有幾多成真.睇唔睇到facebook ,真係無乜所謂.
我嘅真實生活係佢,唔係facebook.
網絡其實唔易玩嫁,例如講錯一句嘢俾人cap低咗耐唔耐就會浮番上水post 咗一張相,就永遠係會係網絡世界存在.70後大男人唔熟悉網絡世界,我啲post成日都要同佢解釋好耐,潮語,高登話甚至政治嘢乜都要慢慢解釋.有時會諗,解釋完又點,佢同啲朋友又唔會講嘅.不過,原來聽佢亂用潮語都係一種情趣,hi auntie 講咗 hi uncle,GG 以為係good girl……次次俾我大大力恥笑完, 之後又繼續講.諗諗下終於明白,佢只係想接近我多啲.
噚日佢嚟咗屋企樓下搵我,我喺佢面前unblock 番佢, 但佢反而話:「妳block 啦,無所謂.」以為佢講晦氣話, 點知佢好認真.原來係我開始明白佢諗法嘅時候,佢都開始明白我.
男朋友係書蟲,細個會燒歷史科考卷嘅我,總係覺得佢講出嚟嘅歷史故事係特別有趣;唔鍾意動物又正經嘅佢, 會覺得我扮貓叫好可愛.兩個人有愛,原來係會非常樂意理解對方嘅世界.年紀相差20幾年,兩個人本身性格都古古怪怪,溝通無問題就假嘅.
同一件事係好玩定好煩,差別並唔係件事本質,係心態.


text:
大家好呀, 你們好嗎?
等我講下近況同埋咩究勁潛水先!
唔知大家記唔記得, 新年前我咪so sad咁話我公司結業, 但咁啱我又要返娘家, 所以時間好似停頓咗咁嘅!
其實我一世都係一個好得天眷顧嘅人, 雖然好大打擊, 同埋都知自己要重新搵一份新工, 要識過新人新工作, 可能對於一般人對未來都會恐懼同不安擔心, 但我一向唔中意plan任何嘢, 亦唔會唸太多, 反而我對未來都幾興奮期待(未搵工已經幻想新公司全部都係靚仔..hahhaahaha), 總之就等個天去安排啦!嗱, 我唔係教徒, 不過我相信懶人有懶福!
而結局就係靚仔就無啦!hahah..話說我老細最後突然決定唔結業而變成將成間公司轉營, 而我, 就係留響度的兩個員工中嘅其中一個!對我嚟講, 呢個係happy ending, 亦係happy beining!
而工作係濃縮咗, 唔算勁忙, 但一定比以前充實好多!由最初嘅適應期, 有d嘢要build up, 包括自己嘅心態, 到而家都開始穩定落嚟喇, 我亦要回歸我平時嘅生活喇, 亦要勤力d對待我個blog喇..haha
講完自己, 緊係要講下dingding大人^^, 咁我都成日同佢影相, 不過無咩時間post上嚟, 而家一次過比大家睇下佢個貓樣同近況..hehe


text:
一位朋友告知佢一個朋友嘅故事,不妨講俾讀者知下,以作警惕:上個禮拜,50多歲嘅某君從大陸返美,喺JFK機場入境時,突然被海關攔住,話要檢查行李.某君之前亦被檢查過,就冇太當回事.但估唔到呢次一查就查出咗大事!海關開箱後,翻出一堆白色粉末同人參,問某君係乜嘢?某君呢個時候先反應過來,立即向海關解釋話係幫朋友帶嘅治頭痛中草藥,人參只係補品.聽咗解釋,海關並冇就此罷休,反而質問某君海關明明規定唔能夠帶特殊藥物同植物入境,點解仲明知故犯?之後又將某君行李箱好似驗屍咁驗翻咗一次,每件行李都查咗一輪.經過兩個小時盤查後,某君終於被放行.但係海關講俾佢知:“你已經入咗黑名單,以後衹要係入境美國,都會被檢查行李.”某君點都想唔到,番次大陸幫朋友帶啲嘢,竟然會落得咁嘅下場.
友人大隻講說,美國海關唔查你尤可,一查之下,肯定可以喺豆腐裡面揾到骨頭:“唔講你唔知,一講嚇親你.幾年前老爸喺廣州過世,遺命要帶佢骨灰去美國安葬.我番大陸查詢手續.嘩!原來好鬼麻煩,時間又長.冇辦法,下定決心,排除萬難,將骨灰盒當手提行李帶上機,又居然俾我過到關.番到屋企,成身冷汗.你話如果海關要我打開個盒,我真係唔知點算好.”大隻講果然藝高人膽大.喺大陸港台番美國,帶行李真係要好小心.八友試過一次帶一大包果皮返美,喺西雅圖入境,海關睇到,沒收,嗰次好彩冇將八友列入黑名單.以後大家真係唔好帶中草藥返美,無謂成為“黑人物”吖嘛!又日前有人向社團求助,話帶咗過萬美金入境,俾海關發覺,幾乎沒收.濕碎啦!早年聽一個江湖朋友講,有個幇派大佬番香港,俾海關搜到佢皮箱藏有近百萬美金,問來源,答唔出,充公.大佬說:“小事,好容易揾過.”